Zelge vaahaka eh: Neydhemey vakivumeh\n"ނޫން. ނޫން!" ޒީނާގެ ދޫ ހަރަކާތް ކޮށްލީ އޭނާގެ އިޚުތިޔާރުން މުޅިން ބޭރުންނެވެ. ކޮންމެ ގޮތެއް ވިޔަސް، މިފްޒާލް އެބުނި ބަހަކީ ޒީނާއަށް އަޑު އަހަން ފަސޭހަ ބަހެއް ނޫނެވެ. ޒީނާގެ މުޅި ޟަމީރަށް އެ ލަފުޒުން ބިރުވެރިކަން ގެނުވިއެވެ. ދެލޯ ބޮޑުކޮށްގެން މިފްޒާލަށް ބަލަން ހުރި ޒީނާގެ ނޭވާ ވަނީ ތާށިވެފައެވެ. މިފްޒާލް ބުނި ވާހަކައިން ޒީނާގެ ކަންފަތަށް ހީވީ ހޫނުކޮށްފައިވާ ހިމުން ތިމަރަ ތަކެއް އޮއްސައިލިހެންނެވެ. ބުނެދޭން ނޭނގޭ، ބޮޑު ތުރާލެއް ޒީނާގެ އެތެރެ ހަށިން ކެކެން ފެށިއެވެ.\n"ނޫން މިފްޒާލް! ތީ ބޮޑު ފާފައެއް. ތިހެން ހެދުން ރަނގަޅެއް ނުވާނެ." ޒީނާ އެހެން ބުނީ، ޒީނާގެ ވާހަކަތަކާއި، އާދޭސްތަކަށް އެއްވެސް ވަރަކަށް މިފްޒާލް ސަމާލުކަން ނުދޭނެކަން އެނގި ހުރެއެވެ. އެއްވެސް އުއްމީދެއް ނެތިިއެވެ.\n"ހެހެ! ތީ ދެން ކާކު އަހަރެންނަށް ނަޞޭހަތް ދޭން؟ އަހަރެން އެކަނި ވެސް މިކަން ކޮށްފާނަމޭ.. ޒީނާ ބޭނުން ނެތިއްޔާ މިކަމުގެ ތެރެއަށް ނުވަދޭ. އެކަމު، ބާޒާރަށް ހިލޭ ނުކުނަން ތަސްވީރުތައް ބަލާފަ ފަހުން ނުރޯތި!" މިފްޒާލް ޖެއްސުމުގެ ރާގަށް އެހެން ބުނެލީ ހެމުންނެވެ. ޒީނާ ވަރަށް ދެރަވިއެވެ. ވީ ދެރެއިން ޒީނާ އިސް ޖެހީ އޭނާގެ ހާލަތާ މެދު ވިސްނިގެންނެވެ.\nދުވަހުގެ ވަގުތުތައް އޭގެ ހަލުވެ މިނުގައި ދައުރުވަމުން ގޮސް މުޅިން އެހެން ދުވަހަކަށް ދުނިޔެ ހޭލައިފިއެވެ. ލިއުޝާ ހެނދުނު ހެނދުނާ ހޭލައިގެން، ތައްޔާރު ވާން ފެށީ ޑިއުޓީއަށް ދާށެވެ. ދުވަސްކޮޅަކު ވަޒީފާގެ މާޙައުލާއި ދުރުގައި ހުރުމަށްފަހު، ލިއުޝާ ނިންމައިގެން ހުރީ މިއަދު ވަޒީފާއަށް ނުކުންނާށެެވެ.\n"ހައިޝަމް.. ހައިޝަމް." ހައިޝަމްގެ ގައިގައި މަޑުމަޑުން އަތް ޖަައްސައިލަމުން، ލިއުޝާ ގޮވަން ފެށިއެވެ.\n"ކީކޭ ލޯބީ؟" ހައިޝަމް މޯޅިއަކަށް ދެމިލަމުން، ނިދި ރާގެއްގައި ބުނެލިއެވެ.\n"އަހަރެން މިދަނީ ޑިއުޓީއަށް.. ހުންނާނެ ސައި ހަދާފަ.. ގުޅައްޗޭ ހޭލައިގެން.." ހައިޝަމްގެ ބޮލުގެ ބުޅި އިސްތަށިތަކާއި ކުޅެލަމުން ލިއުޝާ ގެއިން ނުކުންނަން ހިނގައިގަތެވެ. ހައިޝަމްގެ ލޮލަށް ސަވާރު ވަމުން ދިޔަ ގަދަ ނިދީގެ ސަބަބުން އޭނާ ބޭނުންވީ އިތުރަށް ނިދާލާށެވެ. އެ ނިޔަތުގައި ދެލޯ މަރައިލަމުން، ނިކަން ބާރަށް ބާލިހުގައި ބައްދައިލިއެވެ.\n"އަސްތާ! ލިއު؟" އެންމެ ފުރަތަމަ ލިއުޝާ ފެނިގެން އޭނާއަށް ގޮވައިލީ ޝިޔާދެވެ.\n"ޝިޔާދު.." ލިއުޝާ ހިނގާފައި ދިޔައީ އޭނާގެ ކޮޓަރިއަށް ވަންނާށެވެ. ލިއުޝާއާ އެއްވަރަކަށް ޝިޔާދު ވެސް ހިނގަމުން ދިޔައީ ލިއުޝާއާ ވާހަކަ ދައްކަމުންނެވެ.\n"ދުވަސްގަނޑަކަށްފަހު ވިއްޔާ ލިއުއާ މިގޮތަށް މި ދިމާވީ... މިހާރު ކަންތައް މި ދަނީ މުޅިން ބަދަލު ވަމުންތާ! ކޮންމެ ގޮތެއް ވިޔަސް ލިއު މިއަދު ތި ހުރީ ވަރަށް އުފާ ވެފައެއްނު؟" ޝިޔާދުގެ ވާހަކަތަކަށް ރައްދެއްގެ ގޮތުގައި ލިއުޝާ ދިނީ ހަމައެކަނި ހިނިތުން ވުމެކެވެ. މިފްޒާލްގެ އެއް އަތް ގޮތުގައި ހުންނަ ޝިޔާދާ މާ ގިނަ ވާހަކަތަކެއް އެ މައުޟޫޢު ގައި ދެއްކުމަކީ ލިއުޝާ މާ ކުރަން ބޭނުންވާ ކަމެއް ވެސް ނޫނެވެ.\n"ލިއުއަަށް އެނގޭތަ؟ ލިއުގެ ލޯޔަރަކީ އަޒްކާ ދޯ؟" ޝިޔާދު ހިނިތުންވެލަމުން ކޮށްލި ސުވާލުން ލިއުޝާ ހުއްޓުން އެރިއެވެ.\n"ކިހިނެއް؟ ކިހިނެއް ޝިޔާދަށް އެނގުނީ؟" ލިއުޝާ ބަލައިލީ ޝިޔާދަށެވެ.\n"ހެހެ! އަހަރެންނަށް ވެސް އެނގުނީ ވަރަށް ފަހުން. އަޒްކާ އަކީ އަހަރެންގެ ލޯބިވެރިޔާ.." ޝިޔާދު ބުނި ވާހަކައިން ލިއުޝާ އިތުރަށް ހައިރާން ވިއެވެ. ވަގުތު ކޮޅަކު އެއްވެސް އެއްޗެއް ނުބުނެ ހުރެފައި، ލިއުޝާ އަނެއްކާ ވެސް ހިނިތުންވެލިއެވެ.\n"ނުވެސް އެނގުނު. އަޒްކާ ވެސް އެކަހަލަ ވާހަކައެއް ނުބުނޭ ވިއްޔާ.. ކޮންމެ ގޮތެއް ވިޔަސް، އަޒްކާ އަހަރެންގެ މަސައްކަތް ވަރަށް ރަނގަޅަށް ނިންމައިދިން.." ލިއުޝާ ހައިރާންކަން މަތީ އެހެން ބުނެ ކުރިއަށް ހިނގަން ފެށިއެވެ.\nމެންދުރުގެ ހޫނުގަދަ ވަގުތެވެ. ޒީނާ ރީތިވެލައިގެން އޭނާގެ ކޮޓަރިން ނުކުތެވެ. އެވަގުތު ޒީނާގެ މަންމަ އިނީ ސިޓިންގރޫމްގެ ސޯފާގައި އިށީންދެގެންނެވެ.\n"ދަރިފުޅާ.. ކޮންތާކަށް؟" ޒުހުދާ ބަލައިލީ ދޮރުން ނުުކުންނަން ދިމާކޮށްލި ޒީނާގެ މޫނަށެވެ.\n"ބޭރަށް.." ޒީނާ ދިނީ ކުރު، އަވަސް ޖަވާބެކެވެ.\n"ދަރިފުޅާ.." ޒުހުދާ ކޮޅަށް ތެދުވިއެވެ.\n"މަންމައަށް ހާދަ ހީވެޔޭ ދަރިފުޅު ކަމެއް ސިއްރު ކުރާހެން.. މަންމައަށް ކަމެއް ސިއްރު ނުކުރައްޗޭ! ދަރިފުޅު މިހާރު ވަޒީފާއަކަށް ދަނީކީ ނޫން.. މަންމަ ހާދަ ވިސްނަމޭ ދަރިފުޅަށް ތިއަންނަ ބަދަލުތައް.." ޒުހުދާގެ ލޮލުން ކަރުނައިގެ ހިލަން ވެގެން ދިޔައެވެ. ޒީނާ މަޑުމަޑުން ހިނގައިގަތީ ޒުހުދާއާ ދިމާއަށެވެ. އަދި ޒުހުދާގެ އަތުގައި ހިފައިލަމުން، ޒުހުދާގެ ލޮލަށް ބަަލައިލިއެވެ.\n"މަންމާ.. އަހަރެން އޯކޭއޭ.. އަހަރެން އެއްވެސް ބޮޑު ކަމެއް ވަންޏާ މަންމައަށް އަންގާނަން.." ޒީނާ އަސްލު ނޫން ހިނިތުން ވުމަކާއި އެކު، އޭނާގެ މަންމަ ރުއްސުވަން ދެއްކި ވާހަކައިން ޒުހުދާގެ ހިތަށް އެެއްވެސް ތަސައްލީއެއް ނުލިބުނެވެ. އޭގެ ބަދަލުގައި ޒުހުދާގެ ހިތުގައި އިތުރަށް ޖެހުނީއެވެ. ޒުހުދާ އިސްޖެހީ މައިލަގޮނޑިއަށް ވަރަށް އަސަރުކޮށްގެންނެވެ. ނަމަވެސް ޒުހުދާ އިތުރަށް އެންމެ ސުވާލެއް ވެސް ކުރާކަށް ބޭނުން ނުވިއެވެ. އެއީ އޭނާގެ ދަރިފުޅުގެ ދުލުން އެއްވެސް އިތުރު ދޮގެއް ބޭރު ކުރަން ޒުހުދާ ބޭނުން ނުވާތީއެވެ. ޒީނާ އެންމެ ފަހުން، ޒުހުދާގެ ކޮނޑުގައި ފިރުމައިލަމުން، ގެއިން ނުކުންނަން ހިނގައިގަތެވެ.\nމިފްޒާލް ސައިކަލުގައި ގޮސްމަޑުކޮށްލީ، ވަރަށް ބޮޑަށް ވީރާނާ ވެފައިވާ ގެއެއްގެ ކުރިމަތީގައެވެ. މިފްޒާލާއި އެކު ޒީނާ ވެސް ސައިކަލުގައި އިނެެވެ. މާލެ ފަދަ ކޮންކުރީޓް ތަރައްޤީގެ ވިދުން ގަދަ ތަނެއްގައި މިފަދަ ހަލާކުވެފައިވާ ތަނެއް މަދުވާނެއެވެ. އެގޭގައި ޖަހާފައިވާ ޓިނުތައް ވެސް ވަނީ ވަރަށް ބޮޑަށް ދަބަރު ޖަހާފައެވެ. އެގޭގެ މައްޗަށް އިތުރު އެއްވެސް ފަންގިފިލާއެއް ނެތެވެ.\nޒީނާ ބިރުން ހުރެ އެގޭގެ ދޮރު މަތީގައި ހުއްޓުނެވެ. ޒީީނާގެ ފަހަތުން މިފްޒާލް އައިސް ހީނލިއެވެ.\n"ހެހެ. ބިރުންތަ ތީނީ؟" ޒީނާއަށް ސަމާސާ ކޮށްލަމުން މިފްޒާލް އަހައިލިއެވެ. ޙަޤީޤަތުގައި ވެސް އެ ގެ ވަރަށް ބިރުވެރިއެވެ. ބަލާބެލުމަށް ހީވަނީ ފަޅު ގެއެއް ހެންނެވެ. އެއްވެސް މީހެއް އެ ގޭތެރެއިން ނުފެނެއެެވެ. ކުރައްޕާއި، ފައިދިގު މަކުނުތައް ކޮންމެވެސް ވަރަކަށް ގޭގެ ދޮރާއި ކައިރިން ފެނެއެވެ. ޒީނާ އިތުރަށް ބިރު ގަންނަ ކަމަކަށް އެކަން ވިއެވެ.\n"މާ ބިރުން ނުހުރެ އާދޭ!" މިފްޒާލް ހިފައިލީ ޒީނާގެ އަތުގައެވެ. ޒީނާގެ މޭ ގުނޑެމުން ދިޔައެވެ. ގޭ ތެރެއަށް ވަދެވުމާއި އެކު، ޒީނާގެ ހިތުގައި އުފެދުނީ ކޮޅުނެތް ކޮޅަށް ބިރުވެރި ކަމެކެވެ. މުޅި ގޭތެރޭގައި ވަނީ މަކުނުވާ ތަކެވެ.\nގޭތެެރޭގައި ފިޔަވަޅު ނަގަމުން ގޮސް މިފްޒާލް ހުއްޓުނީ، ކުޑަ ކޮޓަރިއެއްގެ ކުރިމަތީގައެވެ. އެވަގުތު ވެސް މިފްޒާލް ހުރީ ޒީނާގެ އަތުގައި ހިފައިގެންނެވެ.\n"އަހަ.. އަހަރެން.. ވަރަށް ބިރުގަނޭ އެބަ.." ޒީނާ ބިރުން ތުރުތުރު އަޅަން ފެށިއެވެ. މިފްޒާލް ލާނެތް ފާޑަކަށް ހީނލަމުން، ކުރިމަތީގައި ހުރި ދޮރުގައި ޓަކި ދިނެވެ.\n"ވަދޭ!" ދޮރުގައި މިފްޒާލް ޓަކި ދިނުމާއި އެކު، އެތެރެއިން އިވުނީ ބިރުވެރި އަޑެކެވެ. ޒީނާ އިތުރަށް ގަތީ ބިރެވެ. މިފްޒާލް ދޮރު ހުޅުވައިލަމުން އެތެރެއަށް ބޯ ދިއްކޮށްލިއެވެ.\n"ވަންނަން ވީތަ ތަސްބީނާ.." މިފްޒާލް އެހެން އަހައިލުމާއި އެކު، އެ އަންހެން މީހާ ނިކަން ބާރަށް ހިނިގަނޑެއް ޖަހައިލިއެވެ. އެ އަޑުން ޒީނާގެ މުޅި ގައިން ހީބިހި ނަގައިގަތެވެ.\n"އެއްފަހަރު ބުނެފިން ވަންނާށޭ! އާނ ވަދޭ!" ތަސްބީނާ ނިކަން ރުންކުރު ގޮތަކަަށް ބުނެލިއެވެ. މިފްޒާލްގެ ފަހަތުން ޒީނާ ވެސް އެ ކުޑަ ކޮޓަރިއަށް ވަނެވެ. ޒީނާއަށް އެ އަންހެން މީހާ ފެނުމާއި އެކު، ހުއްޓުނެވެ. އެއީ ބިރުވެރި ސޫރައެއްގައި ހުރި މުސްކުޅި އަންހެނެކެވެ. ބޮލުގެ އިސްތަށިގަނޑު ވަނީ ހާވައިލާފައެވެ. މޫނު މަތީގައި ރޫތައް ސަފު ހަދާފައި ހުރި އިރު، އެމީހާގެ ދެލޯ ބޮޑު ވެފައި، ތުންފަތުގެ ސައިޒު ވެސް ވަރަށް ބޮޑެވެ. އިންސާނަކަށް ވުރެށް އެ މީހާ ވައްތަރީ ޖަނަވާރަކާއެވެ. މިފްޒާލް ނިކަން ބާރަށް ޒީނާގެ އަތުގައި ހިފައިލަމުން ދަމައިލިއެވެ. ޒީނާ އެ ގަޑީ ދިޔައީ ސިއްސައިގެންނެވެ.\n"މައު.." މެންދުރުގެ ކެއުން ތައްޔާރުކޮށްލައިގެން ހައުލާ ގެއިން ނުކުންނަން އުޅެނިކޮށް މިފްރާހު ގޮވައިލިއެވެ.\n"ކީކޭ؟" ހައުލާ ހުއްޓިލައި ފަހަތަށް ބަލައިލިއެވެ.\n"ވަގުތުކޮޅެއް އޮތިއްޔާ މަޑުކޮށްލެވިދާނެތަ؟ ވާހަކަދައްކާލަން.." މިފްރާހުގެ އެދުމާއި އެކު، ހައުލާ އަނެއްކާ އައިސް އިށީންނީ ސިޓިންގރޫމްގެ ސޯފާގައެވެ. އެއީ އެދެމީހުންގެ އާދައެވެ. ކޮންމެ ދުވަހެއްގެ އެތައް ވަގުތެެއް އެކި ވާހަކަތައް ދައްކަން މިފްރާހު ފޫހި ކަމެއް ނެތި ހައުލާއާ އެކު ވޭތު ކުރެއެވެ. ނަަމަވެސް އަދި އަދަށް ދާން ވެސް މިފްރާހަށް ނޭނގޭ ޙަޤީޤަތަކީ އޭނާގެ ގާތުގައި ވަނީ އޭނާގެ ލޯބިވެރިޔާ ހައުލާ ކަމެވެ.\nހައިޝަމަށް ހޭލެވުނު އިރު ހުރީ، މެންދުރު2ޖަހަން ގާތްވެފައެވެ. ހައިޝަމް ވަރަށް އަވަހަށް ފާޚާނާއަށް ވަދެ މޫނު ދޮވެލައިގެން ލިއުޝާއަށް ގުޅިއެވެ. އަދ ލިއުޝާއަށް ގުޅައިގެން ހުރެ، ރޮއްޓާއި ރިހައަށް އިންސާފު ކުރަމުން ދިޔައެވެ. އެދެމީހުން ލޯބިން ވާހަކަދައްކަމުން ދިޔައިރު އެމީހުންނަށް ނޭނގޭ ކަމަކީ އެދެމީހުންގެ ދިރިއުޅުމަށް ނަގަން ތައްޔާރު ވަމުން ދިޔަ ތޫފާނެވެ. އެތޫފާނުން އެމީހުންގެ ޙަޔާތަށް ކޮށްފާނެ އަސަރަކާ މެދު އެމީހުންނަށް ކުޑަކޮށް ވެސް ވިސްނާ ނުލެވުނެވެ.\n"ހައްހައްހާ.. ކިޔާ ބަލަ! ކިހިނެއް ހަދަންވީ؟" ތަސްބީނާ ނިކަން ބިރުވެރިކޮށް އަނެއްކާ ވެސް ހިނގަނޑެއް ޖަހައިލަމުން އަހައިލިއެވެ.\n"އާނ! އަހަރެން ބުނީމެއްނު؟" މިފްޒާލް އެހެން ބުނުމާއި އެކު ތަސްބީނާ ދެލޯ ބޮޑުކޮށްލަމުން ބަލައިލީ ޒީނާއަށެވެ. ނޭވާ ހިފަހައްޓާލައިގެން އިން ޒީނާއަށް ހަމަ ދެންމެ ދެންމެ ކުޑަ ކަމުދެވޭ ވަރުވެފައި އިނީ ބިރުން ވިރޭ ހާލުގައެވެ.\n"ހޮހޮހޯ.. އާނ. ދިރިއުޅުން ހަލާކު ކޮށްލަންވީ ދޯ؟ ހައްހައްހާ.. ތިކަން ވެދާނެ.." ތަސްބީނާގެ އަމަލުތައް ހުރީ ނާމާން ގޮތަކަށެވެ.\n"އާނ! ހާސް ނުވޭ.. އެ ކުއްޖާއަށް ކިޔަނީ ލިއުޝާދޯ؟ ދެން ހައިޝަމް؟ ޒީނާ.. މިފްޒާލް.." ތަސްބީނާގެ ހަނދާނުގައި ނަންތައް ހަރުލާފައި ހުއްޓެވެ.\n"އަހަރެންގެ ނަން؟" ޒީނާ ބިރުން ހުރެ، އަމިއްލަ ނަފުސާ ސުވާލުކޮށްލިއެވެ.\n"ބޭނުން ވިއްޔާ ސިހުރު ހަދައިގެން މަރާ ވެސް ލެވިދާނެ.. އެކަމު ބޭނުން ވާނެ ބައެއް ތަކެތި.. ކާކު މަރާާލަންވީ؟" ތަސްބީނާގެ އަޑުވެސް އެހާ ބަރެވެ.\n"ހައިޝަމް.. ހައިޝަމް މަރާލަން ބޭނުންވަނީ.." މިފްޒާލް ބިރެއް ނެތި ބުނެލިއެވެ. ޒީނާ ވީ ދެރައިން ދެލޯ މަރައި، ހިން ދިރުވައިލިއެވެ.


09 ޑިސެމްބަރ 2018 - 08:00 18 comments\n"އެކަމަކު އަމީން ބޭނުމޯ އެއްކޮށްއުޅެން. އެހެންވެސް އެބަ ބުނޭ. މަންމައަށް މި ކަންތައްގަނޑު ފަޅާއެރީތަ؟ ކިހިނެއްތަވީ؟" ދައްތަ ބުންޏެވެ.\nއަނެއްކާ ވެސް ރީނާގެ މަޅިއެއްގައި އަހަރެން ބެދުނީއެވެ. ކޮންމެ ކަމެއް ކޮންމެ ގޮތަކަށް އަހަރެން ކުރިޔަސް ރީނާގެ ކިބަޔަކުން ސަލާމަތެއް ނުވެވެއެވެ. ރީނާ މާ ރަނގަޅަށް އަހަރެން ދަސްކުރީއެވެ.\n"ތީ ވަރަށް ދިގު ވާހަކައެއް،" އަހަރެން ބުނީމެވެ. "އޭނަ ތި ގެއިން ބޭރުކޮށްދެއްވަ ބައްލަވަ!"\n"ހަމަ ރޮނީ، ހަމަ ރޮނީ،" ދައްތަ ބުންޏެވެ. "މިހާރު އަހަރެން ފެންނައިރަށް ވެސް އޭނައަށް ރޮވެނީ."\nއަހަރެން އެ ގެއަށް ނުދަނީހެއް ރީނާއެއް ނުނިކުންނާނެއެވެ. އޭނަގެ ބޭނުމަކީ އަހަރެން ގެންދިޔުމެވެ. އެއް ހާސް ފަހަރު ތަކުރާރުކޮށްފައިވާ ވާހަކަތައް އަލުން ތަކުރާރުކުރުވާށެވެ. އެ ފަހަރު ވެސް މޮޅުވީ ރީނާއެވެ. އަހަރެން ޖެހުނީ ގޮތްދޫކުރާށެވެ.\n"އޯކޭ! އަޅުގަނޑު އިރުކޮޅަކުން މި ދަނީ،" އަހަރެން ބުނީމެވެ. "އޭނައަކީ ވަރަށް ފަސޭހައިން ރޮވޭ ކުއްޖެއް. މާ ގިނައިން ވާހަކަދައްކަންޏާ އެ ކަމާ ވެސް ރޮވޭނެ. ވާހަކަނުދައްކަންޏާ އެ ކަމާ ވެސް ރޮވޭނެ. މެދުމިންގަނޑެއްގަ ހިފާއްޓައިލައްވާ!"\nދާކަށް އަހަރެން ކުޑަކޮށް ވެސް ބޭނުމެއް ނޫނެވެ. ރީނާއަށް ފެންނާކަށް ވެސް ބޭނުމެއް ނޫނެވެ. އެކަމަކު އަހަރެން މާ ބޮޑަށް ފަޟީހަތްވުމުގެ ކުރިން ރީނާ އެ ގެއިން ނެރެން އެބަޖެހެއެވެ. އަހަރެންގެ ތިމާގެ އެހެން މީހުން ވެސް ދައްތަގެ ގެއަށް ދާނެއެވެ. ބަސްއަހާ ފިޔޮއް މުޅި އާއިލާއަށް ބަދުނާމުވާކަށް މާ ގިނައިރެއް ނުނަގާނެއެވެ. ކުރިން ދެއްކި ހުރިހާ ވާހަކައެއް އަލުން ރީނާޔާ ދައްކަންޖެހުނީއެވެ. މީގެ ނިމުމެއް، މެދެއް ކޮބައި ހެއްޔެވެ؟ އެ ފިކުރުގައި އިންދައި އަނެއްކާ ދައްތަ ގުޅިއެވެ.\n"އޭ! އޭނަ އަތުގަ އައިސް ވެސް އަޅައިފި!" ކުރިޔަށް ވުރެ ހާސްވެފައި ދައްތަ ބުންޏެވެ. "ބޮލުގަ ވެސް އެބަ އައިސް ޖައްސާ. އޭނަ ގައިގަ އަމީން ޖެހީތަ؟"\nއަހަރެން ހަވަރަށްދީ ނިމުނީއެވެ. ބޭޒާރުވެ ގަންހިންގައި ވެސް ނިމުނީއެވެ. އިހުސާސްވީ އެ ކަހަލަ ގޮތެކެވެ.\n"އުހުނ އުހުނ!" އަހަރެން ތެޅިފޮޅިގެންފައި ބުނީމެވެ. "ބޮލަކު ގައިމުވެސް ނުޖަހަން."\n"އަތަށް ކަމެއް ކުރިންތަ؟" ދައްތަގެ ސުވާލު ގިނަވާން ފެށިއެވެ.\n"ލައްބަ! އަތަށް ކަމެއް ކުރެވުނުހެން ހީވަނީ." އެ ވަރުން ވެސް އަތް އަނބުރައިލި ވާހަކައެއް އަހަރެން ނުބުނަމެވެ.\n"ޔާރައްބީ!" ދައްތައަށް ލިބުނީ ވަރުގަދަ ޝޮކެކެވެ. "އަމީން އެ ކަހަލަ ކަންތައް ކުރަންތަ؟ އެކަމަކު އޭނަ ގާތުގަ އެހީމަ އޭނަ ބުނި އަނިޔާއެއް ނުކުރެޔޭ. ހަމަ އަތަށާ ބޮލަށް ތަދުވަނީއޭ."\nއަހަރެން ފުން ނޭވާއެއް ބޭރުކޮށްލީމެވެ. އެ ގެއަށް ނުގޮސް ވާނެ އެއްވެސް ގޮތެއް ނެތެވެ. ތެޅެމުންފޮޅެމުން ޝަކީލާދައްތަ ގެއަށް ދިޔައީމެވެ. އަހަރެން ފެންނައިރަށް ހީވީ ރީނާގެ ލޮލަށް ފެންހޮޅިއެއް ގުޅައިލިހެންނެވެ. ކަރުތައް ބަންޑުންވާން ފެށިއެވެ. ދައްތަ އެ ތަނުގައި ނުހުންނަންވެގެން ނުކުތެވެ.\n"މީ މިހާރު ނިމިފައޮތް ކަމެއް،" އަހަރެން މަޑުމަޑުން ބުނީމެވެ. "ބޭނުމެއް ނޫން ކުރިން ދެއްކި ވާހަކަ އަލުން ރިޕީޓުކުރާކަށް. މި ފަހަރު މި ބުނަނީ ކުރިން ނުބުނާ ވާހަކައެއް. އަހަރެން މިހާރު މި އުޅެނީ މީހަކާ އިންނަން."\nކުރިޔަށް ވުރެ ބާރަށް ރީނާ ރޯން ފެށިއެވެ. ވާނީ އެހެންކަން އަހަންނަށް އެނގެއެވެ. އެކަމަކު، ކޮންމެ ދޮގެއްހަދައިގެން ނަމަވެސް އޭނަ ކައިރިން ސަލާމަތްވާން އަހަންނަށް އެބަޖެހެއެވެ. ތެދަށް ބުނެގެން އެ ކަމެއް ނުވިއެވެ.\n"ރީނާ ކިތަންމެ ވަރަކަށް ރުޔަސް ވާން ނެތްކަމެއް ނުވާނެއްނު!" އަހަރެން ބުނީމެވެ. "މިހާރު އެއްފަހަރު އަނިޔާކުރެވިއްޖެ! ދެން އަހަރެން އަތުން އެއަށް ވުރެ ބޮޑު އަނިޔާއެއް ކަންނޭނގެ ވާނީ."\n"އެކަމަކު އެއީ ލޯބި ގަސްތުގަ ކުރި ކަމެއް ނޫނެއްނު!" އަހަރެން ދިފާއުކޮށްދެނީ ވެސް ރީނާއެވެ. "އަހަރެން އުޅޭގޮތުންނެއްނު އެ ކަހަލަ ކަންތައް ވަނީ. އައި އޭމް ސޮރީ ލޯބީ! ދެން އެހެނެއް ނޫޅޭނަމޭ. ޕްރޮމިސް! ޓޯކްކޮށްގެން މައްސަލަތައް ހައްލުކުރެވޭނެއްނު."\n"ވާހަކަދެއްކިދާނެ ކިތަންމެ ވަރަކަށް ވެސް. އެއް ދުވަހު ހަތަރުދަމު ވެސް ވާހަކަދެއްކިދާނެ،" އަހަރެން ބުނީމެވެ. "އެކަމަކު ތި ލޯބީގެ އައިޑިޔާ ދޫކޮށްލާ! ލެޓްސް ބީ ފްރެންޑްސް. މި ފަހަރު މި އޮފަރ ގަބޫލުނުކޮށްފިއްޔާ މި ހިސާބުން ޖެހޭނީ އެކުވެރިކަން ވެސް ކަނޑާލަން. އެންމެ ފަހު ޗާންސް މިދިނީ."\nރީނާ އެއްޗެއް ނުބުންޏެވެ. އަހަރެން ވެސް އިތުރު ވާހަކައެއް ނުދައްކަމެވެ. އިރުކޮޅަކު އިނދެލައިފައި ނުކުމެގެން ދިޔައީމެވެ. އޭގެ ދެ ގަޑިއެއްހާއިރު ފަހުން ދައްތައަށް ގުޅައިލީމެވެ. އަހަންނަށް އެނގުނު ގޮތުގައި އަހަރެން ދިޔަތާ އިރުކޮޅެއް ފަހުން ރީނާ ވެސް ދިޔައީއެވެ.\n"ބުނި ދޭތެރެދޭތެރެއިން ވަދެލާނަމޭ،" ދައްތަ ބުންޏެވެ. "އަމީން ރުޅިވިޔަސް ދައްތައަށް ގޮވާލަން އަންނާނަމޯ ބުނި."\nރީނާގެ އަތްދަށުން އަހަރެން ސަލާމަތްވީ އެ ހިސާބުންނެވެ. އޭގެ ފަހުން ދެން އަހަންނަށް ޖެއްސުމެއް ނުކުރެއެވެ. ދޭތެރެއަކުން މެސެޖެއް ފޮނުވައިލައެވެ. ހާލުއަހުވާލު ބަލައިލައެވެ. އަހަންނަށް ފާރަލައެވެ. އެ ކަން އަންގާ ވެސް މެއެވެ. އަހަރެން ލައިގެން ހުންނަ ގަމީހުގެ ކުލަ ބުނެއެވެ. އޮފީހަށް އައި ގަޑިޔާއި ގެއަށް ދިޔަ ގަޑި ވެސް ބުނެއެވެ. ސަޔަށްދިޔައީ ކޮންތާކަށް، ކާކާ އެއްކޮށްކަން ވެސް ބުނެއެވެ. އޮފީސްތެރޭގައި އަހަރެން ކުރާ ބައެއް ކަންކަން ވެސް އެނގޭކަން އަންގައިލައެވެ. ރީނާގެ ރައްޓެހިން އޮފީހުގައި ވަރަށް ގިނައެވެ. ރީނާ ބޭނުންވަނީ ކޮންމެވެސް ގޮތަކުން ރީނާގެ ވާހަކައިގެ ތެރެއަށް އަހަރެން ވަންނާށެވެ. އަހަރެންގެ މައުލޫމާތު ރީނާ ހޯދާގޮތް އަހަރެން އޮޅުންފިލުވައި، ގިނައިރު ރީނާޔާ ވާހަކަދައްކާނެ މަގެއް ހޯދަން ރީނާ ވަރަށް މަސައްކަތްކުރިއެވެ. އެ ކަން ކާމިޔާބުނުވީ އަހަރެން އެ ވަރު ވިސްނައިގެން އުޅުނީމައެވެ. އެ ދުވަސްވަރު އަހަންނާ އައްޒަޔާ ދިމާވިއެވެ. އަހަރެންގެ ހިތް ބުންޏެވެ. އަހަރެންގެ އަންބަކަށް ވާނީ އޭނައެވެ. ރީނާގެ ރާޑަރުން އަހަރެން ގެއްލޭނީ މީހެއްގެ ފިރިޔަކަށްވީމައެވެ.\nއަހަންނާއި އައްޒަގެ ޚިޔާލު ދާދި އެއްގޮތެވެ. ހޮބީ އެއްގޮތެވެ. މިޒާޖު ވެސް ވަރަށް އެއްގޮތެވެ. ބުޅިއެއްގައި އަހަރެންގެ ހިތް އަޅައިފައި އައްޒަޔާ ދިމާއަށް އެންގަނޑު އެއްލީމެވެ. ވަރަށް ކާމިޔާބެވެ. އަހަރެން ވީ އައްޒަގެ ހުވަފެނުގެ ރަސްގެފާނަށެވެ. އައްޒަ ވީ އަހަރެންގެ ހުވަފެނުގެ ރާނީއަށެވެ. ލޯތްބަކީ ކޮބައިކަމާއި، ލޯބީގެ ސަބަބުން ހަޔާތަށް ވެރިވާ ރީތި ކުލަތައް އަހަންނަށް ދަސްވީ އައްޒަގެ ފަރާތުންނެވެ. އެއާއެކު ބިރު ވެސް ގަތެވެ. ރީނާގެ އުނދަގުލާ އައްޒައަށް ކުރިމަތިލާންޖެހިދާނެތީއެވެ. ރީނާއަކީ މޮޔައެކެވެ. ކޮންމެ ފަދަ ކަމެއް ވެސް ކޮށްފާނެއެވެ. އަހަންނަށް އަންނާނީ ފޯނުކޯލެކެވެ. އައްޒަގެ ގެއަށް ރީނާ އައިސް ރޯންއިން ވާހަކައެވެ. އެ ހިސާބުން އައްޒަ ގެއްލުނީއެވެ. އެހެންވިޔަދޭކަށް ބޭނުމެއް ނޫނެވެ. ރީނާއަށް އޮޅުވައިލުމަށް ޓަކައި، ރީނާއަށް ދައްކަން އެހެން އަންހެންކުއްޖަކާ ރައްޓެހިވާންޖެހުނެވެ. ހަމައެކަނި ސިފަޔަށް ބަލައިފި ނަމަ އެއީ އަހަރެން ރައްޓެހިވި އެންމެ ރީތިކުއްޖާއެވެ. އޭނަގެ ނަމަކީ ފައިރޫޒާއެވެ. އޭނަ ގޮވައިގެން ރީނާއަށް ފެންނަ ހިސާބުގައި ބުރުޖަހަން ޖެހުނެވެ. ފައިރޫޒާ އެއް ގެއިން އަނެއް ގެއަށް ގެންދިޔުމާއި އޮފީހަށް ލުމާއި، ކިލާހަކަށް ގެންދިޔުމެވެ. އަހަންނަކީ ޓެކްސީ ޑުރައިވަރެކޭ ހީވާ ކަހަލައެވެ. މީހުން ބުނެއެވެ. މިނިވަންކަމާ އެކުގައި ދިރިއުޅުމުގެ ހައްގު ކޮންމެ މީހަކަށް ވެސް އޮންނާނެއެވެ. އަހަރެންނަކީ އެ ހައްގުން ވެސް މަހުރޫމުވި މީހެކެވެ. އަހަރެންގެ މުޅި ދިރިއުޅުން ބައްޓަންކުރަން ޖެހުނީ ރީނާގެ ކިބައިން ސަލާމަތްވާނެ ގޮތްތަކަށް ބަލައިގެންނެވެ.\n"ކޮން ކުއްޖެއް؟" އަހަންނަށް ރީނާގެ މެސެޖު އަންނަން މާ ގިނަ ދުވަހެއް ނުނެގިއެވެ.\n"އިންނަންއުޅޭ ކުއްޖާ!" އަހަރެން ބުނީމެވެ.\n"ކޮން ނަމެއް ކިޔަނީ؟" ރީނާގެ ދެވަނަ ސުވާލު އައެވެ.\n"މިހާރު ތި ގޯސްވަނީނު!" އަހަރެން ބުނީމެވެ. "ރީނާ ނުޖެހޭނެ އެ ހުރިހާ ކަމެއް ބަލާކަށް."\nރީނާއަށް އެ ޖަވާބު އަހަރެން ދިނީ ދުވަހެއްގެ މެންދުރުއެވެ. ހަވީރު އަހަރެންނަށް ފައިރޫޒާގެ ހުރިހާ މައުލޫމާތެއް ފޮނުވައިލިއެވެ. އަހަންނަށް ނޭނގޭ ކަންތަކަށްދަންދެން ކިޔައިދިނެވެ.\n"ފައިރޫޒާއަކީ ހަމަ އަހަރެން ރަށު ކުއްޖެއް!" ރީނާ މައްސަލަޖެއްސިއެވެ. "އަމީންގެ މަންމަ ގަބޫލެއް ނުވާނެ."\n"ތި ކަން އެނގެޔޭ،" އަހަރެން ބުނީމެވެ. "އެކަމަކު މަންމަ ކުޑަކޮށް ދަންނަ ފެމެލީއަކަށް ވާތީ ފަހަރެއްގަ އޯކޭ ވެދާނެކަމަށް.."\n"އުހުނ!" ރީނާ ޖަވާބުގައި ބުންޏެވެ. "އޯކޭއެއް ނުވާނެ. މަންމަ ރުޅިއަންނާނެ."\n"ދެން އެހެންވެއްޖެއްޔާ ހެދޭނެ ގޮތްގޮތް ވެސް ހުންނާނެއްނު." އަހަރެން ބުނީމެވެ.\nރީނާގެ ހިތަކަށް ފިނިކަމެއް ނުލިބުނެވެ. ފައިރޫޒާ މާޒީގައި އަތްފުނާއަޅަން ފެށިއެވެ. ކުށް ހޯދަން ފެށިއެވެ.\n"އެ ފައިރޫޒާއަކީ ވަރަށް ފީކަޅާ ކުއްޖެއް!" ޖެހިގެންއައި ދުވަހު މެސެޖެއް ލިބުނެވެ. "ފިރިހެނުންނާ އެއްކޮށް ރިސޯޓަށް ވެސް ދޭ! ސަފާރީއަށް ވެސް ދޭ! ޕޮލިސް ރެކޯޑު ވެސް އެބައޮތް."\nރީނާ އެ މައުލޫމާތުތައް ހޯދަނީ ކިހިނެއް ހެއްޔެވެ؟ އަހަރެން އަޖައިބުވިއެވެ. ކަންދިމާކުރި ގޮތުން މާ ގިނަ ދުވަހެއް ނުވެ ފައިރޫޒާ ކިޔަވަން ރާއްޖެއިން ބޭރަށް ދިޔައެވެ. އެ ހިސާބުން ރީނާއަށް ފައިރޫޒާ ގެއްލުނީއެވެ. ފައިރޫޒާ ކިޔަވަންދިޔަކަމެއް ރީނާއަކަށް ނޭނގެއެވެ. އެހެން ހުރިހައިކަމެއް ފަސޭހައިން ހޯދައިލާ ރީނާއަށް އައްޒަގެ ހަގީގަތެއް ވެސް ނޭނގެއެވެ. އެ ދަނޑިވަޅު އަހަރެން ކޯހެއްގައި މެލޭޝިޔާއަށް ފުރަންޖެހުނެވެ. އެންމެފަހުން ރީނާއަށް އަހަރެން ވެސް ގެއްލުނީއެވެ.\nކޯސް ނިންމައިފައި އަހަރެން މާލެ އައިއިރު ރީނާ ވީ ލަންކާއަށް ގޮހެވެ. އެ ކުޅިވަރު ނިމެން ފެށީ އެ ހިސާބުންނެވެ. ދެން މަޑުމަޑުން އަހަރުމެން ދުރުވަމުން ގޮސް އެކަކު އަނެކަކުމަތިން ހަނދާންނެތުނީއެވެ. ނުވަތަ ހަނދާންކުރާ ވަރަށް ވުރެ އަހަރުމެންގެ ދިރިއުޅުމުގެ މަސައްކަތް ގިނަވީއެވެ. ރީނާ ގަޔާވާ ކަހަލަ އެހެން މީހަކު ފެނުނީކަމަށް ވެސް ވެދާނެއެވެ.\nމިހާރު އައްޒަޔާ ކައިވެނިކޮށްގެން އަހަރެންގެ ދެ ކުދިން އެބަތިއްބެވެ. ލަފާކުރެވޭ ގޮތުގައި ރީނާ ވެސް މީހަކާ ކައިވެނިކޮށް ކުއްޖަކު ވެސް ލިބިއްޖެއެވެ. އެ ކައިވެނި ނުރޫޅިއްޖެއްޔާ ކިތަންމެހާ ވެސް ރަނގަޅެވެ. އަހަރެންގެ ދުއާއަކީ އަހަރެންމަތިން ރީނާ ދުވަހަކު ވެސް ހަނދާން ނުވުމެވެ. ހުވަފެނުން ވެސް ރީނާޔަށް އަހަރެން ނުފެނުމެވެ.\nއިތުރު ލިޔުންތައް ބިންމާ އިބްރާހީމް ވަހީދު ވާހަކަ: ބޯވަ ދިގު ވާހަކަ


ޙަނަފީ މަޒުހަބު: މަޞްދަރުތައް | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޙަނަފީ މަޒުހަބު: މަޞްދަރުތައް\nއަބޫ ޙަނީފާގެ ފިޤުހީ ޙުކުމްތައް ނެރުއްވި މަންހަޖު\nޝަރުޢީ ދަލީލުތަކުން ޙުކުމްތައް ނެރުއްވުމުގައި އެކަލޭގެފާނު މަންހަޖެއް ގެންގުޅުއްވާފައި ވެއެވެ. އެކަލޭގެފާނުގެ އަރިހުން ރިވާވެގެންވެއެވެ. " ތިމަންކަލޭގެފާނު ހިފަނީ ﷲގެ ފޮތުގައެވެ. އެފޮތުން ނުފެނިއްޖެނަމަ މާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތުގައެވެ. ދެން ޞަޙާބީ ބޭކަލުންގެ ބަސްފުޅުގައެވެ. އޭގެތެރެއިން ތިމަންކަލޭގެފާނު ހިފެން އޮތް ބައެއްގެ ބަސްފުޅުގައި ހިފަމެވެ. އަދި ދޫކޮށްލެވެން އޮތް ބައެއްގެ ބަސްފުޅު ދޫކޮށްލަމެވެ. މި ކަމުގައި އެ ބޭކަލުން ފަހަނައަޅައި ނުދަމެވެ. އެ ހުށަހެޅޭ މައްސަލައެއްގެ އެންމެ ދުރު އަސަރެއް ނުވަތަ ބަސްފުޅެއްވެސް ސާބިތުވަނީ އިބްރާހީމް، ޝަޢްބީ، ޙަސަން، އިބްނު ސީރީން، އަދި ސަޢްދު ބުނުލްމުސައްޔިބާއި ހަމައިން ނަމަ ދެން ތިމަންކަލޭގެފާނު އިޖުތިހާދު ކުރަމެވެ. އެބޭކަލުން ވެސް އިޖުތިހާދު ކުރެއްވި ފަދައިންނެވެ. ﷲގެ ފޮތާއި، ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތާއި، ޞަޙާބީ ބޭކަލުންގެ ވިދާޅުވުމާއި، އިޖްމާޢުން ކަމެއް ސާބިތުވާން ނެތް ނަމަ ދެން އޮތީ ޤިޔާސް އާއި، އިސްތިޙްސާން އަދި ޢުރުފެވެ. "\nމި ބަސްފުޅާ ބެހޭގޮތުން ސަޢްދު ބުނު މަޒާޙިމް ބުނެފައި ވެއެވެ. "އަބޫޙަނީފާ އެ ވިދާޅުވި ބަސްފުޅުގެ މާނައަކީ އޭގެތެރެއިން އިތުބާރުހުރި ބޭފުޅުން ގެ ބަސްފުޅު ނެންގެވުމަށްފަހު އިތުބާރު ނުކުރެވޭ ފަރާތްތައް ދޫކޮށްލުމެވެ. އަދި މީސްތަކުން މުޢާމަލާތްކޮށްއުޅޭ، އެގޮތެއްގެ މަތީގައި މީސްތަކުންގެ ދިރިއުޅުން ވޭތިކުރަމުންދާ ރަނގަޅުކަންކަން ޤިޔާސްއިން ކަނޑައެޅުއްވުމެވެ. ނުރަނގަޅު ކަންކަން އިސްތިޙްސާން ކުރެއްވެން އޮތްނަމަ އެކަމެއް އިސްތިޙްސާން ކުރެއްވުމެވެ. އިސްތިޙްސާން ކުރެވެން ނެތްނަމަ ދެން މީސްތަކުން އެގޮތަކަށް ޢަމަލުކުރަމުން ދާ ގޮތްތަކަށް ރުޖޫޢަ ވުމެވެ."\nޙުކުމްތައް އިސްތިންބާޠުކުރެއްވުމުގައި އެކަލޭގެފާނު ގެންގުޅުއްވާފައި ވަނީ އަންނަނިވި7 އަޞްލެވެ.\n1- ކީރިތި ޤުރުއާން\nއެއީ އިސްލާމީ ޝަރީޢަތުގެ އަސާސެވެ. އެންމެހާ ޙުކުމްތައް ސާބިތުކުރުމުގައި ރުޖޫޢަވާން ޖެހެނީ އެ ފޮތަށެވެ. އެހެނީ އެއީ އެންމެ ފުރަތަމަ މަޞްދަރެވެ. މިއީ ފުޤުހުވެރި އެންމެހާ ބޭކަލުންވެސް އެންމެ ފުރަތަމަ ބަރޯސާވެވަޑައިގަތް ތަރަހައެވެ. އެހެނީ ޙުކުމް ސާބިތުކުރުމުގައި އެއީ ޤަޠްޢީ ދަލީލެކެވެ. ޤުރުއާނުން އެ ޙުކުމެއް ސާބިތުވެއްޖެ ނަމަ ދެން އެހެން މަޞްދަރަކަށް ޖާގައެއް ނެތެވެ. އަބޫ ޙަނީފާ އަކީ ޙުކުމެއް ސާބިތުކުރުމުގައި ޤުރުއާނުން ދަލީލު ލިބޭގޮތް އެންމެ ފުރަތަމަ ބަޔާންކުރެއްވި ބޭފުޅުން ތެރެއިން ބޭފުޅެކެވެ. މި ދެންނެވި ދަލީލުކުރުންތަކުގެ ތެރެއިން އެކަލޭގެފާނާއި އެހެނިހެން އިމާމުންނާއި އެންމެ ފާޅުކަންބޮޑު ގޮތެއްގައި ފަރަގުވާ އެއް ކަމަކީ މަފްހޫމުލް މުޚާލަފާ އެވެ. އެކަލޭގެފާނު އޭގައި ނުހިއްޕަވައެވެ. އެހެނަސް އެހެނިހެން އިމާމުން ވަނީ އެޔަށް އަމަލުކުރައްވާފައެވެ. ބާވައިލެއްވުމުގައި، ޤުރުއާނުގައި، ޢާންމުކޮށް އައިސްފައި ހުންނަ ވާހަކަތައް، އަޅާކިޔާނުލެވޭ ވަކި މުސްތަޤިއްލު ދަލީލީލެއްގެ މައްޗަށް ނެރުމަކީ، ތަޚްޞީޞްކުރުމެއް ކަމުގައި އެކަލޭގެފާނު ދެކެވަޑައިނުގަންނަވައެވެ. އެކަލޭގެފާނު ދެކެވަޑައިގަންނަވާ ގޮތުގައި އެއީ ނަސްޚު ވުމެކެވެ. ދަލީލަކުން އެއްޗެއް ސާބިތުމުގައި އެ ދަލީލަކީ އާޙާދު ހަދީސެއް ކަމުގައި ވެގެން ނުވާނެއެވެ. އެދަލީލަކީ އެއީ މުތަވާތިރު ނުވަތަ މަޝްހޫރު ޙަދީސަކަށް ވާން ޖެހޭނެއެވެ.\nމާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތަކީ ކީރިތި ޤުރުއާނުގެ ތަފްސީރެވެ. ނުވަތަ އެ ފޮތުގައިވާ މާނަތަކުގެ ތަފުސީލީ ބަޔާނެވެ. ﷲ ތަޢާލާގެ ރިސާލަތު ފޯރުކޮށްދިނުމުގައި މާތް ނަބިއްޔާ ޞައްލަﷲ ޢަލައިހި ވަސައްލަމް ބޭނުން ކުރެއްވި ވަސީލަތެވެ. އޭގައި ނުހިފައިފި މީހަކީ އެކަލޭގެފާނު، ﷲ ތަޢާލާގެ ރިސާލަތު ފޯރުކޮށްދިންކަމަށް އިޤްރާރު ނުވާ މީހެކެވެ. ސުންނަތަކީ އިސްލާމީ ޝަރީޢަތުގެ މަޞްދަރުތަކުގެ ތަރުތީބުން ދެވަނަ މަޞްދަރެވެ. އޭގެމާނަކީ ޤުރުއާނަށްފަހު ދެން ރުޖޫޢަވާން ޖެހޭނީ ސުންނަތަށެވެ. ކީރިތި ޤުރުއާނުން އެކަމެއްގެ ޙުކުމް ނެތިފައި ސުންނަތުން ފެންނަން އޮތްނަމަ ސުންނަތަށް ރުޖޫޢަވާންޖެހޭނެއެވެ. އެހެންކަމުން ދެން ޤިޔާސް އާއި އިސްތިޙްސާން ފަދަ އެހެނިހެން މަޞްދަރުތަކަށް ކަމެއްގެ ޙުކުމް ހޯދުމަށްޓަކައި ރުޖޫޢަވުމެއް ނެތެވެ.\nއިސްލާމީ ޝަރީޢަތުގެ މަޞްދަރެއްގެ ގޮތުގައި ސުންނަތަށް ތަބާވުމުގައި އަބޫ ޙަނީފާ ވަނީ ވަރަށް ރަނގަޅު މަންހަޖަކުން ހިންގަވާފައެވެ. އެގޮތުން ހަދީސަށް ޢަމަލުކުރެއްވުމުގައި ނުވަތަ ސުންނަތް ވަކި މުސްތަޤިއްލު ދަލީލަކަށްވުމަށްޓަކައި އެކަލޭގެފާނު ވަނީ ޝަރުތުތަކެއް ކަނޑައަޅުއްވާފައެވެ. އޭގެ ތަފުސީލު އުޞޫލުލްފިޤުހުގެ ފޮތްތަކުން ފެންނަން އެބަ ހުއްޓެވެ. މިތާ ދިގުކުރަން އެވާހަކަ ނުގެންނާނީއެވެ. އެކަލޭގެފާނު ހަމަ އެކަނި ހަދީސްރިވާކުރެއްވިބޭކަލުންގެ ޗޭނުގެ ޞައްޙަކަން ބައްލަވާލައްވައިގެން ފުއްދަވާ ނުލައްވާކަން މި ޝަރުތުތައް ދިރާސާކުރައްވައިފި ބޭފުޅަކަށް އެނގިވަޑައިގަންނަވާނެއެވެ. މިގޮތުން މަތުނު ނުވަތަ ހަދީސް ބަސްފުޅުން ދޭ ޚަބަރު، ހަދީސް ޢިލްމުގެ އަޞްލުތަކާއި ޤަވާޢިދުތަކުގެ އަލީގައި، އެހެން ހަދީސްތަކާއި އަޅާކިޔުމަށް ފަހު ނޫނީ އެ ހަދީސެއް ދަލީލެއްގެ ގޮތުގައި ގަބޫލު ނުކުރައްވައެވެ.\nކަމަކަށް އިޖުމާޢުވެވި، އެ އިޖުމާޢު އައިސްފައިވަނީ ޞައްޙަ މަގަކުން ކަން ސާބިތުވާނަމަ އިމާމް އަބޫޙަނީފާ އެއީ ޙުއްޖަތެއްކަމުގައި ބައްލަވައެވެ. އެއީ ޞަރީޙައިޖުމާޢެއް ކަމުގައި ވާނަމަ އިމާމްގެ އަރިހުގައި އެއީ ޤަޠްޢީ ޙުއްޖަތެކެވެ. އަދި އެއީ ސުކޫތީއިޖުމާޢެއް ކަމުގައި ވާނަމަ އެއީ ޡަންނީ ޙުއްޖަތެކެވެ. ނައްޞަކާއި ނުވަތަ ޤިޔާސަކާއި ޚިލާފުނުވާ ނަމަ މިފަދަ އިޖްމާޢަށް ޢަމަލު ކުރެވޭނެއެވެ.\n4- ޞަޙާބީގެ ބަސްފުޅު\nޞަޙާބީގެ ބަސްފުޅޭ ބުނެވޭ ބަހުގެ މާނައަކީ ޝަރުޢީ މައްސަލައެއްގައި ޞަޙާބީބޭކަލަކު ތަބާވެވަޑައިގަންނަވާ ގޮތެވެ. ނުވަތަ އެ ބޭކަލެއްގެ މަޒްހަބެވެ. އިމާމް އަބޫ ޙަނީފާގެ އަރިހުގައި ޞަޙާބީންގެ މަޒުހަބަކީ ވެސް ޙުއްޖަތެކެވެ. އަދި އެއީ އެޔަށް އަޅުގަނޑުމެން ތަބާވާންޖެހޭ ކަމެއް ކަމުގައި ވަނީ ހިމަނުއްވާފައެވެ. އެހެނީ ޞަޙާބީންނަކީ ރަސޫލާ ޞައްލަﷲ ޢަލައިހި ވަސައްލަމް އާއި އެއް ޒަމާނެއްގައި އުޅުއްވި ބޭކަލުންނެވެ. އެހެންކަމުން ޤުރުއާން އެންމެ ބޮޑަށް ފަހުމްވެ ވަޑައިގެންފައިވާނީ އެބޭކަލުންނަށެވެ. އަދި އާޔަތްތައް ބާވައިލެއްވިފައިވާ ތަފާތު މުނާސަބަތުތަކާއި، ހަދީސްތައް ވެސް އެންމެ ބޮޑަށް ދެނެވަޑައިގަންނަވާނީ އެބޭކަލުންނެވެ. އެބޭކަލުންނަކީ ރަސޫލާ ޞައްލަﷲ ޢަލައިހި ވަސައްލަމް ގެ ޢިލްމު އެކަލޭގެފާނަށް ފަހު، އުންމަތަށް ފޯރުކޮށްދެއްވި ބޭކަލުންނެވެ. ޞަޙާބީ ބޭކަލުންގެ ވިދާޅުވުމަށް ޢަމަލުކުރެއްވުމުގައި އެކަލޭގެފާނު ހިންގަވާފައިވާ މަގަކީ، މައްސަލައެއްގައި ޞަޙާބީ ބޭކަލުންގެ، އެއް ރައުޔަށްވުރެ ގިނަ ރައުޔު ހުރިކަމުގައި ވާނަމަ، އޭގެތެރެއިން އެކަލޭގެފާނުގެ އިޖުތިހާދާއި އެއްގޮތް ވިދާޅުވުން ނެންގެވުމެވެ. އެހެނަސް އެ ބޭކަލުންގެ ވިދާޅުވުން ދުލެއް ވެސް ނުކުރައްވައެވެ. އެގޮތީ އެއިން ބޭކަލެއްގެ ވިދާޅުވުން އޮއްވާ އޭގައި ނުހިއްޕަވައި އެ ނޫން އެހެން ބޭކަލެއްގެ ރައުޔުގައި ނު ހިއްޕަވައެވެ. އެކަމަށް އިޝާރާތްކުރައްވަމުން ވިދާޅުވެފައި ވެއެވެ. " ތިމަންކަލޭގެފާން ފެންނަ ބޭކަލުންގެ ބަސްފުޅު ނަގާފައި އެ ނޫން ބޭކަލުންގެ ބަސްފުޅުތައް ދޫކުރަމެވެ. އެހެނަސް އެބޭކަލުންގެ ވިދާޅުވުން މައްސަލައެއްގައި ފެންނަން އޮތްހާ ހިނދަކު އެ ދޫކުރެއްވުމަށްފަހު ތާބިޢީ ނުވަތަ އެނޫންވެސް ޞަޙާބީއަކަށްވުރެ ދުރު ބޭފުޅެއްގެ ވިދާޅުވުމެއްގައި ނުހިފަމެވެ. "\nމައްސަލައެއްގައި ތާބިޢީންނާ ހަމައަށް ދާންޖެހި، އެބޭކަލުންގެ މެދުގައި ޚިލާފެއް ހުރިކަމުގައި ވާނަމަ، އެކަމެއްގައި އެކަލޭގެފާނު އިޖުތިހާދު ކުރައްވަނީ، އެބޭކަލުން އިޖުތިހާދުކުރައްވާފައިވާ ފަދައިންނެވެ. މިހާލަތުގައި ފަހަރެއްގައި އެ މައްސަލައިގައި އޭގެތެރެއިން އެއްވެސް ބޭކަލަކު ވިދާޅުވެފައި ނުވާ ރައުޔެއް ވެސް ވިދާޅުވެދާނެއެވެ.\nކީރިތި ޤުރުއާނުގެ ނައްޞެއް ނުވަތަ ރަސޫލާ ޞައްލަﷲ ޢަލައިހި ވަސައްލަމް ގެ ސުންނަތެއް، ނުވަތަ އިޖުމާޢެއް ނުވަތަ ޞަޙާބީ ބޭކަލެއްގެ ވިދާޅުވުމެއް ވެސް ނެތްނަމަ އަދި އެ މައްސަލައަކީ ރައުޔަށް ޖާގަނެތް މައްސަލައެއް ކަމުގައި ވާނަމަ ދެން އަބޫ ޙަނީފާ ޢަމަލުކުރައްވަނީ ޤިޔާސަށެވެ. ޤިޔާސަށް ޢަމަލުކުރެއްވުމުގައި އެކަލޭގެފާނު ހިންގަވާފައިވާ މަގަކީ ޢިއްލާ ނުވަތަ ސަބަބު ހޯއްދެވުމެވެ. ޢިއްލާއަށް ވާސިލުވެވިއްޖެނަމަ، އެކިކަންކަމަށް އެ ޢިއްލާ ހުށަހަޅުއްވާ އެ ފޭތޭތޯ ބައްލަވައެވެ. އަދި އާކަންކަން އަމިއްލަފުޅު ޚިޔާލަށް ގެންނަވައި އެ ޢިއްލާ އެކަންކަމަށް ފެތޭތޯ ބައްލަވައެވެ. މިމަގުން، އެކަމުގައި އެކަލޭގެފާނަށް މާތްﷲ މިންވަރުކުރައްވާފައިވާ، ކަންކަން ހޯދައިގަތުމާއި، އެކި ކަންކަމުގައިވާ އެއްގޮތްކަމާއި ތަފާތުތައް ދެނެގަތުމުގެ ކުޅަދާނަކަމުގެ ބޭނުން ހިއްޕެވިއެވެ.\nއިސްތިޙްސާން އަކީ ޤިޔާސްއާއި ޚިލާފު އެހެން ޙުކުމެއް ނެރުމަށްޓަކައި ޤިޔާސްގެ ދާއިރާއިން ބޭރުވުމެވެ. ނަމަވެސް އެއީ ޞައްޙަ ހަދީސަކަށް ރިޢާޔަތްކުރުމުގެ ގޮތުން ނުވަތަ ޒަރޫރީ ކަމަކަށްޓަކައި ނުވަތަ ޢުރުފަކަށްޓަކައި ނުވަތަ މަޞްލަޙަތަކަށްޓަކައެވެ. އެހެނީ ފާޅުކަންބޮޑުޤިޔާސް ބައެއް ޙާލަތްތަކުގައި ނެތުމުގެ ސަބަބުން ފާޅުކަންކުޑަ ޤިޔާސް ޒަރީޢާ އިން އެހެން ޢިއްލާއެއް ހޯދަންޖެހެއެވެ.\nއިމާމް އަބޫ ޙަނީފާއަކީ އިމާމުންގެ ތެރެއިން އެންމެ ބޮޑަށް އިސްތިޙްސާންގައި ހިއްޕަވާ ފަރާތެވެ. އެގޮތުން އިސްތިޙްސާންގެ އެކި ވައްތަރުތަކަށް އެކަލޭގެފާނު ޢަމަލުކުރެއްވިއެވެ.\nއެއީ އެކަންކަމުގައި ކީރިތި ޤުރުއާނުގެ ނައްޞެއް، ނުވަތަ ކީރިތި ރަސޫލާ ޞައްލަﷲ ޢަލައިހި ވަސައްލަމް ގެ ސުންނަތެއް، އަދި ޞަޙާބީބޭކަލެއްގެ ޢަމަލުފުޅެއް ވެސް ނެތް، އެހެނަސް މުސްލިމުން ރަނގަޅު ހަމައެއްކަމުގައި ބަލައި އެ ގޮތެއްގެ މަތީގައި ޢަމަލުކުރަމުން އަންނަ ގޮތެވެ. ޞައްޙަ ޢުރުފަކަށް އެކަމެއް ވުމަށްޓަކައި، ނައްޞަކާއި ޚިލާފު ނޫން ކަމަކަށް ވާން ޖެހެއެވެ. މި ޝަރުޠު ފުރިހަމަ ވެއްޖެނަމަ ނައްޞުގެ ފަހަތުން އެ ޙުއްޖަތެއްކަމުގައި ބެލެވޭނެއެވެ. ފިޤުހީ ފަރުޢީ ވަރަށް ގިނަ މައްސަލަތަކުގައި އެކަލޭގެފާނު ޢުރުފަށް ޢަމަލުކުރައްވައެވެ. އަދި ކީއްހެއްޔެވެ. އެއްކަމެއް އަނެއް ކަމަކާއި މުޑިއަރާ ޙާލަތްތަކުގައި ޢާންމު ޤަވާޢިދުތަކަށް ޢަމަލުކުރެއްވުމުގެ ބަދަލުގައި ޢުރުފަށް އިސްކަންދެއްވައެވެ. މި ގޮތުން ބަލާއިރު ހުވަޔާއި، ވަރީގެ ލަފްޡުތަކާއި، އަޅުން މިނިވަންކުރުމާއި، އެއްބަސްވުންތަކާއި، ޝަރުތުކަނޑައެޅުންފަދަ ކަންކަމުގައި އެކަލޭގެފާނު ވަރަށް ގިނައިން ޢުރުފަށް ޢަމަލުކުރައްވާފައި ވެއެވެ.\n މަފްހޫމުލްމުޚާލަފާއަކީ ޙުކުމެއް އައިސްފައިވާ އެއްޗަކާއި ޙުކުމެއް ނާންނަ އެއްޗަކާއި ހުރި ތަފާތެއްގެ ސަބަބުން ދެއެއްޗަށް އެއް ޙުކުމެއް ނާންނާނެ ކަމަށް ދަލީލުކުރާ ކުރުމެވެ.\n ކީރިތި ރަސޫލާ ސުވަރުގެ ވަޑައިގަތުމަށްފަހު، އުންމަތުގެ މުޖުތަހިދު ދަންނަބޭކަލުންކުރެ އެއްޒަމާނެއްގެ ހުރިހާ ބޭކަލުން އަލަށް އުފެދޭ ކަމެއްގެ ޙުކުމާ މެދު އެއްބަސްވާ އެއްބަސްވުން.\n ކަމެއްގެ ޙުކުމާ މެދު ޒަމާނުގެ ހުރިހާ ޢިލްމުވެރިންގެ ބަސްފުޅު އެއްގޮތްވުމުގެ ސަބަބުން ނަގުލުވާ އިޖުމާޢު.\n ކަމެއްގެ ޙުކުމާ މެދު ޒަމާނުގެ ބައެއް ޢިލްމުވެރިންގެ ބަސްފުޅު އެއްގޮތްވެފައި އެހެން ބޭކަލުންގެ ކިބައިން އިންކާރުކުރެއްވުމެއް އައިސްފައި ނުވާތީ ނަގުލުވެފައިވާ އިޖުމާޢު.\n ޤަޠްޢީއާއި ޤިޔާސް އަށްވުރެ ވެސް ދަރަޖައިގެ ގޮތުން ދަށް ޙުއްޖަތް.\n ޢިއްލާއަކީ ސަބަބު ނުވަތަ ސިފައެވެ. އަދި އެއްޗެއްގައި ހުރި ވަކި ސިފައަކަށްޓަކައި އެއްޗަކަށް އައިސްފައިވާ ޙުކުމް އެސިފަ ހުރި އެހެން އެއްޗަކަށް ދިނުމެވެ.\n ވަކި ގޮތަކަށް ކަމެއް ކުރުމަށް ޝަރުޢީ ހަމަތަކުގެ މަތިން މަޖުބޫރުވާ މަޖުބޫރުވުން\n ޤިޔާސްގެ ހަމައިން ބަލާއިރު ޙުކުމް ނާންނަ ކަންތައް ޙުކުމް އައި ކަންތަކަށްވުރެ ޙުކުމްއައުމަށް އައުލާވެގެންވުން، މިސާލަކަށް މައިބަފައިންނަށް އުއްފު ވެސް ނުބުނުމަށް އޮންނަ ބަސްފުޅަށް މައިބަފައިން ގައިގައި ޖެހުން ޙަރާންކުރެވޭ ކުރެވުން އެއީ ފާޅުކަން ބޮޑު ޤިޔާސެވެ.\n ޤިޔާސްގެ ހަމައިން ބަލާއިރު ޙުކުމްއައި ކަންތަކާއި ޙުކުމް ނާންނަ ކަންތައް ޙުކުމް އައުމަށް މުނާސަބުވުމުގައި އެއްވަރުވެގެންވުން، ޔަތީމުންގެ މުދާ ކެއުން ޙަރާންކުރެވިފައިވުމާ އަޅާކިޔާ އެ މުދާ އަންދާ ނެތިކޮށްލުން ވެސް ޙަރާންކުރެވޭ ކުރެވުން އެއީ ފާޅުކަންކުޑަޤިޔާސެވެ.


Faaithuvi aharu dhuniyeyge eneme molhu kulhuntheriakah Messi\nފާއިތުވި ސީޒަނުގެ މެސީގެ ބައެއް ތަފާސްހިސާބު\nފާއިތުވި އަހަރުގެ ދުނިޔޭގެ އެންމެ މޮޅު ކުޅުންތެރިއަކަށް މެސީ\n24 ސެޕްޓެމްބަރ 2019, 11:23 |\nފާއިތުވި އަހަރު ދުނިޔޭގެ އެންމެ މޮޅު ކުޅުންތެރިޔާގެ މަގާމަށް ބާސެލޯނާ އާއި އާޖެންޓީނާގެ ތަރި، 32 އަހަރުގެ ލިއޮނަލް މެސީ ފީފާއިން ހޮވައިފިއެވެ.\nމި އެވޯޑަށް މެސީއާއި ވާދަކުރީ ފާއިތުވި ސީޒަނުގެ ޔުއެފާގެ އެންމެ މޮޅު ކުޅުންތެރިޔާގެ މަގާމު ހޯދި ލިވަޕޫލްގެ ނެދަލެންޑްސް ޑިފެންޑަރު ވާޖިލް ވެން ޑައިކް އާއި ގިނަ އެވޯޑްތަކެއްގައި މެސީއާއި އެންމެ ވާދަވެރި ޔުވެންޓަސްގެ ޕޯޗުގަލް ތަރި ކްރިސްޓިއާނޯ ރޮނާލްޑޯ އެވެ. މިއީ4އަހަރުގެ މެދުކެނޑުމަކަށްފަހު މެސީއަށް މިއެވޯޑު ހާސިލުކުރެވުނު ފަހަރެވެ.\n4 އަހަރަށްފަހު ދުނިޔޭގެ އެންމެ މޮޅު ކުޅުންތެރިޔާގެ މަގާމު މެސީ އަށް\nމެސީ ވަނީ ފާއިތުވި އަހަރު ބާސެލާނާއަށް ލަލީގާ ކާމިޔާބުކޮށްދީ ޔޫއެފާ ޗެމްޕިއިންސް ލީގު އާއިި ކޮޕަރ ޑެލްރޭގެ ސެމީ ފައިނަލަށް އެޓީމު ގެންސްގޮސްދީފައި ވެއެވެ. މީގެ އިތުރުން އާރޖެންޓީނާގެ ގައުމީޓީމު ކޮޕާ އެމެރިކާގެ3ވަނަ ހޯދައި ދިނުމުގައި ބޮޑު ހިއްސާއެއް އަދާކުރިއެވެ.\nމި އެވޯޑާއެކު މެސީ ވަނީ ފީފާ އިން ހޮވާ އެންމެ މޮޅު ކުޅުންތެރިޔާގެ މަގާމު ހަ ފަހަރު ހޯދާފައެވެ. މެސީ އަށް މިއެވޯޑް މީގެކުރިން ލިބިފައި ވަނީ 2009، 2010، 2011، 2012 އަދި 2015 ވަނަ އަހަރު އެވެ.\nފާއިތުވި ސީޒަނުގައި ޔޫރަޕުގެ އެންމެ ގިނަ ގޯލު، 36 ގޯލު ޖަހައި 20 އެސިސްޓް ވެދީގެން އޭނާ ވަނީ އެންމެ ގިނަ ގޯލު ޖެހި ކުޅުންތރިޔަކަށް ވެސް ވެފައެވެ. ދެވަނަ އަށް އެންމެ ގިނަ ގޯލުޖެހީ މެސީގެ ޓީމް މޭޓް ލުއިސް ސުއަރޭޒް އެވެ. އޭނާ 21 ގޯލު ޖަހއި 13 އެސިސްޓް ވީއިރު ރިއަލް މެޑްރިޑްގެ ބެންޒަމާ ވަނީ 21 ގޯލު ޖަހައި 10 އެސިސްޓް ވެފައެވެ.\nއެންމެ މޮޅު ކޯޗަކީ ލިވަރޕޫލްގެ ކޯޗު ޔޯގަން ކްލޮޕް އެވެ.\nފާއިތުވި ސީޒަނުގެ ދުނިޔޭގެ އެންމެ މޮޅު3ކޯޗުން\nއެންމެ މޮޅު ގޯލްކީޕަރަކީ ލިވަރޕޫލް އަދި ބްރެޒިލްގެ ގޯލްކީޕަރ އެލިސަން އެވެ. އޭނާއާއި އެންމެ ވާދަކުރީ ސިޓީގެ ގޯލް ކީޕަރ އެޑަރސަން އާއި ބާސެލޯނާގެ ކީޕަރ ޓަސްޓެގަން އެވެ.\nއެންމެ މޮޅު ގޯލެއް ކާމިޔާބުކޮށްގެން މިއެވޯޑް ހޯދީ ހަންގޭރީގެ ލީގުގެ މެޗެއްގެ 93 ވަނަ މިނިޓްގައި ބަދަލު ކުޅުންތެރިއެއްގެ ގޮތުގައި ކުޅެން ނިކުމެއާއެކު އޮވަރހެޑަކުން ގޯލެއް ކާމިޔާބުކޮށްދިން އުމުރުން 18 އަހަރުގެ ޑެނިއަލް ޒޯރީއެވެ. މިގޯލާއި އެންމެ ވާދަކުރީ ރިއަލްމެޑްރިޑް ކޮޅަށް ޕެނަލްޓީ އޭރިއާ ލައިން ކައިރިން މެސީ ޗިޕަކުން ޖެހި ގޯލެވެ.\nފައިތުވި ސީޒަނުގެ ފީފާގެ ދަދަ 11 ކުޅުންތެރިން ވެސް ވަނީ ހޮވާފައެވެ.\nފާއިތުވި އަހަރު ދުނިޔޭގެ އެންމެ މޮޅު 11\nއެންމެ މޮޅު އަންހެން ފުޓުބޯޅަ ކުޅުންތެރިއަކީ އެމެރިކާގެ މޭގަން ރެޕީނިއޯއެވެ.\nފީފާއިން ދޭ މޮޅު ކުޅުންތެރިޔާގެ އެވޯޑް 2010 އިން 2015 ވަނަ އަހަރާ ހަމައަށް ދެމުން އައީ ފްރާންސް އިންދޭ ބެލޮންޑިއޯ އެވޯޑާ އެއްކޮށްލައިގެން އެއް އެވޯޑެއްނެވެ. ފީފާ ބެސްޓް އެވޯޑްސް ދޭން ފެށީ 2016 ވަނަ އަހަރު އެވެ. މިއީ އެ ނަމުގައި ދޭން ފެށި ފަހުން މެސީ އަށް ލިބުނު ފުރަތަމަ ފަހަރެވެ.


SunOnline: #VAAHAKA: Maafukuraashey loabivaa - Part-46\nމާފުކުރާށޭ ލޯބިވާ (46)\nމަރިޔަމް ހިމްނާ (ހިމީ) 09 Jun 2019, 09:40\nއަނާލް އަންނަ ކޮންމެ ފަހަރަކު އިޒިއަންގެ މޫނު ހިސާބަކަށް އުޖާލާވެގެން ދާތީ އަނާލްއަށްވެސް ފެނެއެވެ. އެހެންނަމަވެސް އަބަދުވެސް ބިރުވެރިކަމަކާއި ކަންބޮޑުވުމެއްވެސް އެ މޫނުމަތީގައި ވެއެވެ. އަމިއްލަ ހިތާ ސިކުނޑި އަދިވެސް ދެބަސްވާތީ އުނދަގޫވަނީއެވެ. އަނާލްއަށްވެސް މިހާރު އިޒިއަން ފެންނަ ހިސާބަށް އައުން އާދައަކަށްވެއްޖެއެވެ. އިޒިއަން ނުފެންނަންޏާ ދުވަސް ފުރިހަމަ ވާހެނެއްހިޔެއްނުވެއެވެ. އެހެންނަމަވެސް ކޮންމެވެސް ސަބަބަކާ ހުރެ އަދިވެސް އިޒިއަންއަށް މާފުދީ އާފެށުމަކުން ފަށާކަށް އަނާލް ބޭނުމެއްނުވިއެވެ. އެރޭގެ ވަގުތުގައި އަނާލް އަނެއްކާވެސް އިޒިއަންއަށް ލުނބޯ ފަނިތައްޓެއް ހަދައިގެން ކޮޓަރިއަށް ގެންގޮސްދިނެވެ. އޭރު އިޒިއަން އޮތީ އެނދުގައި އޮށޯވެއެވެ. ކޮންމެވެސް ކަމަކާ ވިސްނާ ފިކުރުކުރާށެވެ. އެދެމެދުގައި އެއްވެސް ވާހަކައެއް ނުދެކެވެއެވެ. އޭރު އަނެއްކާވެސް އެ ދެމީހުންގެ ދިރިއުޅުން ބަދަލުވެދާނެކަމެއް ވެދާނެކަމަށް ދެމީހުން ކުރެ އެކަކަށްވެސް ހީކުރެވިފައެއް ނެތެވެ.\nއަނާލް ގެނައި ލުބޯފަނި ތަށި ބޮއިލާފައި އޭނަ ދެން ދިޔައީ ފާހާނާއަށެވެ. ފެންވަރާ ހަދާލައިގެން ތުވާލި އޮޅާލައިގެން ނުކުތް ތަނާ އިޒިއަން އަނެއްކާވެސް ކޮށި އަރާގޮތްވިއެވެ. ޑްރެސިން ޓޭބަލް މަތީގައި އަތް އަޅުވާލަމުން އޭނާ ކެއްސަމުން ގުދުވިއެވެ. އެތައް އިރެއް ވީއިރުވެސް ކެއްސުން މަޑެއްނުވިއެވެ. އަނާލްވެސް ސިޓިން ރޫމްގައި ހުރެފައި އައީ އިޒިއަން ކެއްސާއަޑަށެވެ. ބުރަކަށީގައި ދެފަހަރަކު ޖަހާލުމުން ކުޑަކޮށް ކޮށިއެރުން މަޑުވިއެވެ. އެހާ ދުވަސްފަހުން އިޒިއަން ހުސްގަޔާ އެހާ ކައިރިން ފެނުމާއެކު އަނާލްއަށް ވެސް ފުންނޭވާއެއް ބޭރުކޮށްލެވުނެވެ. އަނާލްއާ ދިމާލަށް އެނބުރިފައި އިޒިއަން އެ މޫނަށް ފުންކޮށް ބަލާލިއެވެ. އަމިއްލަ އިޙްސާސްތައް ކޮންޓްރޯލް ނުކުރެވި އިތުރަށް ރޮވިދާނެތީ އިޒިއަން އަވަސް އަވަހަށް އަނެއްފަރާތަށް އެނބުރުނެވެ. އޭރު އޭނާގެ ދެލޯ ދިޔައީ ފެންކަޅިވެގެންނެވެ. އަނާލްއަށް ރީތިކޮށް އެ މަންޒަރު ފެނުނެވެ. އޭނާ ވެސް އިސްޖަހާލިއެވެ. އަމިއްލަ ނަފްސު ކުށްވެރި ކުރެވުމާއެކު އެތަނުގައި އިތުރަށް މަޑުކުރަން އަނާލްއަށްވެސް އުނދަގޫވިއެވެ.\nއަނާލް ކޮޓަރިން ނުކުތުމާއެކު އިޒިއަން އެއްޗެހި ލާ ކުޑަކޮށް ރީތިވެލިއެވެ. އެއަށްފަހު ކޮޓަރި ދޮރު ހުޅުވާލިއެވެ. ސިޓިން ރޫމަށް ނުކުތްއިރު އަނާލް ދެކޮޅަށް ހިނގާލަ ހިނގާލާ ހުއްޓެވެ. އިޒިއަންގެ ދެލޮލުން ފެންނަ ރިހުމުން އޭނާގެ އެތެރެ ހަށިވެސް އަންދަމުން ދިޔައެވެ. އިޒިއަން ކިނާން ގާތު ކުރީ ދުވަހު ވާހަކަދެއްކި އަޑުއިވިފައި އޭނާއަށްވީ ގޮތްވެސް ބުނަން ނޭނގުނެވެ. އިޒިއަން އަމިއްލައަށް މަރުވާނީއްޔޭ ބުނީ ސަމާސާ އަކަށްވިނަމަވެސް އެ ބަހުގެ ސަބަބުން އޭނާގެ ހިތަށް ބިރުވެރިކަން ވެރިވެފައި ވެއެވެ. އިޒިއަން އެދުވަހު ބުނީ މަރުވުމުން އެންމެންވެސް ދެރަވާނެކަމުގައެވެ. އަނާލް ހުރީ ކޮޓަރިން ބޭރުގައެވެ. ކުއްލިއަކަށް އެ ހަނދާން އާވުމާއެކު އަނާލް އަށް ހިނގުން މަޑުޖައްސާލެވުނެވެ. އިޒިއަން ބަލަން ހުރި ގޮތުން ބޭއިޚްތިޔާރުގައި އިޒިއަންއާ ދިމާލަށް އަނާލްއަށް ދެވުނެވެ. އަދި އިޒިއަންގެ ގައިގައި ބައްދާލެވުނެވެ. އަނާލްގެ އެ އަމަލުން ސިހުނު އިޒިއަން ހުރީ ހަދާނެ ގޮތެއް ނޭނގިފައެވެ. ރައްދުގައި އަނާލްގެ ގައިގައި ކުޑަމިނުން އިނގިލި ކުރި ޖައްސާލާނެހާ ހިތްވަރެއްވެސް އޭނާއަކަށް ނުލިބުނެވެ. އޭނާ އަތްލާ ތަނުން އަނެއްކާ އަނާލް އޭނާއާ ދުރުވެއްޖެއްޔާ އެހިތަށް އަނެއްކާވެސް ލިބޭނީ އިތުރު އަނިޔާއެކެވެ. އެތައް އިރެއްވީއިރުވެސް އަނާލް އިޒިއަންއާ ދުރަށް ދާން ނޫޅުމާއެކު އިޒިއަންއަށް ދެލޯ މަރާލެވުނެވެ.\nއިޒިއަންގެ އަތް މަޑުމަޑުން ހަރަކާތް ކުރިއެވެ. އަނާލްގެ ގައިގައި އެ އަތް ވަށާލިއެވެ. އެއާއެކު މާފަށް އެދުނެވެ. އެތައް ދުވަހަކު ދެމީހުން އެކަކު އަނެކަކާ ދުރުގައި ތިބުމަށްފަހު އެފަދަ ގޮތަކަށް ދިމާވުމުން ދެމީހުންގެ ހިތުގައިވެސް އެކަކު އަނެކަކަށްޓަކައި އަދިވެސް ފުން ލޯބިވާކަން އެނގުނެވެ. ދުރުވާން ނޭނގިފައި ދެމީހުންނަށްވެސް ތިބެވުނީ އެހެންވެ ކަންނޭގެއެވެ. ދެމީހުންގެ ދެމެދުގައި އޮތް ބޯ ފަރުދާ އެއްފަރާތްވެގެން ދިޔައީ އޭގެ ހިނދުކޮޅެއް ފަހުންނެވެ.\nއަނާލް ގެއަށް ނައިސްގެން މަޒާޔާ ދެކޮޅަށް ހިނގަމުން ދިޔައެވެ. ކޮޓަރީގައި ހުރެގެން އޭނާއަށް އަނާލްގެ ފޯނަށް ގުޅުނު ވަރެއްވެސް ނޭނގެއެވެ. އޭރު ގަޑިން އެކެއްޖަހާ ބޮޑުވެއްޖެއެވެ.\n"މަޒާ އަދިވެސް އަނާލް ގެއަށް ނާންނަނީދޯ؟ އަނެއްކާ އަހަރެމެންނަށް ނޭނގޭގޮތަށް ކަމެއް ހިނގަނީތަ؟" އައްމާރުވެސް ހާސްކަމާއެކު އެނދުން ތެދުވަމުން ސުވާލުކޮށްލިއެވެ. އަނާލްގެ އުޅުމަށް ބަދަލުތަކެއް އަންނަމުން ދިޔަކަން އައްމާރުއާ މަޒާޔާ އަށްވެސް އެނގެމުން ދިޔައެވެ. އެހެންނަމަވެސް އަނާލްއާ ސުވާލުނުކޮށް އެމީހުން ތިބީ އަނާލް އަށް ފެނިގެން އެއްވެސް ވާހަކައެއް އެމީހުންނާ ދައްކާތޯއެވެ.\n"ކޮންމެ ރެއަކު އޮފީސްކަމަކު އަނާލް ދާހެނެއް އަހަރެންނަކަށް ހިޔެއްނުވޭ" އައްމާރު ބޮލުގައި އަތްހާކާލިއެވެ. އޭނާގެ ތޫނުފިލި ސިކުނޑީގެ ބާރުގައި ކަންތައްތައް ހިނގާފާނެ ގޮތަކާމެދު ވިސްނެން ފެށުނެވެ.\n"ހަމަގައިމުވެސް އަހަރެމެންގެ އަނާލްއެއް ގޯސްގޮތަކަށް ނޫޅޭނެ. އެ ޔަޤީންކަން އަހަރެންނަށް އެބައޮތް" މަޒާޔާ ޔަގީންކަމާއެކު ބުނެލިއެވެ. އެއާއެކު އައްމާރުވެސް ބޯޖަހާލިއެވެ. އޭނާވެސް މަޒާޔާގެ ބަހާ އެއްބަސްވިއެވެ.\nކުއްލިއަކަށް މަޒާޔާގެ ފޯނު ރިންގު ވުމާއެކު އޭނާ ފޯން ނަގާ ބަލާލިއެވެ. ގުޅަނީ އަނާލްއެވެ.\n"މަންމާ ވަރަށް ބޮޑަށް ސޮރީ. ވަރަށް ގާތް ކުއްޖެއްގެ އެކްސިޑެންޓެއްވެގެން ނުދެވިގެން މިއުޅެނީ. ހޮސްޕިޓަލްގަ....." މަޒާޔާ ފޯނު ނެގުމާއެކު އަނާލް ލަސްނުކޮށް ވާހަކަދެއްކިއެވެ.\nމަޒާޔާ ފޯން ބާއްވަމުން އަނާލް ބުނި ގޮތަށް އައްމާރު ގާތު ބުނެލިއެވެ.\n" ނާލް ގޯސްގޮތަކަށް ނޫޅޭނެ. ރޭގަނޑު ބޭރުގައި އުޅުނަސް އެއީ ވިޔާނުދާކޮށް އުޅޭނެ ކުއްޖެއްނޫން" އައްމާރު ބުނެލިއެވެ.\n"މިދުވަސްކޮޅު ހަމަ ބިޒީ ކަމަށްވާނީ ދޯ... ދެން ހާސްނުވޭ" އައްމާރުދެންވެސް މަޒާޔާ އާ ވާހަކަދެއްކިއެވެ.\nމާބޮޑަށް ހާސްނުވާން އަމިއްލަ ނަފްސަށް ވިސްނައިދެމުން މަޒާޔާވެސް އައިސް އެނދުގައި އިށީނީ އަނާލް ވީ ތަން އޮޅުން ފިލުމާއެކު ހަމަޖެހިފައިވާ ހިތަކާއެކުގައެވެ.\nގެއަށް އައި މަގުމަތީގައި ވެސް އަނާލްއަށް ވިސްނެމުން ދިޔައީ މިރޭ ހިނގާދިޔަ ހާދިސާތައް މަތިންނެވެ. ވިސްނަން ބޭނުންނުވިޔަސް އޭނާގެ ސިކުނޑީގައި ވަނީ އެ ހިޔާލުތައް ބަރާވެ ފުނިޖެހިފައެވެ. ދެފަރާތަށް ބޯ ހޫރާލުމުންވެސް އެ ހިޔާލުތަކުން މިންޖު ވެވުނު ކަމަކަށް ނުވިއެވެ.\nހެނދުނުގެ ވަގުތެވެ. ކޮފީއެއްހަދައިގެން އިޒިއަން ނުކުތީ ބެލްކަންޏަށެވެ. ކޮފީ ބޮމުން ދިޔައިރު އޭނާގެ ނަޒަރު ހުރީ ދުރަށް ހުއްޓިފައެވެ. ވިސްނުމަކަށް ގެއްލިފައެވެ. އެހެން ހުރެފައި ހޫނު ކޮފީތަށި ތުމުގައި ޖަހާ ދަމާލެވުނު ގޮތުން ދޫފިހި ކުޑަކޮށް ހަޅޭއްލަވައިގަނެވުނެވެ. އަތަށް ގެނެވުނު ހަރަކާތުގެ ސަބަބުން ކޮފީތަށިވެސް ވެއްޓި ތެޅިއްޖެއެވެ. އަނގަޔަށް ގޮތެއް ހަދާލެވުމާއެކު އޭނާ ފޯނު ނަގާ ނަޒަރު ހުއްޓާލިއެވެ. އަނާލްގެ ނަންބަރު ހުޅުވާލުމަށްފަހު ގުޅަންވީތޯ ނުވަތަ ނޫންތޯ އަމިއްލަ ނަފްސާ ސުވާލުކޮށްލެވުނެވެ. ޖަވާބު ނުލިބުމާއެކު ބޮލުގެ އިސްތަށިގަނޑުގެ ތެރެއަށް އަތް މަހާލަމުން އިޒިއަންއަށް ފުންނޭވާއެއް ދޫކޮށްލެވުނެވެ. ތެޅިފައި އޮތް ޖޯޑުގެ އެތި ކޮޅުތަކަށް ނާރާ ނުކުންނަންވެގެން އިޒިއަން ފިޔަވަޅު އެޅީ ވަރަށް ބަލައިގެންނަމަވެސް އޭނާގެ ނަސީބު ދެރައީ ކަންނޭގެއެވެ. އެކަތި ކޮޅު ފަޔަށް ހެރި ފައިކަފައިގެން ދިޔައެވެ. އެއްފައިން ކޮރަމުން ކޮރަމުން އައިސް އޭނާ ކޮޓަރީގެ އެނދުގައި އިށީނެވެ. ފުޅިތޮށި ކޮޅު ނައްޓާލަމުން ފަސްޓްއެއިޑް ބޮކްސް ގެނެސްގެން ބޭސް އަޅަން އިންދާ ކިނާން އައެވެ.\n"ނާނު ކިހިނެތް ވަނީ؟" އިޒިއަންއަށް އަހާލެވުނެވެ.\n"ހަނދާންނެތުނީތަ؟ ކޯޑު އިނގެޔޭ. އެނީ ވޭ ދޮންބެ ކިހިނެއް ހަދައިގެން ތިއުޅެނީ؟" ކިނާން ސުވާލުކޮށްލިއެވެ. އިޒިއަން ވީ ގޮތް އޮޅުން ފިލުވާދިނެވެ.\n"ދޮންބެ ދައްތައަށް ގުޅަންވީދޯ! އޭރުން އަންނާނެއެއްނު......." ކިނާންގެ ޖުމްލަ ފުރިހަމަ ކުރެވޭ ގޮތް ނުވީ އިޒިއަން ފާޑަކަށް ބަލާލުމުންނެވެ. އޭނާ ވާހަކަ އޮޅުވާލަމުން ދެން ދައްކަން ފެށީ ދީމްގެ ބައްޕަގެ ވާހަކައެވެ.\nއެރޭގެ ފަހުން އަނާލް އަނެއްކާވެސް އިޒިއަން ކައިރިއަށް ދިޔުން މަދުކޮށްލިއެވެ. އޭނާ ބިރުގަތީއެވެ. މަޒާޔާ ގުޅާ ކޮންމެ ރެއަކު އޭނާއަށް ދޮގެއްވެސް ނުހެދޭނެއެވެ. ރޭގައި މާގިނައިރުވެސް ވީއެވެ. އޭނާ ގެ އަށް އައީވެސް މެންދަމުން އަލިވެ ދޭއްޖެހިފަހުންވިއްޔާއެވެ. ދޮގުހެދުމަކީ އަނާލްއަށް ފަސޭހަކަމަކަށް ވެސް ނުވިއެވެ.\nއަނާލް ކުއްލިއަކަށް ނާންނަން ފެށުމުން އިޒިއަންއަށް އަނެއްކާވެސް އެކަނިވެރިކަން އިހްސާސްކުރެވެން ފެށިއެވެ. މާ ބޮޑު ވާހަކައެއް ނުދެކެވުނަސް އަނާލް ގެއަށް އަންނާތީ ކޮންމެވެސް ވަރަކަށް ފަޅުކަން ފިލައެވެ. ހަމައެކަނި އެ ސޫރަ ފެނުމުންވެސް އޭނާ ހިންހަމަޖެހޭ ވިއްޔާއެވެ.\nވޭތުވެ މިދިޔަ ތިންމަސް ދުވަސްތެރޭގައި ޝާހީން އާއި ދާރިޔާވެސް ވަނީ އަލުން ކައިވެނިކޮށްފައެވެ. ދީމް އާއި ކިނާން އާއި ދެމެދުވެސް ގޮތް ނޭނގޭ ގުޅުމެއް ހިނގަމުން އެބަދެއެވެ. މަޑުމަޑުން ހުރިހާކަމެއްވެސް ރަނގަޅުވަމުން ދާކަމުގެ ކޮޅުމަތި ފެންނަން ފެށިއެވެ. އަނާލްގެ ފަރާތުން ފެނުނު އަމަލުތަކުން އިޒިއަންއަށް ހިސާބެއްގެ ހިންހަމަޖެހުމެއް ލިބުނެވެ. އަނެއްކޮޅުން މަންމަގެ މާފު ނުލިބުނަސް ބައްޕަގެ މާފު އޭނާއަށް ލިބިއްޖެއެވެ. އެވެސް ކިހާބޮޑުވަރެއްހެއްޔެވެ؟ އިޒިއަން ހިތްވަރުކުރިއެވެ. އަދި އިރާދަކުރެއްވިއްޔާ އެންމެންގެ މާފުވެސް އޭނާއަށް ލިބޭނެއެވެ. އިޒިއަން އަނާލްއަށް ގުޅާލިއެވެ. އަނާލް މަތިން ހަނދާންވާތީއެވެ. އެ އަޑު އަހަން ކެތްމަދުވީތީއެވެ. އެކޮޅުން ފޯން ނެގުމާއެކު އިޒިއަން ވާހަކަދައްކަން ފެށިއެވެ.\n"ނާލް! ނާލް ކީއްވެ ނާންނަނީ؟ ނާލް! ކީއްވެ ވާހަކަ ނުދައްކަނީ؟" އެކޮޅުން އެއްޗެކޭ ނުބުނުމުން އިޒިއަންއަށް ކުޑަކޮށް މަޑުޖެހިލެވުނެވެ. އޭނާ ދެން ވެސް އަނާލްއަށް ގޮވާލިއެވެ. ފޯނު ނެގިނަމަވެސް އިރުކޮޅަކު އެއްޗެކޭ ނުބުނެ މަޑުކުރުމަށްފަހު ދެން އިވުނީ ފޯނު ކަނޑާލި އަޑެވެ. އިޒިއަން ދެކޮނޑު އަރުވާލަމުން ފޯން ސޯފާމައްޗަށް އެއްލާލިއެވެ. އެމީހުންގެ ގުޅުން ހާދަ 'ކޮންޕްލިކޭޓެޑްއެވެ'. ދެފަރާތަށް ބޯ ހޫރާލަމުން އޭނާ ގޮސް ފްރިޖުން އެކްސެލް ދަޅެއް ނަގައިގެން އައިސް އެ ބޯން ފެށިއެވެ.\nއަނާލް ކައްކާބަޔަށް ވަންއިރު ކޮންމެވެސް އެއްޗެއް ކެއްކުމަށްޓަކައި ގެއަށް އަލަށް ގެނައި ނޯކަރު ރިމީ އާއި ސަރާ ހަރަކާތްތެރިވަމުން ދިޔައެވެ. އޭނާ ފްރިޖްކައިރިއަށް ހުއްޓި ދެތިން ކިވީ ނެގިއެވެ. އެވަގުތަކީ ރިމީ ކޮންމެވެސް އެއްޗެއް އުނދުން މައްޗަށް އުދައިގެން އުޅުނު ވަގުތެވެ. އޭގެ ވަސް އަނާލްގެ ނޭފަތުގައި ޖެހުމާއެކު އޭނައަށް އަނގަޔަށް ގޮތެއް ހަދާލެވުނެވެ. އާދަޔާ ހިލާފް ނުބައިވަހެއް އޭނާއަށް ދުވިއެވެ. ހޮޑުލަވައިގަތްލެއް ބޮޑުކަމުން އޭނާއަށް ދެން ނުވާނޭ ހިތާ ކިވީތައް ވެސް އުކާލާފައި ދުއްވައިގަތީ ސިންކާ ދިމާލަށެވެ. ދެވުނީ ކިރިއާއެވެ. ހޮޑުލެވިއްޖެއެވެ. އަނާލްއަށް ފެންފޮދެއް ރިމީ ދިނެވެ. އަދި އަނާލް ރަނގަޅުތޯ އަހާލިއެވެ. ހޮޑުލާ ނިމިގެން ހިންދެމިލިތަނާ އަނެއްކާވެސް އޯކާދެމެން ފެށުނެވެ.\n"ކޯންޗެއްތަ ތިހަދަނީ؟" އަނާލް ރިމީ ގާތު އަހާލިއެވެ. އެވަގުތަކީ މަޒާޔާވެސް އައިސް ވަތް ވަގުތެވެ. އޭނާގެ މޫނުމަތިން ހިސާބެއްގެ ހައިރާންކަމެއް ފެންނަމުންދިޔައެވެ.\n"ނާލް ބަލިވެތަ؟" އޭނާ އަވަސް އަވަހަށް އައިސް އަނާލްގެ ބުރަކަށީގައި ފިރުމަދޭންފެށިއެވެ. އަނާލް ކުޑަކޮށް ހަމައަކަށް އެޅިލުމާއެކު މަޒާޔާ އަނާލް ގެނެސް ކާމޭޒު ދޮށުގައި ބޭންދިއެވެ. އަދި އަނާލްގެ ބުރަކަށީގައި ފިރުމާލިއެވެ.\n"ނާލް ކީއްވެ ހޮޑުލެވުނީ؟" އޯގާތެރިކަމާއެކު މަޒާޔާ ސުވާލުކޮށްލުމުން އަނާލް ބުނީ އޭނާ މިއަދު ނުކައިހުރީތީ ވީ ކަމެއް ކަމުގައެވެ. އެހެންނަމަވެސް ޝައްކުގެ އޮއިވަރެއް އޭނާގެ ހިތުގައި ހިގައިގަތެވެ. ފޯނަށް ބަލާލުމާއެކު އަނެއްކާވެސް އޭނާ ތުންފަތުގައި ދަތް އަޅާލިއެވެ. އެއަށްފަހު މަޒާޔާއަށް ބަލާލިއެވެ. އަނާލް އެދުނީ އޭނާ އަރާމްކޮށްލަން ބޭނުންވާކަމަށެވެ. މަޒާޔާވެސް ދެކޮޅެއް ނުހަދައެވެ. އަނާލްގާތު އޭނާ އެއްޗެއް ތައްޔާރުކޮށްގެން ގެންގޮސްދޭނަމޭ ބުނަމުން އަނާލް ފޮނުވާލާފައި އިރުކޮޅަކު ބަލަން ހުއްޓެވެ. އެއަށްފަހު އަނާލްއަށް ދޭން ނިކަން އަވަސް އަވަހަށް ޖޫސް ތައްޓަކާއި އެއްޗެހި ތައްޔާރުކުރީ އޭނާގެ އަތުންނެވެ.\nއަނާލް ކޮޓަރިއަށް ވަދެ ދެކޮޅަށް ހިނގަންފެށިއެވެ. ބިރުވެރި ކަމެއްވެސް އޭނާގެ ހިތުގައިވެއެވެ. އޭނާ އަނެއްކާ ބަނޑުބޮޑީހެއްޔެވެ؟ މިދުވަސްކޮޅު އޭނާއަށް ވާގޮތްތަކަކީ އާއްމުގޮތެއްގައި މާބަނޑު ދުވަސްވަރު މީހުންނަށް ދިމާވާ އުނދަގޫތަކެވެ. މިހެން ދިމާވާތާ މިހާރު ހަފްތާއެއް ވީއެވެ. ހެނދުނު ހޭލާއިރު ބޮލަށް އެނބުރުން އެރުމާއި ބައެއް އެއްޗެހިން ނުބައި ވަސްދުވުން ހިމެނެއެވެ. އޭނާއަށް އެންމެ މީރުވެސް ދުވާ ސެންޓުންވެސް މިހާރު ނުބައިވަސް ދުވާތީ ޖެހޭގޮތެއްނުވެއެވެ.\nއަނާލްއަށް ވސްނާލެވުނީ އަދިކިރިއާއެވެ. ހުރިހާކަމަކަށް ބަލާލާފައި ބަނޑުބޮޑުކަން ގައިގަނޑަކަށް ޔަގީން ކުރެވުނަސް އަނާލް ބޭނުންވީ ޓެސްހަދާށެވެ.\nޖެހިގެން އައިދުވަހު މަޒާޔާއަށްވެސް ނޭނގި އަނާލް ހޮސްޕިޓަލަށް ގޮސް ޓެސްޓް ހެދިއެވެ. ރިޕޯޓް ޕޮޒިޓިވް ވުމާއެކު އަނާލްއަށް ތުންފަތުގައި ދަތް އަޅާލެވުނެވެ. އޭނާ މަންމައަށް ދައްކާނީ ކޮން މޫނެއްހެއްޔެވެ؟ މިވީ ދުވަސްތަކުގައި އޭނާ އިޒިއަންއާ އެތައް ފަހަރަކު ބައްދަލުކުރިކަން ދެން މި ވީ ގޮތުން ސިއްރެއް ނުކުރެވޭނެތާއެވެ. އެންމެ ކައިރީގައި ހުރި ގޮނޑީގައި އިށީނދެވުމާއެކު ބޮލުގައި އަތްއަޅާލެވުނެވެ. އޭނާ ދެން ހަދާނީ ކިހިނެއްހެއްޔެވެ؟ އެވަގުތު ފޯނަށް މެސެޖެއް އައިސްގެން ބަލާލިއިރު އިޒިއަންގެ މެސެޖެކެވެ. އަނާލް ނާންނާތީ އިޒިއަން އެކަމާ ކަންބޮޑުވާ ވާހަކައެވެ. ހަބަރެއްނުވާތީ ހާސްވާ ވާހަކައެވެ. އޭނާ އެ މެސެޖަށް ޖަވާބު ދޭހިޔާލެއް ނުކުރިއެވެ. ޓެސްޓުގެ ނަތީޖާއާއެކު އަނާލްގެ ސިކުނޑީގެ މަސައްކަތްތަކަށް ބުރޫއެރިފަދައެވެ. މަންމައާއި ބައްޕައަށް ސިއްރުން އިޒިއަން ކައިރިއަށް ދިޔުމުގެ ނަތީޖާ މިފެނުނީ ކިހިނެއްހެއްޔެވެ؟ ދުލުން އެއްވެސް އެއްޗެއް ނުބުނެ އެގުޅުން އެހާ ހިސާބަށް ދިޔުމުގެ ސިއްރަކީ ކޮބައިހެއްޔެވެ؟ އޭނާގެ ހިތުގައި އިޒިއަން އާ މެދު ލޯބިވާކަން ޔަޤީނެވެ. އެހެންނަމަވެސް އަދިވެސް އިޒިއަންއަށް މާފުދޭން ހިތް ދެކޮޅު ހަދަނީކީއްވެހެއްޔެވެ؟ އޭނާގެ ހިތުން މާފު ނުދޭއިރު ބަނޑުގައި އުފެދެމުން އެދާ ކުޑަ ދަރިފުޅަކީ އެ ދެމެދުގައި އޮތް ލޯބީގެ ނިޝާން ނޫން ދެން ކޯންޗެއްހެޔެވެ؟ އަނާލްގެ އަތްފައި ފިނިވިއެވެ. ފަހަރެއްގައިވެސް ދަރިފުޅު ބައްޕައެއްގެ ލޯބިން މަޙްރޫމް ވާކަށް ނޭދެއެވެ. އެހެނެއްކަމަކު އެ ދަރިފުޅުގެ ބައްޕައަށް ހިތުން ރުހުމުން މާފުދޭކަށްވެސް ބޭނުމެއް ނޫނެވެ. އޭނާހުރިތާ އޭނާއަށް ދިމާވި ފަދަ ހާދިސާއެއް ދިމާވި މީހަކު ހުރިނަމަ ކަންތައް ކުރާނީ ކިހިނެއްހެއްޔެވެ؟ އަންހެން ކުއްޖަކަށް ލިބޭނޭ އެންމެ ބޮޑު އަނިޔާ އޭނާއަށް ލިބުނީ އެންމެ މީހެއް ދެމީހެއްގެ ފަރާތަކުން ނޫނެވެ. ބޮޑު ގްރޫޕެއްގެ ފަރާތުންނެވެ. ހަނދާން ނައްތާލަން ކިތަންމެ ބޭނުންވިނަމަވެސް ބިރުވެރި ހުވަފެނެއް ފަދައިން އަބަދުވެސް އެ ހަނދާންތައް އޭނާއާއެކު ވާނެއެވެ.\nހަޤީގަތް ސިއްރުކޮށްފައެއްވެސް ނުބޭއްވޭނެއެވެ. އޭނާއަށް ވެރިވަމުންދިޔަ ހާސްކާމާއި ސިކުނޑީގައި ތޮއްޖެހެމުންދިޔަ ހިޔާލުތަކުގެ ސަބަބުން އެ ފަދަ ހަބަރެއް ލިބިގެން ލިބެންޖެހޭ އުފާ އޭގެ އެންމެ ފުރިހަމަގޮތުގައި އަނާލްއަށް ލިބޭގޮތެއްނުވިއެވެ. ވަރިވާން ވަރިވާން ކިޔަ ކިޔާ ހުއްޓާ އެންމެ ފަހުން ކުރެވުނު އެންމެ ކުށެއްގެ ސަބަބުން ބަނޑުބޮޑުވީއެވެ. ތަޤުދީރު އޭނާއާ މިކުރަނީ ކޮންފަދަ ސަމާސާ އެއްހެއްޔެވެ؟ އިޒިއަންގެ ކިބައިން އޭނާ ނަގަންއުޅުނު ބަދަލު ދެން ނަގާނީވެސް ކިހިނަކުންހެއްޔެވެ؟ މިވީ ދުވަސްތަކުގައި އިޒިއަންއަށް މާފުކުރާނީ ބާއޭ ނޫނީ ނޫންބާއޭ ހިތަށްއަރާ ސިކުނޑީގައި ބަހުސެއް ކުރެވުނެވެ. ބައެއްފަހަރު މާފުދީ އަލުން އިޒިއަންއާއެކު ހަޔާތެއް ފަށަން ނިންމިނަމަވެސް އެރޭގެ ހާދިސާ ސިފަވާ ކޮންމެ ފަހަރަކު އޭނައަށް އިޒިއަންގެ ކިބައިން ބަދަލުހިފުމުގެ ރޫހު އާލާވެގެންދެއެވެ. އޭނާ ތަޙައްމަލް ކުރިފަދަ އިޙްސާސްކުރެވޭނީ އޭނާއަށް ދިމާވި ފަދަ ހާދިސާއެއްދިމާވި މީހަކަށެވެ.\nބޮލުގައި އަތް އަޅާލަމުން އަނާލް ތެދުވިއެވެ. އެ ހިނދު ކުރިމަތީގައި މަޑުކޮށްލައިގެން ހުރި މޫނު ބުރުގާ އެޅި އަންހެން މީހާ އަނާލްގެ ލޮލުގައި އަޅައިގަތެވެ. ކާކުކަން ނޭނގުމާއެކު އަނާލް މާ ބޮޑު ސަމާލުކަމެއް ނުދީ ދާން ވެގެން ތެދުވެ ހިނގައިގަތެވެ.


Heyo nuvaane, speed madu kurey!\nހެޔޮ ނުވާނެ، ސްޕީޑް މަޑުކުރޭ!\n"ދުވެލި މަޑުކުރޭ، ފުރާނަ ސަލާމަތްކުރޭ" މި ޝިއާރުގެ ދަށުން ކުރިއަށް ގެންދިޔަ ހިނގާލުމުގައި ބާރު ސްޕީޑްގައި ދުއްވުމުން ކުރިމަތިވާ އެކްސިޑެންޓެއްގެ ޑްރިލްއެއް ދައްކާލަނީ: ހުޅުމާލޭގައި އެކްސިޑެންޓްތައް ވަނީ ގިނަވެފަ -- ޔޫސުފް ރިޒާ | އަވަސް\nރޭ ހުޅުމާލޭގައި ޒުވާނެއްގެ ފުރާނަ ގެއްލިގެން ދިޔައީ އަމިއްލައަށް ކޮންޓްރޯލް ނުވާ މިންވަރަށް ބަޔަކު ސައިކަލް ސްޕީޑް ގަދަކުރުމުންނެވެ. ރަނގަޅު ސިއްހަތެއް ހޯދުމަށް ދުވަން ނިކުތް 24 އަހަރުގެ ޒުވާނާއަށް އަނބުރާ ގެއަށް ނުވަދެވޭނެކަން އޭނާ ހިތަށް ވެސް ނުގެންނާނެ އެވެ. ކޮންޓްރޯލްނުވި ސައިކަލެއްގައި ޖެހި އޭނާގެ ހަޔާތް ނިމިގެންދާނެކަމާމެދު ފިކުރު ވެސް ނުކޮށްލާނެ އެވެ.\nރޭ 18 އަހަރުގެ ދެ ކުދިން ސައިކަލް ދުއްވާފައިވަނީ ބާރު ސްޕީޑްގައި ކަމަށްވެ އެވެ. ކޮންޓްރޯލް ނުކުރެވި މަގުގައި ހިނގާފައި ދިޔަ ޒުވާނާގެ ގައިގާ ޖެހި އޭނާ މަރުވީ އެވެ. އާއިލާއަށް ފޫނުބެއްދޭނެ ވަރުގެ ބޮޑު ހިތާމައެކެވެ. ގެއްލިގެން ދިޔައީ ޒުވާނެކެވެ. އަނެއްކޮޅުން އިހަށް ދުވަހު ޒުވާން ކަމަަށް އަޅާލި ދެ ޒުވާނެއްގެ ހަޔާތް ވެސް ބަނަވެގެން ދިޔައީ އެވެ.\nސައިކަލް ދުއްވަން ތިބި ދެ ޒުވާނުންގެ ތެރެއިން އެއް ޒުވާނެއްގެ ވެސް ހާލު ގޯސްއިރު އަނެއް ޒުވާނާގެ ހާލު ސްޓޭބަލް އެވެ. ނަމަވެސް އެ މައްސަލާގެ ތަހުގީގު ފުލުހުން ކުރަމުންދާއިރު، އެ ހާދިސާ އެ ދެ ޒުވާނުންގެ މުސްތަގުބަލަށް އަބަދުމެ ހުރަސްއަޅާނެ އެވެ. މިފަދަ އެކްސިޑެންޓްތަކުގައި އިހުމާލުވި ކަމުގެ ކުށުގައި މިހާރު ވެސް ޖަލުގައި ޒުވާނުން ދުވަސްތައް ގުނަމުން އެބަދެ އެވެ. ކޯޓުތަކުގައި މައްސަލަތައް ދަނީ ކުރިއަށެވެ. އެހެންވީއިރު ހިތާމަ އޮތީ ހަމައެކަނި ވަކިވެގެންދާ މީހާގެ އާއިލާއަށް އެކަންޏެއް ނޫނެވެ.\nމިފަދަ އެތައް ހާދިސާއެއް މި ރޯދަ މަހު ވެސް ވަނީ ހިނގާފަ އެވެ. މިދިޔަ ހަފުތާގެ ތެރޭގައި ވެސް ހުޅުމާލޭގައި ނުރައްކާތެރި ދެ އެކްސިޑެންޓެއް ހިނގި އެވެ. މަގުގައި ހިނގާފައި ދިޔަ ދުވަސްވީ މީހެއްގެ ގައިގާ ބާރްސްޕީޑްގައި ދިޔަ ސައިކަލަކުން ޖެހި އެމީހާގެ ހާލު ގޯސްވި އެވެ. ބާރު ސްޕީޑްގައި ދިޔަ ދެ ސައިކަލް ޖެހި އޭގައި ތިބި ޒުވާނުންތަކަކަށް ވެސް ބޮޑެތި އަނިޔާތައްވެ އަދިވެސް ހޮސްޕިޓަލުން ފަރުވާ ހޯދަމުންދެ އެވެ.\nބާރު ސްޕީޑްގައި ދުއްވި ސައިކަލެއް ކޮންޓްރޯލް ނުކުރެވި މޫދަށް ވެއްޓި ނ.ހޮޅުދޫގައި ވެސް މި ރޯދަ މަހު ދެ ޒުވާނުން މަރުވެފައިވެ އެވެ.\nމި ހުރިހާ ހާދިސާތަކުގެ ފަހަތުގައި ވެސް ވަނީ އެއް ކަމެކެވެ. ސްޕީޑް އިންތިހާއަށް ބާރު ކުރުމެވެ. ސްޕީޑް ބާރު ކުރަމުންދާއިރު އެ ކޮންޓްރޯލްވާނެ ކަމަށް ހީކުރުވުނު ނަމަވެސް ކުރިއަށް ދިމާވާން އޮތީ ކޮން ކަމެއް ނޭނގޭނެ އެވެ. ކުއްލިއަކަށް ކުރިމައްޗަށް ނުކުންނަ މީހަކުން ނުވަތަ އެއްޗަކުން ކޮންޓްރޯލް ގެއްލި ގިނަ ފަހަރަށް ނުރައްކާތެރި އެކްސިޑެންޓް ހިނގަނީ އެވެ.\nމާލޭ ސަރަހައްދަކީ މީހުން މަރުވާފަދަ އެކްސިޑެންޓް މީގެކުރިން މަދު ސަރަހައްދެއް ނަމަވެސް ހުޅުމާލޭގައި މިފަހުން ނުރައްކާތެރި ގިނަ އެކްސިޑެންޓްތައް ހިނގާފައިވުމަކީ މިކަމާމެދު ވިސްނަންޖެހިފައިވާ ކަމެވެ. ހުޅުމާލޭގައި މަދު އަދަދެއްގެ ފުލުހުން ހަރަކާތްތެރިވަމުންދާއިރު އެ ސިޓީގައި އުޅޭ މީހުން މިހާރު ގިނަ އެވެ. ދުއްވާލައި މަޖާކޮށްލަން ހުޅުމާލެއަށް އަރާ ޒުވާނުން ވެސް ގިނަ އެވެ. ފުލުހުން ވެސް ހުޅުމާލެ ބެލެހެއްޓުން މިއަށްވުރެ ހަރުކަށި ކުރަން ވަނީ ޖެހިފަ އެވެ.\nއަނެއްކޮޅުން ހުޅުމާލޭގެ މަގުތައް އަނދިރިވުމުގެ ސަބަބުން ހިނގާ އެކްސިޑެންޓްތައް ވެސް މަދު ނޫން ކަމަށް މީހުން ބުނެ އެވެ. ހުޅުމާލޭގެ ގިނަ މަގުތަކުގައި ބޯކޮށް ގަސް ހެދި، އެކަށީގެންވާ ވަރަށް ބައްތި ބެހެއްޓިފައިނުވާތީ މަގުތައް އޮންނަނީ އަނދިރިކޮށެވެ. އެއީ ވެސް އަވަސް ހައްލެއް ހޯދަން ޖެހޭ ކަމެކެވެ.\nޓްރެފިކް ފުލުހުން މަދުވުމާއި މަގުތައް އަނދިރުވުމަކީ ހަގީގަތުގައި ބަހަނާއެއް ނޫނެވެ. ބަހަނާއަކީ ސްޕީޑް ބާރުވުމެވެ. އެއީ ސައިކަލް ނުވަތަ ކާރު ދުއްވާ ކޮންމެ މީހެއްގެ ވެސް އަތް މަތީ އޮންނަ ކަމެވެ. އެމީހަކަށް ކޮންޓްރޯލް ނުވާ މިންވަރަށް ސްޕީޑް ބާރު ނުކުރުމަކީ އޮތް ހައްލެވެ. ތިމާގެ ފުރާނައަށް އިހްތިރާމް ނުކުރި ނަމަވެސް މަގުގައި އުޅޭ އެހެން މީހުންގެ ފުރާނައަށާއި އެމީހުންގެ އާއިލާތަކާމެދު ވިސްނާލައިގެން ދުއްވުމަކީ އޮތް ހައްލެވެ.\nބާރު ސްޕީޑުން ހިތްދަތިކަމާއި ސިހުން ގެނުވި ދެ މަރު\nއެކްސިޑެންޓެއްވެ އަނިޔާވި މީހަކަށް ފަރުވާދެނީ


Ooredoo ah mirey varah bodu\nކުރީގެ "ވަތަނިއްޔާ" މިހާރުގެ "އުރީދޫ" އިން ރާއްޖޭގައި ފޯނުގެ ހިދުމަތް ފެށީ 2005 ވަނަ އަހަރު އެވެ. މެދުއިރުމައްޗާއި އޭޝިޔާގެ ބައެއް ގައުމުތަކުގައި މުއާސަލާތީ ހިދުމަތްދޭ މި ކުންފުނި ރާއްޖެ އައުންވީ ދިވެހި މުއާސަލަތާޔު އިތުރަށް ތަރައްގީވެގެން ދިޔަ ސަބަބަކަށެވެ. މި ހެޔޮބަދަލާއެކު ކޮމިއުނިކޭޝަންގެ ތަފާތު އާ އީޖާދުތައް އެތެރެވެ، މި ދާއިރާ އަށް ބޮޑު ކުރިއެރުމެއް ލިބިގެން ދިޔަ އެވެ. ނަމަވެސް އޭރު ވެސް އެ ކުންފުންޏާ މެދު ދިވެހިން ބެލީ "ބޭރު" ބައެއްގެ ގޮތުގަ އެވެ. އެހެންވެ އެ ކުންފުނިން ނިންމީ، ދިވެހިންގެ ހިއްސާ އޮންނަ ދިވެހި ކުންފުންޏަކަށް ހެދުމަށެވެ.\n"ހިއްސާ ވިއްކުމާއެކު އުރީދޫގެ މިލްކުވެރިން މުޅި ރާއްޖެ އަށް ބަހާ ލެއްވިއްޖެ،" އުރީދޫގެ ބޯޑު މެންބަރު ދީނާ ހުސައިން މިކަން ސިފަ ކުރެއްވި ގޮތަކީ މިއީ އެވެ.\nމި މަގުސަދުގައި އުރީދޫން ހިއްސާ ވިއްކަން ތައާރަފު ކުރީ މި އަހަރުގެ އޭޕްރީލް މަހު އެވެ. ހިއްސާ ވިއްކައި ނިމި އެ ކުންފުނިން މިރޭ ފުރަތަމަ އަހަރީ އާއްމު ޖަލްސާ އަށް އެއްވާނެ އެވެ. އުރީދޫން ހިއްސާއެއް ވިއްކާފައިވަނީ 30 ރުފިޔާގެ ރޭޓުންނެވެ. ވިއްކަން ހުޅުވައިލީ ހިއްސާގެ 15 ޕަސެންޓް ކަމަށްވާ 22,170,060 ހިއްސާ އެވެ. އަދި ދޫކޮށްފައިވާ އާންމު ހިއްސާގެ 15 ޕަސެންޓަށް ވުރެ އިތުރަށް ހިއްސާ ގަންނަން ހުށަހައިފިނަމަ ގިނަވެގެން 40 ޕަސެންޓް ( 59,120,160 އާންމު ހިއްސާ) ވިއްކާނެ ކަމަށް އެ ކުންފުނިން ބުނެފައިވެ އެވެ.\nހިއްސާ ވިއްކަން ހުޅުވައިލުމާއެކު 8219 ހިއްސާދާރުންނަށް 14،044،870 ހިއްސާ ވިއްކި (ޖުމްލަ 421،346،100 ރުފިޔާ) ވަނީ ލިބިފަ އެވެ. މިއީ ދޫކުރެވިފައިވާ ހިއްސާގެ 9.5 ޕަސެންޓެވެ.\nހިިއްސާ ވިއްކުމާ ބެހޭ ގޮތުން، ސީއީއޯ ނަޖީބު ހާން ވިދާޅުވެފައިވާ މިވަރުގެ ބޮޑު ތަރުހީބެއް ލިބުމަކީ ލިބުނު ބޮޑު އުފަލެކެވެ.\n"މި ވަރުގެ ބައިވެރިވުމެއް އާންމުންގެ ފަރާތުން ލިބުމުން ދައްކުވައިދެނީ، އުރީދޫ މޯލްޑިވްސްގެ ކުރިއެރުމާއި މެދު އިންވެސްޓަރުންނަށް އިތުބާރު އޮތްކަން. ރާއްޖޭގެ ރައްޔިތުންގެ ދިރިއުޅުމަށް އިތުރު ފުރިހަމަކަމެއް ގެނެސް، މުވާސަލާތީ ދާއިރާގައި އަޅުގަނޑުމެންގެ ކުރިއެރުމުގެ ދެން އޮތް ހަރުފަތަށް ވާސިލްވުމަށް ކުރާ ދަތުރުގައި، އެންމެހައި ހިއްސާދާރުންނަށް އުރީދޫ ޓީމްގެ ފަރާތުން ވަރަށް ހޫނު މަރުޙަބާއެއް ދަންނަވަން،" ނަޖީބު ވިދާޅުވެފައިވެ އެވެ.\nހިއްސާ ގަތް މީހުންނަށް ލިބޭ ފައިދާ\nސުވާލަކީ އުރީދޫ ހިއްސާ އިން ކިހާވަރެއްގެ ފައިދާއެއް ލިބޭނެ ހެއްޔެވެ؟ އެ ކުންފުނިން ބުނެފައިވާ ގޮތުގައި ފައިދާގެ ގޮތުގައި ފުރަތަމަ އަހަރު ވެސް 10 ޕަސެންޓް ލިބޭނެ އެވެ. އަދި އަށް އަހަރު ތެރޭގައި ޝެއާ ޑަބަލް ވެގެން ގޮސް 2021 ވަނަ އަހަރު 16 ޕަސެންޓަށް އަރާނެ ކަމަށް އެ ކުންފުނިން އަންދާޒާ ކުރެ އެވެ.\nފުރަތަމަ އޭޖީއެމްގައި މިރޭ އޮތީ ކޮން ކަމެއް!\nއުރީދޫގެ ފުރަތަމަ އަހަރީ އާންމު ޖަލްސާ އޮތީ މިރޭ 20:30 ގައި ދަރުބާރުގެ ރަންނަބަނޑޭރި މާލަމުގަ އެވެ. އަހަރީ އާއްމު ޖަލްސާގައި ވަނަ އަހަރުގެ ކުންފުނީގެ ޑިރެކްޓަރުންގެ ރިޕޯޓު ފާސްކުރުމާއި ނިމިދިޔަ އަހަރުގެ އަހަރުގެ މާލީ ހިސާބުތަކާއި އޮޑިޓަރުންގެ ރިޕޯޓު ފާސްކުރުމުގެ އިތުރުން މި އަހަރު އެ ކުންފުނީގެ އޮޑިޓަރުން ހޮވައި އޮޑިޓަރުންގެ އުޖޫރަ ކަނޑައަޅައި ފާސްކުރުން ވެސް އޮންނާނެ ކަމަށެވެ.\nމީގެ އިތުރުން ޑިރެކްޓަރުންގެ ބޯޑަށް މެންބަރުން ހޮވައި އައްޔަން ކުރުމާއި ވަތަނިއްޔާ އިންޓަރނޭޝަނަލް އެފްޒެޑް-އެލްއެލްސީ ގެ ފަރާތުން ޑިރެކްޓަރުންގެ ބޯޑަށް ޑިރެކްޓަރެއް އައްޔަން ކުރުން ވެސް އޮންނާނެ ކަމަށް އެ ކުންފުނިން ބުނެފައިވެ އެވެ.\n"ކުންފުނީގެ 90.5 ޕަސެންޓް ހިއްސާގެ ވެރިފަރާތްކަމުގައިވާ ވަތަނިއްޔާ އިންޓަރނޭޝަނަލް އަށް ޑިރެކްޓަރުންގެ ބޯޑަށް ހަތް މެންބަރުން އައްޔަންކުރުމުގެ ބާރު ލިބިފައިވެ އެވެ. މިގޮތުން ވަތަނިއްޔާ އިންޓަނޭޝަނަލް އިން ޑިރެކްޓަރުންގެ ބޯޑަށް ޑޮކްޓަރ ޝައިޚާ އަލް-ޖާބިރު އައްޔަންކުރުމަށް ވަނީ ނޮމިނޭޓުކޮށްފަ އެވެ،" އުރީދޫން ބުނެފައިވެ އެވެ.\nއުރީދޫގެ އަހަރީ އާއްމު ޖަލްސާގައި 9.5 ޕަސެންޓް ހިއްސާވާ އާއްމު ހިއްސާދާރުން ތަމްސީލް ކުރާ އެއް ޑިރެކްޓަރު ހޮވުންވެސް އޮންނާނެ ކަމަށެވެ. މި މަގާމަށް ކުރިމަތިލައްވާފައިވަނީ އިބްރާހީމް ފިރުޝާން އާއި ބީއެމްއެލްގެ ކުރީގެ ޗެއާޕާސަން ފަރީހާ ޝަރީފުގެ އިތުރުން އަޙްމަދު ޒުހޫރު އެވެ.\nކޮންމެއަކަސް އުރީދޫގެ ފުރަތަމަ އަހަރީ އާއްމު ޖަލްސާ މިރޭ ބާއްވާއިރު، މިއީ ރާއްޖޭގެ ހިއްސާގެ ބާޒާރުގައި ވެސް ފާހަގަ ކޮށްލަން ޖެހޭ ދުވަހަށްވާނެ އެވެ. އެއީ ރާއްޖޭން ބޭރުގެ މަލްޓިނޭޝަނަލް ކުންފުންޏަކުން މިގޮތަށް ބާއްވާ ފުރަތަމަ ހަރަކާތައްވުމެވެ.


vnews - Green balikoh dhevana buruge feshun maziya in rangalhukoffi\nގްރީން ކޮޅަށް ގޯލުޖެހުމަށްފަހު މާޒިޔާގެ ކުޅުންތެރިން އުފާފާޅުކުރަނީ-- ވީ ފޮޓޯ: އިސްމާއީލް ޝާހު\nވާދަވެރި ކުޅުމަކަށްފަހު ކުލަބް ގްރީން ސްޓްރީޓްސް ބަލިކޮށް ދިރާގު ދިވެހި ޕްރިމިއަރ ލީގުގައި މާޒިޔާ ދެވަނަ ބުރުގެ ފެށުން ރަނގަޅުކޮށްފި އެވެ.\nދެވަނަ ބުރުގެ ފުރަތަމަ މެޗުގައި ގްރީން އާއި ވާދަކޮށް މާޒިޔާ މެޗު ކާމިޔާބުކުރީ 4-2 ގެ ނަތީޖާއަކުންނެވެ. މެޗު ފެށިގެން ގްރީން އިން ވަނީ މާޒިޔާގެ ގޯލަށް ބާރުބޮޑުކޮށްފައެވެ. ނަތީޖާއެއްގެ ގޮތުން މެޗުގެ ކުރީކޮޅު އެ ޓީމުން ވަނީ ލީޑުނަގާފައެވެ. މެޗުގެ ފަސްވަނަ މިނެޓުގައި ގްރީންސްްޓްރީޓްސް ގެ މި ގޯލު ކާމިޔާބުކޮށްދިނީ އެ ޓީމުގެ ބިދޭސީ ކުޅުންތެރިޔާ ރޮލެން އެވެ.\nމި ގޯލަށްފަހު މާޒިޔާއިން ދިޔައީ މަޑުމަޑުން އެ ޓީމުގެ ގޭމް ކުޅެމުންނެވެ. އެގޮތުން މެޗުގެ 23 ވަނަ މިނެޓުގައި މާޒިޔާ އިން ވަނީ ނަތީޖާ ހަމަހަމަކޮށްފައެވެ. ލިބުނު ކޯނަރަކުން މި ލަނޑު އެޓީމަށް ކާމިޔާބުކޮށްދިނީ މާޒިޔާގެ ކެޕްޓަން މުހައްމަދު އިރުފާން އެވެ. ފުރަތަމަ ހާފު ނިމުނީ މި ނަތީޖާގައި އޮވެގެންނެވެ.\nދެވަނަ ހާފުވެސް ވަރުގަދަކޮށް ފެށީ ގްރީންސްޓްރީޓްސް އެވެ. އެ ޓީމުގެ ބިދޭސީ ކުޅުންތެރިޔާ ރޮލެން އަދި އަރިމަތިން ކުޅުނު ރިލްވާން ގެ ފަރާތުން ވަނީ ނުރައްކާތެރި ހަމަލާތަޖކެއް އުފައްދާފައެވެ. ގްރީން އިން މެޗުގެ ލީޑު ދެވަނަ ފަހަރަށް ހޯދީ މެޗުގެ 61 ވަނަ މިނެޓުގައެވެ. މި ގޯލު އެޓީމަށް ކާމިޔާބުކޮށްދިނީ އަހުމަދު ރިލުވާން އެވެ.\nމެޗުގައި މާޒިޔާގެ ހަމަލާތައް ވަރުގަދަވީ ދެވަނަ ހާފުގެ ފަހުކޮޅު ފޯވާޑް އަސަދުﷲ އަދި އިސްމާއިލް އީސަ (މެސީ) ކުޅެން އެރި ހިސާބުންނެވެ. ނަތީޖާއެއްގެ ގޮތުން 80 ވަނަ މިނެޓުގައި މާޒިޔާގެ ބިދޭސީ ފޯވާޑް ކޯނެލިއަސް ސްޓެވާޓް ވަނީ އެޓީމަށް ނަތީޖާ ހަމަހަމަކޮށްދީފައެވެ. އޭގެ މިނެޓެއް ފަހުން އިތުރު ލަނޑެއް ކާމިޔާބުކޮށް ސްޓެވާޓް ވަނީ މާޒިޔާ ލީޑޫ ފުޅާކޮށްފައެވެ.\nމާޒިޔާގެ ހަތަރުވަނަ ލަނޑު ކާމިޔާބުކުރީ މެޗުގެ މޮޅު ކުޅުންތެރިއަކަށް ހޮވުނު އަސަދުﷲ އަބްދުﷲ އެވެ. އޭނާ މި ގޯލު ކާމިޔާބުކުރީ މެޗުގެ އެންމެ ފަހު މިނެޓުކޮޅުގެ ތެރޭގައެވެ.\nމެޗަށްފަހު ވާހަކަދައްކަމުން މާޒިޔާގެ ކޯޗު އިސްމާއީލް މަހްފޫޒް (އިންމަ) ބުނީ މިއީ ލީގުގައި އިތުރަށް ކުރިޔަށްދިއުމަށް އެ ޓީމަށް ލިބުނު މުހިއްމު މޮޅެއް ކަމަށެވެ.\nގްރީންސްޓްރީޓްސްގެ ކޯޗު އަލީ ސުޒެއިން ބުނީ މެޗުން ބަލިވި ނަމަވެސް މި މެޗުން ކުޅުންތެރިންގެ ކުޅުމާމެދު ހިތްހަމަޖެހޭ ކަމަށެވެ.\nމި މޮޅާއެކު މާޒިޔާ އޮތީ ބާވީސް ޕޮއިންޓާއެކު ތާވަލުގެ ދެވަނައަށް ވަގުތީގޮތުން ޖެހިލާފައެވެ. ލީގުގައި މިރޭ އީގަލްސް ކުޅޭ މެޗުން އެ ޓީމު މޮޅުވެއްޖެ ނަމަ ދެވަނަ އެ ޓީމަށް ލިބިގެންދާނެ އެވެ. އީގަލްސް މިރޭ ބައްދަލުކުރާނީ ނިލަންދޫ އާއެވެ. މި މެޗުން ބަލިވި ގްރީން އޮތީ ކުޅުނު ސަތާރަ ޕޮއިންޓާއެކު ޕޮއިންޓް ތާވަލުގެ ފަސްވަނައިގައެވެ.


އައިނާ (3)2– Esfiya\nއެހެނިހެން ލޯބި 20 hours ago\nއައިނާ (3) 2\nމިސްކިތުން ފައިބައިގެން އެންމެން ދިޔައިރުވެސް ހައިފާ ނުނެރެއެވެ.\nހެޔޮހާލުގައި ނުވަމަހާއި ނުވަދުސްކޮށްފައި ހައިފާ ލޯބިލޯބި އަންހެން ކުއްޖެއް ވިހެއެވެ. ލޯބިކަމުން އެންމެންވެސް ފުށްގަނޑެއްހެން މޮޑެލާހިތްވާހައި ލޯތްބެވެ. ކުޑަކުޑަ ލޮލަކާއި ކުޑަކުޑަ ނޭފަތަކާއި ލޯބި ތުންފަތް ކޮޅެކެވެ. ހީވަނީ ހައިފާގެ ހުރިހާ ރީތިކަމެއް ހުސްކޮށްގެން އޮތް ކުޑަކުޑަ ޕަރީ އެއްހެންނެވެ. ކުޑަ ދަރިފުޅު އުރާލި ވަގުތު ނޫހުގެ ލޮލުން ކަރުނަ އައެވެ. އެންމެން ވެސް ތިބީ އެދެބަފައިންނަށް ބަލަހައްޓައިގެން އުފާވެފައެވެ.\nގޭތެރެއިން އިވެނީ ކުޑަކުދިން ސަކަރާތް ޖަހާ އަޑެވެ. ނަމަވެސް އައިނާ އަޝްހާ ތިބީ ކާގޭގެ މޭޒު ދެފަރާތުގައި އިށިންދެގެންނެވެ. މެދުގައި އޮތީ އައިނާގެ ފޯނެވެ. ކޯލެއް އަންނަ އިރަށް ނަގަން ތައްޔާރައްކަން އެދެމީހުންނަށް ބަލާލީމައިވެސް އެނގެއެވެ. އެހެން ތިއްބައި ކޯލެއް އަންނަ އިރަށް ބަލައިވެސް ނުލައި ސިކުންތެކެ ތެރޭގައި ނެގިއެވެ.\n“ހަލޯ!!” އަވަސް އަވަހަށް އައިނާ ބުނެލިއެވެ. އަޝްހާ އިނީ ކަންފަތް ވީ އެންމެ ބޮޑަކަށް ހުޅުވައިގެންނެވެ. “ހަލޯ އަނާ..!! ކާކުގެ ކޯލަކަށް އިންތިޒާރު ކޮށްގެން އިނީމަ ތިހާ އަވަހަށް ތިނެގީ..” އެކޮޅުން އެއިވުނީ ރީމާގެ އަޑެވެ.\n“ރީމް ދޯ..” އައިނާ އަޝްހާ ކައިރީ ބުނެލީ ރީމާ ކަމަށް ކަމަށެވެ. އައިނާ ހަމަޖެހިލާފައި ވީގޮތް ކިޔައިދިނެވެ. “އެވާހަކަ ބާއްވާފަ ރީމް ތިގުޅި ސަބަބެއް ބުނެބަ..” އައިނާ ފޯނު ސްޕީކާ އޮން ކޮށްލަމުން ބުނެލިއެވެ. “އޯހް.. އެވާހަކަ ދޯ.. އަހަރެން ފުރަން އުޅޭތީވެ ކުޑަކޮށް މީޓް ކޮށްލެވޭނެތޯ އަހާލަން ކަމަށް..” ރީމާ އަހާލިއެވެ. “އާނ.. އެކަން ވާނެ އެއްނު..؟ ކޮން އިރަކު ފުރަނީ ރީމް..؟” އަޝްހާ އަހާލިއެވެ.\n“އަންނަ ހަފްތާގަ.. ދެން ގޮއްސަ އަންނަނީ މެރީކޮށްގެން މަހެއްފަހުން..” ރީމާ ބުނެލިއެވެ. “އޯހްހްހް… ރީމްމް.. ކޮންގްރެޓްސް އެނގޭ ހަމަ…” ރީމާގެ ލަދުގަނެފައިވާ އަޑު ފޯނުން އިވުމުން އައިނާ އާއި އަޝްހާ ރީމާ އިތުރަށް ލަދުގަންނަވާލަން ބުނެލިއެވެ. އަދި މަރުހަބާ ކިއެވެ. “އެހެން ވީމައި ކޮންއިރަކަށް ހަދަނީ.. ކޮންމެ ދުވަހެއްވެސް އަހަރެމެންނަށް ފްރީވާނެ އެހެންނު އަޝޫ..؟” އަޝްހާ އަށް ބަލާލަމުން އައިނާ ބުނެލިއެވެ. އަޝްހާވެސް އެއްބަސް ވެލުމުގެ ގޮތުން ބޯޖަހާލިއެވެ.\nއެފޯނުކޯލު ކުރުކޮށްލިއިރު ހިޝާންގެ ދެ މިސްޑް ކޯލް އިނެވެ. އައިނާ އަވަހަށް ހިޝާންގެ ނަމްބަރަށް ގުޅަން ޑައިލް ކޮށްލިއެވެ. “ސޮރީ.. ރީމް ގުޅީމަ ނުނެގުނީ..” އެކޮޅުން ފޯނު ނަގާއިރަށް އައިނާ ތަފްސީލް ދިނެވެ. “ދޮންތި ވިހައިފި.. ގާލް އެއް.. ދެމީހުންވެސް ރަނގަޅު..” ފޯނު ސްޕީކަރަށް ލައިގެން އިނުމުން އައިނާ އާއި އަޝްހާ އަށް ހިޝާންގެ ހަމަޖެހިފައިވާ އަޑު އިވުނެވެ.\nހިޝާން އޭނާގެ ކަންފަތުގައި ޖަހާފައިއިން ފޯނު ދުރުކޮށްލަން ޖެހުނީ އެކޮޅުން އިވުނު ބާރު އަޑުންނެވެ. ހީލާފައި ފޯނު ކަނޑާލުމަށްފަހު އެންމެން ތިބި ދިމާއަށް ހިނގައިގަތެވެ.\nއައިނާ އާއި އަޝްހާ ދެމީހުން ހަޅޭއްލަވަމުން ދެމީހުންގެ ގައިގައި ބައްދާލިއެވެ. ދެމީހުން ވެސް މާތް ﷲ އަށް ޙަމްދު ކުރިއެވެ. “އޭރުވެސް މަބުނީމެއްނު ގާލް އެކޭ.. ހަމަ ހައި ދައްތަ ނުބުނަން އުޅުނޭ.. ބޭބީގެ އެއްޗެހިން ވެސް އެނގޭ ގާލް އެއްކަން..” އަޝްހާ ޝަކުވާ އެއް ކޮށްލިއެވެ. އައިނާ ދެފަރާތައް ބޯހޫރުވަމުން ކުދި ގުރޫޕު ކޮބާތޯ ބަލަން ހިނގައި ގަތެވެ.\nހަފްތާއެކެ ތެރޭގައި ހައިފާ އާއި ކުޑަދަރިފުޅު ގެއަށް ދޫކޮށްލެވުނެވެ. ‘ނީހާ’ ނަމުން ނަން ކިޔާ އަޤީޤާ ކަތިލިއެވެ. އަދި އެކަންތައް ނިމުމުން އެއާއިލާގެ މީހުން އެރަށް ދޫކޮށް ފުރިއެވެ. ނުދަނީ ހަމަ އެކަނި ނޫހުގެ މަންމަ އާއި ބައްޕަ އެވެ.\nހަފްތާއެއް ފަހެވެ. ހާޖަރާ މަންޒިލްގެ ގޭގެ ޓެރަސް އޮތީ ދިއްލާފައެވެ. އެތާގައި އިން މޭޒެއް މަތީގައި އަތުރާފައި ހުރި ކާތަކެތީގެ މީރުވަހުން ބަނޑުފުރި އަރާހައި ވެއެވެ. ޓެރަސް މަތީގައި ހަ ޒުވާނުން އޮލަވާހަކައެއްގައި ތިއްބެވެ. މުޅި މާޙައުލުގައި ވަނީ އުފާވެރިކަމެވެ. އެމާހައުލު ފަޅު ފިލުވާލައިފައި ވަނީ އެމީހުންގެ ހުނުމުގެ އަޑުންނެވެ.\n“ކޮންމެހެންނެއްވެސް އަނާ އާއި އަޝޫ އަންނަން ވާނެ އެނގޭ.. އެހެން ނޫނީ އަހަރެން ވަރަށް ދެރަވާނެ..” ރީމާ ތުން ދަމާލަމުން ބުނެލިއެވެ. “ބަލަ އަނާ އާއި އަޝޫ އެކަނި ތަ.. އަހަރެމެން ނަކަށް އިންވައިޓެއް ނުކުރޭތަ..؟ އެހެންނު ހިޝާން..” ހިޝާން އަށް ބަލާލަމުން ނައިލް ބުނެލިއެވެ.\n“ނޫނޭ ނައިލް އާއި ހިޝާން ވެސް ޖެހޭނެ އަންނަން..” މައުލާން ބުނެލިއެވެ. “އެކަމަކު އަނާ.. އަހަރެމެން ކިހިނެތް ދަނީ.. ރީމް ވެސް ބުނީ އަހަރެމެންގެ ވެޑިން އަށް އާދެވޭނެ ކަމެއްވެސް ނޭނގެ އޭ އެއްނު.. އަހަރެމެން ނަކަށްވެސް ނޭނގެ ދެވޭނެ ކަމެއް..” އަޝްހާ ރީމާ އަށް ނުބަލަން ދުރަށް ބަލަން އިނދެ ބުނެލިއެވެ.\nވަގުތުން ރީމާ އަތުގައި އޮތް ކުޝަން އަޝްހާގެ ގަޔަށް އެއްލިއެވެ. ހުޝިޔާރުވެ ހުރި އަޝްހާ ހެމުން އެކުޝަން ހިފިއެވެ. “ކޮން އެއްޗެކޭ ކިޔާކަށް.. އަހަރެން ތިދެމީހުންނަށް ސަޕްރައިޒެއް ދޭން ވެގެން ބުނި އެއްޗެކޭ އެއީ.. އަހަރެންވެސް ތައްޔާރުވީމޭ.. ހަފްތާއެއްގެ ކުރިން ޓިކެޓްވެސް ހަމަ ޖެއްސިން..” ރީމާ ބުނެލިއެވެ.\n“ބަލަ އިނގޭ އެކަން އަހަރެމެންނަށް.. ހަމަ މަޖަލަކަށް ބުނެލީ..” އަޝްހާ ބުނެލިއެވެ. “ބަލަ އަހަރެންވެސް މިބުނީ ހަމަ މަޖަލަކަށޭ.. ހެހެ” ރީމާވެސް ރައްދުގައި ބުނެލިއެވެ.\nއެގޮތައް އެކިވާހަކަ ދައްކަން އެހަމީހުން ތިއްބެވެ. އެތަނުން ތެދުވަން ހިތުވެސްލީ ދަންވަރު އަނބުރާ ބާރަވެސް ޖެހިފަހުންނެވެ. ފިރިހެނުން ވާހަކަ ދައްކަން ތިބި ވަގުތު ތަށިތައް ނެގުމުގައި އައިނާ އަށް އެހީވަން އަޝްހާ އާއި ރީމާ ތިއްބެވެ.\nދުވަސްތައް ފާއިތުވެގެން ގޮސް ރީމާ އާއި މައުލާން ކައިވެނި ކުރެވޭދުވަސް ގާތް ވެއްޖެއެވެ. ދެދުވަހަށް އައިނާ އާއި ހިޝާންގެ އިތުރުން އަޝްހާ އާއި ނައިލްވެސް މާލެ އަތުވެއްޖެއެވެ. އެމީހުން ތިބެން ހަމަ ޖެހުނީ އައިނާ އާއި އަޝްހާގެ މުނިކާފަ އަދި ހިޝާންގެ ކާފަގެ ބޮޑު ގޭގައެވެ. އެގެ ދިހަ ބުރިއަށް ހިއްލާލައި ފައި ވާއިރު އެންމެ މަތީ ދެފްލޯ ފިޔަވާ ހުރިހާ އެޕާރްމަންޓް ތަކެއް ވަނީ ކުއްޔައް ދޫކުރެވިފައެވެ. ދެދުވަހަށް އައުމުން ގެންނާނެ މާކަ ބޮޑު އެއްޗެއް ނެތެވެ. ހިޝާން އާއި ނައިލް ފޮށިތައް ކޮޓަރިއަށް ލާފައި އައި އިރު އައިނާ އާއި އަޝްހާ ވެގެން ގެ ބަލައި ފާސް ކުރަނީ އެވެ. ހީވާނީ ޑިޓެކްޓިވް ތަކެއް ހެންނެވެ. އުލަކަސް ސަމްސަލަކަސް ނަގައި ބަލައެވެ. އެގެއަކީ އަޝްހާ އާއި ހިޝާން އަށް އައިސް އާންމު ވެފައި އޮތް ތަނަކަސް ނައިލް އާއި އައިނާ އަށް އާތަނަކަށެވެ.\nއަޝްހާ ދިޔައީ އައިނާ އާއި ނައިލް އަށް ގޭގެ ޓުއާރ އެއް ދެމުންނެވެ. ނުވަނަފްލޯ އާއި ދިހަވަނަ ފްލޯ އިންނަނީ ގުޅި ފައެވެ. އެތާގެ އެތެރެ ހީވަނީ ގެއެއްހެންނެވެ. އެންމެން ވެސް ބަނޑުހައި ވެފައި ތިބުމުން އަޝްހާގެ ލަފަޔައް ޕިއްޒާ އަށް އޯޑަރު ކުރިއެވެ. ހިޝާން އޮފީސް ކަމެއްގައި ބޭރަށް ނިކުމެލިއެވެ. ނައިލް ވެސް ހިޝާންގެ ފަހަތުން ދިޔައީ އޭނާވެސް ފޫހިވެފައި ހުރީމައެވެ.\nއެގޭގައި ހުމައިދު މެން އުޅުމަށް ފަހު ފަހުން އެގެއަކަށް ގިނަ ދުވަހު މަޑު ކުރާކަށް ނާދެއެވެ. އޮފީސް ދަތުރަކު އަނީލް، ހިޝާން، ނުނީ ހުމައި އައިސް މަޑު ކޮށްލިއަސް އެތަނުގެ އެއްވެސް އެއްޗެއް ބޭނުން ކުރަން ނުޖެހެނީ ބޭނުން ކުރާނެ ވަގުތެއް ނުލިބޭތީވެ އެވެ.\nއެހެން ކަމުން ގިނަ ދުވަހު ބޭނުން ނުކޮށް އޮތުމުން ގެއަށް ހުރީ ހިރަފުސް ވާ ގޮތް ވެފައެވެ. ހަފްތާއަކު ފޮޅައި ސާފުކުރަން މީހަކު އަޔަސް ހިރަފުސް ވެފައި އޮތުމުން ޕިއްޒާ އަންނަން ވާ އިރަށް އައިނާ އާއި އަޝްހާ ވެގެން ބަދިގެ އާއި ލިވިންގ ރޫމް ސާފުކޮށްލިއެވެ. ޕިއްޒާ އައި އިރުވެސް ހިޝާން އާއި ނައިލް ނައެވެ.\nއެހެން ތިބެން ޖެހުމުން އައިނާ އާއި އަޝްހާ ފޫހި ވާގޮތް ވިއެވެ. ދެމީހުން ވެގެން ފެށި ކުރީގެ ވާހަކަ އެވެ. އެގެ އަށް އައިސް އޭނަ އާއި ހައިފާ އާއި ހިޝާން ޖަހާ ސަކަރާތެވެ. އައިނާވެސް ގަޔާވެފައި އޭނާގެ އާއިލާގެ ވާހަކަ އަޑު އަހަން އިނެވެ. އެހެން އެކި ވާހަކަ ދައްކަން ތިބެފައި އަޝްހާ ބުނި ވާހަކަ އަކާ އައިނާ ހެދި ރުޅި އައިސްގެން އަޝްހާ އަށް ހަމަލައެއް ނުދެވެނީސް ހިޝާން އާއި ނައިލް އައިސް ވަދެއްޖެ އެވެ. އަޝްހާ އަށް ކަޅި އަޅާލާފައި އައިނާ އަވަސް ވެގަތީ ޕިއްޒާ ތައް ހިހޫން ވެފައި ހުރުމުން އޭޗެހިތައް ހުނު ކޮށްލާށެވެ.\nއެންމެން ވެސް ޕިއްޒާ ކައިގެން ބެލީ ވެފައި ހުރި ވަރު ބަލިކަން ފިލުވާލާށެވެ. އެރޭގައި ރީމާ އަށް ވެސް ގުޅާފައި ބުނީ ޖެހިގެން އަންނަ ދުވަހު ބައްދަލު ކުރާނެ ކަމަށެވެ. ޖެހިގެން އަންނަ ދުވަހަކީ ރީމާ އަށް ބޮޑު ދުވަހެކެވެ.\nޖެހިގެން އައި ދުވަހެވެ. އެރި އިރާއެކު އައިނާ އާއި އަޝްހާ ވެގެން އާދައިގެ ގޮތަކަށް ރީތި ވެލައިގެން ދިޔައީ ރީމާ ކައިރިއަށެވެ. ރީމާ ކުރަން ހުރި ކަންތައް ތަކުގައި އަޝްހާ އާއި އައިނާ ދިޔައީ ބައިވެރި ވަމުންނެވެ.\nޕާރޓީ ފެށެން ދެގަޑިއިރު ވެފައި ވަނިކޮށް ރީމާ ފެންވަރާލައިގެން ފާހާނައިން ނިކުތެވެ. މާގިނައިރެއް ނުވެ ރީމާ ތައްޔާރު ކޮށްދެން މީހަކު އައެވެ. އެއީ މައުލާޏް މަންމަ ކޮންމެހެން ކުރަން ޖެހޭނެ ކަމެއްކޭ ކިޔާފައި ހަމަ ޖެއްސި ކަމެކެވެ. “ރީމް އަށް ލިބުނީ ހާދަ ރަނގަޅު މަންމަ އެކޭ..” އަޝްހާ އަނގަ ލައްޕައިގެން ނީންދެވިގެން އެއްޗެކޭ ބުނެލިއެވެ.\nއެމީހާ ރީމާ ތައްޔާރު ކޮށްދީފައި އެވެޑިން ހެދުމުގެ ބުރުގާ ވެސް ރީތިކޮށް އަޅައިދިނެވެ. “ވާއު…….” އައިނާ އާއި އަޝްހާގެ އަނގައިން އެންމެ ފުރަތަމަ ވެސް ނިކުތީ އެބަހެވެ. އެހެދުމާއި ބުރުގަލުގައި ރީމާ ހީވާނީ އެހެން ކުއްޖެއް ހެންނެވެ. “ރީމް ޔޫ ލުކް ބިއުޓިފުލް…….” އަޝްހާ ބުނެލިއެވެ. އައިނާ ވެސް ގޮސް ރީމާގެ ގައި ގައި ބައްދާލިއެވެ.\n“އަހަރެން އެކަންޏެއް ނޫނެއްނު..؟ އަނާ އާއި އަޝޫ ވެސް އަހަރެންނަށް ވުރެ ރީތި..” ރީމާ ލަދުން ހުރެ ބުނެލިއެވެ. “ދެން ރީމް ލަދުން ހުރެ ތިހެން ނުކިޔަ.. މައުލާން އަށް މިހާރު ފެނުނަސް އެހެން ދިމާލަކަށް ނުބެލޭނެ…” އަޝްހާ މިހެން ބުނުމުން އެތާގައި އެތިން އެކުވެރިންގެ ހުނުމުގެ އަޑު އިވިލިއެވެ. އޭރު މޭކަޕް ކޮށްދެން އައި މީހާވެސް ގޮއްސިއެވެ. އެމީހާ ނިކުމެގެން ދިޔަ ފަހުން ރީމާގެ މަންމަ އާއި ބައްޕަ ވެސް އައެވެ. އަދި މައުލާންގެ މަންމަވެސް އައެވެ.\nއޭގެ އިރުކޮޅެއް ފަހުން ޕާރޓީ ފެށިގެން ދިޔައެވެ. ޕާރޓީ އޮތީ ވަރަށް ބޮޑު ޓެރަހެއްގެ މަތީގައެވެ. އޭރު ގަޑިން ހަވީރު ހަތަރުގަޑި ބައި ވީއެވެ. ޕާރޓީ ގައި ރީމާގެ އެއްބަނޑު އެއްބަފާ ދައްތަ ތަކެއް ހެން އައިނާ އާއި އަޝްހާ ހަރަކާތް ތެރި ވަމުން ދިޔައެވެ. ހިޝާން އާއި ނައިލް ވެސް އެދެމީހުން ފެންނަ ހިސާބުގައި އުޅެއެވެ.\nއައިނާ އުޅުނީ ތަށި ތަކަށް ބުއިން އަލާށެވެ. ސްޕަރައިޓް ފުޅިއެއް ކަނޑަމުން ކުރިއަށް ނުބަލައި އައިނާ ހިނގައި ގަތެވެ. ފުޅި ކެނޑުނު ތަނާހެން އައިނާ މީހެއްގެ ގައިގައި ލައިގަތެވެ. އެމީހާ ލައިގެން ހުރި ހުދު ގަމީސް ތެމުނީ ސްޕްރައިޓުންނެވެ.\n“އަނާ ހަނދާން ވޭތަ ކްރިސްޓަލް ގެއަށް ބަދަލުވީމެއްނު ދޮންބެ އާއި ދޮންބެ ދައްތަ މާލެ އައި ފަހަރަކު؟” އަޝްހާ ވާހަކަ ދައްކަމުން ގޮސް ވަރަށް ދުރު ހަނދާނެއް އާކޮށްލިއެވެ. އައިނާ ވެސް ހަނދާން ކޮށްލަމުން އާނ އެކޭ ބުނެލިއެވެ. “ފުރަތަމަ ރޭގައި އަނާ ނިކުތީމެއްނު ޓިއުޝަން އަށް ދާން.. އަހަރެން ހުރީ ހަމަ ރަނގަޅު ވަގުތަކަށް ބަލަން..”\nއައިނާ ޓިއުޝަނަށް ދާވަގުތު ކައިރި ވޭތޯ އަޝްހާ ހުރީ ބަލަ ބަލަ އެވެ. ފަނަރަ މިނިޓައް ވުމުން އަޝްހާ ދިޔައީ އާޝިޔާ ހޯދާށެވެ. “މަންމާ.. އަނާ ޓިއުޝަނަށް ދާގަޑި ޖެހެނީ.. ދޮންބެ ބުނީ އަނާ އެކަނި ނުފޮނުވައްޗޭ.. އަހަރެންނަކަށް ނުދެވޭނެ މިގަޑި އަކު.. ވަރަށް ބޮޑައް ބޮލައް ތަދުވާތީވެ މިއުޅެނީ… އާހްހް.. އާން މަންމާ އަހަރެން ބުންޏޭ ނުބުނައްޗޭ..” ބޮލުގައި އަތް އަޅަމުން އަޝްހާ ޑްރާމާ އެއް ޖައްސާލިއެވެ.\nއަޝްހާ މިހެން ބުނުމުން އާޝިޔާ ކަންބޮޑުވެފައި އައިނާގެ ކޮތަރި ކައިރިއަށް ދިޔައެވެ. ލިބުނު ކާމިޔާ ބީގައި އަޝްހާ ކޮޓަރިއަށް ވަދެ ދޮރުގެ އެއްތަން ކޮޅު ހުޅުވާލައިގެން ބޭރުން ބަލަން ހުއްޓެވެ. ހިޝާން އަކީ އެގަޑީ ގައި އަބަދުވެސް ގްރޫޕް ސްޓަޑީ ހަދަން ކުލާސް ކުއްޖެއްގެ ގެއަށް ދާކުއްޖެކެވެ. އަޝްހާ ހުރީ ހުރިހާ އެއްޗެއް ޕްލޭން ކޮށްލައިގެން ރެޑީ އަށެވެ.\n“އެކަނިތަ ދަނީ.. އިޔާޒުބެ އެހެން ނޫނީ ހައިފާގެ މީހަކަށް ގޮވާލަންތަ..؟” އާޝިޔާ އައިނާގެ މޫނަށް ނަޒަރު ހުއްޓާލައިގެން އިނދެ ބުނެލިއެވެ. އަޝްހާގެ މޫނު ވަގުތުން ހަނދު އޮއްސުނީ ހިޝާންގެ ނަން ނުކިޔުމުންނެވެ.\n“ނޫން.. އެ އޯކޭވާނެ.. އެކަނި ގޮސްފާނަމޭ.. އަދި އެބައިނޭ ދިހަވަރަކަށް މިނިޓު..” އައިނާ ބަހަނާއެއް ހޯދާލިއެވެ. އެވަގުތު ކޮޓަރިއެއްގެ ދޮރު ހުޅުވުނެވެ. އައިނާ ބަލާލިއި އައިނާގެ ކޮޓަރީގެ ދޮރާއި ޖެހިގެން އިން ދޮރު ހުޅުވާލައިފައި ނިކުތީ ހިޝާން އެވެ.\nއަޝްހާ ހުރިހާ ދަތް ތަކެއް ދައްކާލައިގެން ޔެސް އޭ ބުނެލިއެވެ. ޝަހާދަތް އިނގިލީގައި ކާރުގެ ތަޅުދަނޑި އަނބުރަމުން ނިކުތް ހިޝާން މަޑު ޖެހިލެވުނީ އާޝިޔާ ގޮވާލުމުންނެވެ. އައިނާ އަށް ދެލޯ މަރާފައި “ޑޭމިޓް” އޭ ބުނެލެވުނީ ވާން މިއުޅޭ ގޮތް ފަހުމު ވުމުންނެވެ.\n“ދޭބަލަ އައިނާ ޓިއުޝަނަށް ލާން..” އާޝިޔާ ވަގުތުން ބުނެލިއެވެ. ހިޝާން ވެސް ބަލާލީ އައިނާ އަށެވެ. އެއްވެސް ދެކޮޅު ހެދުމެއްނެތި ހިޝާން ހިނގައި ގަތުމުން އައިނާ އަށް ވެސް ޖެހުނީ ހަތިޔާ ރު ބަހައްޓާފައި ހިނގައި ގަންނާށެވެ. ޕްލޭން ކާމިޔާބު ވުމުގެ އުފަލުގައި އަޝްހާ އަށް ހަޅެއް ލަވައި ގަންނަން ނުފެށުނީ ކިރިޔާ އެވެ.\n“ހިޝާން ނުވަގަޑި ބައިގައި އައިނާ ބަލައި ވެސް ދާތި އިނގޭ..” އާޝިޔާ މިހެން ބުނުމުން އައިނާ އަނެއްކާވެސް ޑޭމިޓް އޭ ބުނެލެވުނެވެ. “ޕާރްފެކްޓް.. ދެޓްސް މައި މޯމް.. އުފަލުން އަޝްހާ ހީވަނީ އެހެން ކަމެއް ހެންނެވެ.\n“އެއީ އަޝޫ ކުރި ކަމެއްތަ..؟” އައިނާ ބުނެލިއެވެ. “އަޅެ އަހަރެން އޭރު ހިތައް އެރި އެކްޓްރެސް އެއްގެ ކެރިއާރ ފެށިއަސް އަހަރެންނަކަށް ގެއްލުމެއްނުވާނެއޭ.. އޮސްކާ އެވާރޑެއް ވެސް ލިބިދާނެ..” އައިނާގެ ރުޅި ގަދަ ކުރަން ވެގެން އަޝްހާ ބުނެލިއެވެ. އަޝްހާ އަށް ހަމަލައެއް ނުދެވެނީސް ހިޝާން އާއި ނައިލް އައިސް ވަދެއްޖެ އެވެ. އަޝްހާ އަށް ކަޅި އަޅާލާފައި އައިނާ އަވަސް ވެގަތީ ޕިއްޒާ ތައް ހިހޫން ވެފައި ހުރުމުން އޭޗެހިތައް ހުނު ކޮށްލާށެވެ.\nrangalhu gadi wakah dhw mi vadhevuny\nmasha allah mibaives vvv reethi…\nkurin cmnt nukuriyas gavaaidhun kiyan ingey…\nvarah lwbi vaahaka eh mee..\njazaakallah khairan luvza.. lym 🙂\nHey. Salhi ingey..😊\nwht does :tvgc: and :ss: mean. Just kpt wondeing about tht. Can you tell me luzva.plzzzz 😘😘\nvrh loabi vaahakaeh….luvv itt…\nlysm A aaR\nއަންނަންދެން ހުންނާނަން ލޯބިން 24\nހިތާމަ މަޖާ ލޯބި March 5, 2021\nފުހެވިގެން ނުދާނޭ – 04 ، 05 –


Fehendhoo balikoh Nilandhoo dhevanaburaa gaathah - One Online\nލީގުގައި ނިލަންދޫ އާއި ގްރީން ސްޓްރީޓްސް ބައްދަލުކުރި މެޗުގެ ތެރެއިން. ފޮޓޯ: އެފް.ބީ\nފެހެންދޫ ބަލިކޮށް ނިލަންދޫ ދެވަނަބުރާ ގާތަށް\nދިރާގު ދިވެހި ޕްރިމިއަރ ލީގުގައި މިއަދު ހަވީރު ކުޅުނު މެޗު 1-3 ގެ ނަތީޖާއަކުން ފެހެންދޫ ބަލިކޮށް ނިލަންދޫއިން ދެވަނަބުރުގެ އުއްމީދު އާކޮށްފިއެވެ.\nމިއަދުގެ މެޗަށް ފެހެންދޫ ޓީމުން އަންނަން އޮތް ފްލައިޓް ވިއްސާރަވެ ޑިލޭ ވުމުގެ ސަބަބުން މެޗު ފެށީ 30 މިނެޓު ފަހުންނެވެ. އާއްމު ގޮތެއްގައި ލީގުގައި ހަވީރު ކުޅޭ މެޗު 16:00 ގައި ފަށާނަމަވެސް، މިއަދުގެ މެޗު ފެށީ 16:30 ގައެވެ.\nމިއަދުގެ މެޗު ފެށިގެން ފުރަތަމަ ހާފުގައި ދެޓީމުގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ. ނަމަވެސް، މެޗު ކުރިއަށްދިޔަ ވަރަކަށް ނިލަންދޫއިން މެޗުގެ ތެރެއަށް ވަދެ ހަމަލާތައް އުފައްދަން ފެށިއެވެ. އެގޮތުން މެޗުގެ 32 ވަނަ މިނެޓުގައި ނިލަންދޫއިން ލީޑު ނެގިއެވެ. މިލަނޑު އެޓީމަށް ކާމިޔާބުކޮށްދިނީ އިބްރާހީމް ފުރުޤާން (ފުގޭ) އެވެ. ފުގޭ މި ލަނޑު ކާމިޔާބުކުރީ ފެހެންދޫ ޕެނަލްޓީ އޭރިއާ ކައިރިން ނިލަންދޫއަށް ލިބުނު ހިލޭޖެހުމެއް އެޓީމުގެ ކެޕްޓަން އަޙްމަދު އަލީ ކައިރީގައިހުރި ފާރޫޤު އިސްމާޢީލަށް ޖައްސާލުމުން، އޭނާ ނަގައިދިން ހުރަސް ބޮލުން ގޯލުގެ ތެރެއަށް ފޮނުވާލައިގެންނެވެ.\nލީގުގައި ނިލަންދޫ އާއި މާޒިޔާ ބައްދަލުކުރި މެޗުގެ ތެރެއިން. ފޮޓޯ: އެފް.ބީ\nމެޗުގެ ދެވަނަހާފު ފެށިގެން މާގިނައިރެއްނުވެ ފެހެންދޫއިން ވަނީ ލަނޑެއްޖަހާ ނަތީޖާ ހަމަހަމަ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އަލީ ހާފިޒް (ހާއްޕެ) ވަރަށް ބަލާލާފަ ދިން ޕާހަކުން އިބްރާހީމް މާޖިދެވެ. ނަމަވެސް، އޭގެ ފަސްވަރަކަށް މިނެޓުފަހުން ނިލަންދޫއިން ވަނީ އިތުރު ލަނޑެއްޖަހާ އަލުން ލީޑު ނަގާފައެވެ. މިލަނޑު އެޓީމަށް ކާމިޔާބުކޮށްދިނީ ލިބުނު ކޯނަރެއް ބޮލުން ގޯލުގެ ތެރެއަށް ފޮނުވާލައިގެން ބިދޭސީ ކުޅުންތެރިޔާ ލަމްޕްޓޭ ސަމުއެލް އެވެ.\nނިލަންދޫއަށް ލީޑު ފުޅާކުރަންވެސް ފުރުޞަތުތަކެއްލިބި ބޭކާރުވެގެންދިޔައެވެ. ފެހެންދޫއަށްވެސް ނަތީޖާ ދެވަނަ ފަހަރަށް ހަމަހަމަކުރަން ރަނގަޅު ފުރުޞަތެއް ލިބި ބޭކާރުވިއެވެ. އެޓީމުގެ އަހުމަދު ނިޒާމް (ނިޒާމްބެ) ނަގަދިން ހުރަސް އާދަމް ނިޒާމު (ކިތުނާ) ޖެހުމުން ނިލަންދޫގެ ކީޕަރު އަލީ ސޮބާޙް ވަނީ ދިފާޢުކޮށްފައެވެ. އަދި މެޗުގެ 86 ވަނަ މިނެޓުގައި އެޓީމުގެ މާޖިދު މުޅިން ހުސްކޮށްހުރެ ފޮނުވާލި ބޯޅަ ވެސް ނިލަންދޫ ކީޕަރު ސޮބާޙް ވަނީ ހުށިޔާރުކަމާއެކު ދިފާޢުކޮށްފައެވެ.\nމެޗުގެ އިތުރުވަގުތަށް ރެފްރީ ދެއްކި 8 މިނެޓުގައި ނިލަންދޫއިން ވަނީ އިތުރު ލަނޑެއް ކާމިޔާބުކޮށް ތިން ޕޮއިންޓު ކަށަވަރުކޮށްފައެވެ. ބަދަލުކުޅުންތެރިއެއްގެ ގޮތުގައި ކުޅެން ނިކުތް އަހްމަދު ޝާން ވަނީ ފެހެންދޫގެ ގޯލްކީޕަރު ކައިރިން ނައްޓާލުމަށްފަހު ހުސްގޯލުގެ ތެރެއަށް ބޯޅަ ފޮނުވާލާފައެވެ.\nމިމެޗުން ލިބުނު ތިން ޕޮއިންޓާއެކު، ނިލަންދޫ ޓޭބަލްގެ ހަތްވަނައަށް ޖެހިލިއިރު ފެހެންދޫ އޮތީ ހަތަރު ޕޮއިންޓާއެކު ޓޭބަލްގެ ނުވަވަނައިގައެވެ.\nލީގުގައި މިރޭކުޅޭ މެޗުގައި ވާދަކުރާނީ ކްލަބް އީގަލްސް އާއި ފޯކައިދޫއެވެ.\nވެލެންސިއާއާއި ސަސްގެ ކުރިމަތިލުން: ފޯކަސް ދަގަނޑޭއަށް


ނޫސްބަޔާން - PR-07/2018\nޤައުމެއްގެ ދިމިޤްރާތީ ޙަޔާތުގައި ރައްޔިތުންނަށް ކަށަވަރުކޮށްދޭންޖެހޭ އެންމެ މުހިއްމު ޙައްޤަކީ، ދައުލަތް ހިންގުމަށް ވެރިޔަކު އިންތިޚާބުކުރުމަށް ސީދާކޮށް ބައިވެރިވެ، މިނިވަންކަމާ ހަމަހަމަކަމާއެކު ނުފޫޒުން އެއްކިބާވެ ވޯޓުލުމުގެ ޙައްޤު އެންމެހާ ރައްޔިތުންނަށް ކަށަވަރުވުމެވެ. މި އަހަރުގެ ސެޕްޓެންބަރު މަހު 23 ވަނަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގައި މި ޙައްޤު ޒިންމާދާރުކަމާއެކު އަދާކުރުމުގެ ފުރުޞަތު އޮންނަންވާނެއެވެ.\nމިހެންކަމުން، މިނިވަން، އިންސާފުވެރި އިންތިޚާބެއް ބޭއްވޭނެ މާހައުލެއް އޮތްތޯ ކަށަވަރުކުރުމުގެގޮތުން، މި ކޮމިޝަނުން ދަނީ ގިނަގުނަ މަސައްކަތްތަކެއް ކުރަމުންނެވެ. މިގޮތުން އިންތިޚާބު އޮބްޒާވްކުރުމުގެ މަސައްކަތް ތިން ބަޔަކަށް ބަހާލައިގެން ކުރާއިރު، އިންތިޚާބުގެ ކުރިން ހިނގާ ކަންތައްތައް ދެނެގަތުމާއި، ވޯޓުލާ ދުވަހު އިންތިޚާބު އޮބްޒާވްކުރުމާ އަދި އިންތިޚާބުގެ ފަހުން ހިނގާ ކަންކަން ބެލުމަށް ވަނީ ރޭވިފައެވެ. މިގޮތުން، އިންތިޚާބާ ގުޅުންހުރި ޤާނޫނުތަކާއި، ޤަވާއިދުތަކާ އަދި އުސޫލުތަކަށް އައިސްފައިވާ ބަދަލުތައް ދިރާސާ ކުރުމުގެ މަސައްކަތްތަކާއި، އިންތިޚާބުގެ ކުރިން ހިނގާ ކަންކަން ދެނެގަތުމުގެ ގޮތުން ޚަބަރު ފަތުރާ ވަސީލަތްތަކާއި މީޑީއާގެ އެކި ވަސީލަތްތައް މޮނިޓަރކުރުމާއި، ކަމާގުޅުން ހުރި އިދާރާތްތަކާއި ސިޔާސީ ޕާޓީތަކާ ބައްދަލުކުރުމާއި، އިންތިޚާބާ ގުޅޭގޮތުން ކޮމިޝަނަށް ހުށަހެޅި މައްސަލަތަކާ އަދި ކޮމިޝަނަށް ފާހަގަވި ކަންކަމާ ގުޅޭގޮތުން ކަމާގުޅުންހުރި މުއައްސަސާތަކާ ބައްދަލުކޮށް އެކަންކަން ވަނީ ހައްލު ކުރެވިފައެވެ. މީގެއިތުރުން، ރާއްޖޭގެ އެކި ސަރަހައްދުތަކަށް ކޮމިޝަނުގެ ޓީމްތަކުން ޒިޔާރަތްކޮށް އެ ރަށްރަށުގައި އިންތިޚާބު ބޭއްވޭނެ މާހައުލެއް ޤާއިމުވެފައިވޭތޯ ދެނެގަނެވިފައިވެއެވެ. މީގެއިތުރުންވެސް، ވޯޓުލުމުގެ ޙައްޤާއި އިންތިޚާބާ ގުޅިގެން އާންމުން ހޭލުންތެރިކުރުމަށް ގިނަގުނަ މަސައްކަތްތަކެއް ކޮމިޝަނުން ދަނީ ކުރަމުންނެވެ.\nމިގޮތުން، މިހާތަނަށް ކުރެވުނު މަސައްކަތުގެ އަލީގައި ކޮމިޝަނަށް ފާހަގަކުރެވުނީ، މިނިވަން އިންސާފުވެރި އިންތިޚާބެއް ބޭއްވުމަށް އެކަށީގެންވާ މާޙައުލެއް މިވަގުތު ޤާއިމުވެފައިވާކަމަށެވެ.\nއެހެންކަމުން، މި މާޙައުލު މިގޮތަށް ދެމެހެއްޓުމަށް ކަމާބެހޭ އިދާރާތަކާއި ސިޔާސީ ޕާޓީތަކާ އަދި އަމިއްލަ ފަރުދުން މަސައްކަތްކުރުމަށް އިލްތިމާސްކުރަމެވެ. ހަމަމިއާއެކު، ސިޔާސީ ޕާޓީތަކުން ކެންޑިޑޭޓުންނަށް ތާއީދު ހޯދުމުގެ މަސައްކަތްތައް ކުރިޔަށް ގެންދާއިރު ރައްޔިތުންގެ މެދުގައި ރުޅިވެރިކަމާއި، ފިތުނަފަސާދަ އުފެދޭނެ ގޮތަށް ތާއީދު ހޯދުމުގެ މަސައްކަތް ކުރިއަށް ނުގެންދިއުމަށް ސިޔާސީ ޕާޓީތަކަށް އިލްތިމާސްކުރަމެވެ.


ލޯބީގެ ހައްގުގައި 16 – Esfiya – Dhivehi Vaahaka Site\nލޯބީގެ ހައްގުގައި 16\n- by [email protected][email protected] - 77- September 25, 2020\nާއަހަރެންނަށް ބުނެވުނީ އެވަރަށެވެ. ކުރިމަތިން ފެނުނު މީހާ ފެނިފައި އަހަރެންގެ ދެލޯ ބޮޑުވިއެވެ.\nގަބޫލު ނުކުރެވިގެން، އަހަރެންނަށް ހީވި ގޮތެއް ކަމަށް ބަލާ އަވަސް އަވަަހަށް ދެލޯ މަރާލާ ހުޅުވާލީމެވެ. އެހެންނަމަވެސް މަންޒަރު ތަފާތެއް ނުވިއެވެ. ކުރިމަތީ ހުރީ ކުރިންވެސް ހުރި މީހާއެވެ. އަހަރެންގެ ހިތަށް ބިރުވެރިކަން ވަނެވެ. ކުރާނެ ކަމެއް، ހަނދާނެ ގޮތެއް ނޭނގި ސިކުނޑި ސުމަކަށް ދިޔައެވެ. މުޅި މީހާގެ ގައިން އޮށްދާ ހިއްލަން ފެށިއެވެ. އެހެން ކަމުން އަތުގެ ނުފުށުން އަހަރެން ނިއްކުރި މަތިން ފާޅުވާން ހުރި ދާތަށް ފުހެލީމެވެ.\n” ހޫމް، މާނިއު ކީއްކުރީއޭ” އެމީހާގެ ކުއްލި ބާރުގަދަ އަޑުން އަހަރެން ދިޔައީ ސިހިގެންނެވެ. ދަބަހާ ފޯނުވެސް އަހަރެންގެ އަތުން ވެއްޓުނެވެ. ހަމަ އެއާއެކު އަހަރެން ބިންމައްޗަށް ޖެހުނެވެ. ވެއްޓުނު ގޮތުން އަހަރެންގެ އަތަށް ތަދުވެސް ވިއެވެ. ލޮލުން ކަރުނަ އަންނަން ފެށީ ވީ ތަދެއްގެ ބޮޑުކަމުންނެވެ.\n“ހީކުރީ އަޔާޒު ކަމަށްދޯ، ކަންދިމާ ކުރި ގޮތުން އޭރު ފޯނު އޮތީ އަހަރެންގެ އަތުގަ، އެހެންވެ އަހަރެން ނެގީ، އަހަރެންނަށް އެނގޭ އަޔާޒު ކަމަށް ހީކޮއް މިތަނަށް އަންނާނެ ކަން، އަދި ބުނަން ކިތަންމެ ވަރަކަށް ހަޅޭލެވިޔަސް މިތާކަށް އަޔާޒްއެއް ސަލާމަތް ކުރާކަށް ނާންނާނެ، މިހާރު އަދި އަމުދުން އަޔާޒުއަށް ނުގުޅޭނެ، އެއީ އަހަރެން އޭނަ ބޮލަށް އެރިގެން އެހެން ނަމްބަރެއް ހޯދައިފިން، ސޯ ސޭޑް…..” މާނިއު އެހެންބުނެ އަހަރެންނާ ދިމާލަށް އަންނަން ފެށިއެވެ. އަހަރެންގެ ހަށިގަނޑު ބިރުން ރޫރޫ އަޅައިގަތެވެ.\n” މާނިއު… ކީއްކުރަން އުޅޭ ގޮތެއް ތީ، ތީ އަޔާގެ އެންމެ ގާތް އެކުވެރިޔާ އެއްނު،ކީއްވެ އަޔާއަށް އެހާ ބޮޑު ލަނޑެއް ތި ދެނީ” އަހަރެން ދެ އަތް ވިއްދަމުން ފަހަތަށް ފަހަތަށް ޖެހެމުން ދިޔައީ ތެދުވާނެ ހިތްވަރު ނެތުމުންނެވެ. އޭރު އަހަރެންގެ އަޑު ވަނީ ކުރެހިފައެވެ.\nމާނިއު މަޑު ހިނގުމުގައި އައިސް އަހަރެންގެ ކުރިމަތީ އެއްފައި މައްޗަށް އިށީނެވެ. އަދި ދަހިވެތި ނަޒަރަކުން އަހަރެންގެ ފައިން ފެށިގެން ބޮލާ ހަމައަށް ބަލަމުން ދިޔައެވެ. އެ ބެލުމުން އަހަރެންގެ ހިތްތެޅިގަތެވެ. އެ މޫނުމަތީގައިވަނީ މަކަރުވެެރިކަމާއި އަނިޔާވެެރިކަމެވެ.\n” އަހަރެން ވަރަށް ރަނގަޅަށް ކިޔައި ދީފަ އޮންނާނެ ކީއްވެކަން އެގޮތަށް ކަންތަށް ކުރީ، އަހަރެން ލައްވާ ތަކުރާރު ކުރުވަން ބޭނުންވަނީތަ” މާނިއު އަހަރެންގެ އަތް ތިލައިން ފެށިގެން ކޮނޑާ ހަމައަށް އަތް ކާތާލިއެވެ.އަހަރެން ވަގުތުން މާނިއުގެ އަތް ފޮޅުވާލުމަށްފަހު ތެދުވީމެވެ.\n” މާނިއު، ކަލޭ ތީ ހާދަ ގޮތެއް ނެތް މީހެކޭދޯ، ކަލޭ ހީކުރީ ކަލޭގެ ކޮންމެ ހަރަކާތަކަށް އަހަރެން މަޑުން އިންނާނޭތަ، އެހެން ހީނުކުރޭ، އަހަރެން އަޔާއަށް ގުޅޭ ގޮތް ނުވަންޏާ ވީ ތާކުން ހޯދައިގެންވެސް ކަލޭގެ ވާހަކަ ބުނާނަން، އަދި އެކައިވެނިވެސް ހުއްޓުވާނަން” އަހަރެން އަޑުގެ ނެތްތަނަށް މާނިއުއަށް ބުނީމެވެ. އެއާއެކު މާނިއުގެ އަތުގެ ހަމަލާއެއް އަހަރެންގެ ކޯތާފަތަށް އެރިއެވެ. ޖެހިލެއް ބާރުކަމުން އަހަރެން ބިންމައްޗަށް ޖެހުނެވެ. އަދި އަނގަމަތި ފަޅައިގެން ގޮސް ލޭ އަންނަމުން ދިޔައެވެ. އަދި އެވަރަކުން މާނިއު ހިތްހަމައެއް ނުޖެހުނެވެ.\nބުރުގާ މަތިން އަހަރެންގެ އިސްތަށިގަނޑުގައި ހިފާ ބިންމަތިން ނެގިއެވެ. އަދި ލަތްކެއް ޖަހާ އަހަރެން ހޫރާލިއެވެ.އެއާ އެކު އަހަރެން ގޮސް ޖެހުނީ ފާރު ކައިރީގައި ހުރި ބަސްތާ ތަކެއްގެ މައްޗަށެވެ. އަހަރެންނަށް ވީ ތަދުން ރޮއެ ގަނެވުނެވެ.\n” ތަދުވޭދޯ، ދެން ވެސް އަނގަ މައިތިރި ކޮއްފާ، އަމިއްލަ ފުރާނަ ސަލާމަތް ކުރޭ” މާނިއު އަހަރެންނާ ދިމާލަށް އަންނަމުން ބުންޏެވެ.\n” އަހަރެންނަށް ކޮންމެ ގޮތެއް ހެދިޔަސް ހެޔޮ، ކަލޭގެ ތި ނުބައި ނުލަފާކަން އަޔާއަށް އަންގާނަން” މިފަހަރުވެސް އަހަރެން މާނިއުއަށް ރައްދު ދިނީމެވެ. އެއާއެކު ސިންގާއެއް މަސްގަނޑަކަށް ޖެހިގަންނަހެން މާނިއު އަހަރެންގެ ގައި މައްޗަށް ޖެހިގަތެވެ. އަދި ޖީބުން ފޮތިގަނޑެއް ނަގާ ގަދަކަމުންް އަހަރެންގެ އަނގައަށް ލެއްވިއެވެ.\nމާނިއު މަސައްކަތް ކުރަމުން ދިޔައީ އަހަރެންގެ އިއްފަތްތެރިކަން ފޭރިގަންނާށެވެ. އަޑު ބޭރު ނުވިއެއް ކަމަކު އަހަރެން މާނިއު ކައިރީ ދޫކޮއްލުމަށް އެދި އާދޭސްކުރީމެވެ. އެހެންނަމަވެސް މާނިއުގެ ބޮލަށް ވަނީ ޝައިތާނާ ސަވާރުވެފައެވެ.\nކުއްލިއަކަށް ކޮނޑުމަތީގައި އޮތް ޝޯލްގެ ބަޔަށް ދަމައިގަތުމާއެކު ކޮނޑުމަތީގައި ޖަހާފައި ހުރި ޕިންތަށް ދިޔައީ އަހަރެންގެ ގަޔަށް ހެރިގެންނެވެ. ވީ ތަދުން އަހަރެންގެ ދެލޯ ދިޔައީ މެރިގެންނެވެ. ހަމަ އެއާއެކު އަހަރެންނަށް ބާރަށް ރޮއެގަނެވުނެވެ. އަަހަރެންގެ ހިތުން ދިޔައީ ލޭ ކަރުނަ އޮހެރެމުންނެވެ. އެހެންނަމަވެސް އެ އަޑު އަހާނެ މީހަކު ހުރިހެނެއް ހިޔެއްނުވެއެވެ.\nއެހީވާނެ މީހެއްނެތި އަމިއްލަ މީހާގެ އިއްފަތްތެރިކަން ސަލާމަތް ކުރަން އަހަރެން ދިޔައީ ގަދަހަމުންނެވެ.މާނިއުގެ އެ އަނިޔާ ވެރި އަމަލުން އަޔާގެ ސޫރަ ލޯ ކުރިމަތީ ސިފަވާން ފެށުމުން އަހަރެންނަށް މާ ބޮޑަށް ރޮވުނެވެ. ސަލާމަތްކޮއްދެއްވުން ހިތާ ހިތުން ދުޢާ ކުރެވެމުންދިޔައެވެ. މާނިއުއާ ދެކޮޅަށް ހަނގުރާމަ ކޮށް އަހަރެންގެ ގައިން ހަކަތަ ދާން ފެށިއެވެ. އެހެންނަމަވެސް އަހަރެން މަސައްކަތް ކުރަމުން ދިޔައީ އަހަރެންގެ އަމިއްލަ ނަފްސު އެ ރަހްމެއްނެތް ޖަނަވާރެއް ފަދަ މާނިއުގެ ކިބައިން ސަލާމަތް ވެވޭތޯއެވެ.\nލިބުނު ކުޑަ ހިތްވަރެއްގެ ސަބަބުން އަހަރެން މާނިއުގެ ބަނޑުގައި ފައިން ޖަހާ ކޮއްޕާލީމެވެ. އަދި އަނގައިގަ ވާ ފޮތިގަނޑު ނައްޓާލީމެެވެ އަދި ބިންމައްޗަށް ވެއްޓިފައިވާ ފޯނާއި ދަބަސް ހިފައިގެން ދުއްވައިގަތީމެވެ. ގައިގަ ނެތް ހިތްވަރުލައި ފަހަރަކު ހަރުފަތެއް ގިރާކުރަމުން ފައިބަމުން ދިޔައީމެވެ. އަދި ފޯނު ހުޅުވަން އުޅެ އުޅެ ނުހުޅުވުމުން އަހަރެން ހިތުގެ މިސާލަށް ފައިބަމުން ދިޔައީމެވެ. މުޅިތަން އަނދިރިއެއް ކަމަކު އަހަރެން ބެލީ ވީ އެންމެ އަވަހަކަށް އެތަނުން ދެވޭތޯއެވެ. ތަނަށް ފެތުރިފައިވާ އަނދިރީގެ ނުރައްކަލަށް ވުރެން މާނިއުގެ ނުރައްކާތެރިކަން ބޮޑެވެ.\nއެއްވަނަ ބަޔަށް ފައިބާ ކުޑަ ދޮރު ކައިރީ މަޑުކޮއްލީ ކުރިއަށް އެންމެ ފިޔަވަޅެއްވެސް އަޅާނެ ހިތްވަރު ނެތިގެންނެވެ. އަހަރެންނަށް މައި ނޭވާ ލެވެމުން ދިޔައެވެ. އެހެންނަމަވެސް ކުއްލިއަކަށް ބޭރު ގައި ހުރި މީހަކު އަހަރެންގެ ލޮލުގައި އަޅައިގަތެވެ. އާނއެކެވެ. އެއީ އަހަރެންގެ އަޔާއެވެ.އަހަރެން އުފަލުން ގޮތެއް ނެތެވެ. ގޮވާލަން އުޅެނިކޮށް މަތިން މީހަކު ފައިބާ އަޑު އިވުމާއެކު އެއީ މާނިއުކަން އަހަރެންނަށް އެނގުނެވެ. އެހެންކަމުން ބަލާކަށް ނުހުރެ ދުއްވައިގަތީމެވެ. އަދި އެންމެ ތިރިއަށް ގޮސް އެ ގޯޅިން ނުކުތީމެވެ. އޭރު އަޔާ އެތަން ފަހަނައަޅާ ތަންކޮޅެއް ކުރިއަށް ގޮއްސިއެވެ.\n” އަ……ޔާ……އަހަރެންނަށް އިތުރު އެއްޗެއް އިތުރު ބަހެއް ނުބުނެވެނީސް އަހަރެންގެ އަނގަމަތީ އަތް އަޅާ އެތެރެއަށް ދަމައިގަތެވެ. އޮތް ހަމަ އެކަނި އުއްމީދުވެސް ގެއްލުނީއެވެ. އަހަރެން ގޮވި އަޑެއް އަޔާއަކަށް ނީވުނެވެ.\nއަތް އަޅާފަ ހުރިލެއް ބާރުކަމުން އަހަރެންގެ ނޭވާވެސް ތާށިވާ ކަހަލައެވެ. މާނިއު އަހަރެން ދަމާފަ ސިޑިން މައްޗަށް އަރުވަމުން ގެން ދިޔައެވެ.އެވަގުތު އަހަރެންގެ އަތުގައި ޖެހުނީ ޝޯލްގައި އިން ޕިނެވެ.ބަލާކަށް ނުހުރެ އެ އަނދިރީގައި މާނިއުގެ މޭގައި ޕިން ޖައްސާ ދަމައިގަތީމެވެ. އެއާއެކު މާނިއު އަޑުގެ ނެތްތަނަށް ހަޅޭލަވައިގަނެ،ބިންމައްޗަށް ތިރިވިއެވެ. އަހަރެން ފުރުސަތުގެ ބޭނުން ހިފައި ފޮޅުވާލުމަށްފަހު ދުއްވައިގަތީމެވެ.ތަންތާ ހިފަހައްޓަމުން ބިއްޖެހެމުން އަހަރެން އެ ހަނި ގޯޅިން ނުކުތީމެވެ. ލޮލު ކޮޅަށް އަޔާގެ އެއްވެސް ނިޝާނެއްވެސް ފެންނާކަށް ނެތެވެ.\nމާޔޫސްކަމާއެކު އަހަރެން މަގުމައްޗަށް ނުކުމެ ހަމަޖެހިލެވޭތޯ ޝޯލްވެސް ރަނގަޅު ކޮއްލީމެވެ. އެއީ މީހަކަށް ފެނިއްޖެނަމަ ކަންތަށް ދާނީ ހައްތާ ގޯހުން ކަމަށް ވާތީއެވެ. މަޑު ހިނގުމުގައި ފާރު ކައިރިން ހިނގަމުން ދިޔައީ މީހުންގެ ބެލުންތަކުން ސަލާމަތްވުމަށެވެ.އިރުކޮޅަކާ އަނގަމަތީގަ އަތް އަޅާލެވެނީ ތަދުވާލެއް ބޮޑުކަމުންނެވެ. އަދި ދެލޯ ފުހެލަނީ މީހަކަށް އަހަރެންގެ ހާލަތު އެނގިދާނެތީއެވެ. އިތުރަށް ހިނގާނެ އެއްވެސް ވަރެއް ނެތުމުން އަހަރެން މަޑުކޮއްލީމެވެ. އަދި އެތަނުން ދިޔަ މީހެއްގެ ކައިރީ ބުނެގެން ފޯނު ހޯދާ ކަރަމްއަށް ގުޅުމަށްފަހު ބަލައި އައިސްދިނުމަށް އެދުނީމެވެ.\nއަހަރެންގެ އަޑުންވެސް އަހަރެންނަށް ކަމެއް ވެފަ ހުރިކަން ކަރަމް ދެނެ ގަތެވެ. އަހަރެން ގެއަށް ގޮސް ކިޔައިދޭނެ ކަމަށް ބުނެ ފޯނު ބޭއްވީމެވެ. އަދި ފޯނު ދިން މީހާ އަށް ޝުކުރު އަދާ ކުރީމެވެ.\nގާތްގަޑަކަށް ފަނަރަ މިނެޓްފަހުން ކާރު އައެވެ.އަހަރެން ދުވެފަ ގޮސް ކާރަށް އަރާ މޫނުގައި އަތްއަޅާ ރޮއެގަތީމެވެ. އަހަރެން ރޯން ފެށުމުން ޑްރައިވަރުވެސް ހާސްވެފަ ފަހަތަށް ބަލާލިއެވެ.\n” ޕް..ޕްލީޒް އަވަހަށް ގެއަށް ގެންގޮސްދީ” އަހަރެން އެ އިން ގޮތަށް ބުނެލީމެވެ. އަވަސް ހަރަކާތާއެކު ޑްރައިވަރު ކާރު ސްޓާރޓް ކޮއްލާ ކާރު ދުއްވާލިއެވެ. އަހަރެން ގެއަށް ދެވެންދެން ހަމަ އެގޮތަށް އިނީމެވެ.\nގެއަށް ދެވުމާއެކު އަހަރެން ދުވެފަ ގޮސް ވަނީ ފާހާނާއަށެވެ. ކަރަމް އަހަރެންނަށް ގޮވި ނަމަވެސް އަހަރެން އިވޭ ކަމަށް ނަހަދަމެވެ. ފާހާނާއަށް ވަތްގޮތަށް އަހަރެން މާ ގަނޑު ދޫކޮއްލީމެވެ. އެއާއެކު ނަގަންފެށީ ދިލައެވެ. މާނިއުގެ ހަޑި މުޑުދާރު އަމަލުތަށް ދިޔައީ އަހަރެންގެ ލޯ ކުރިމަތީ ސިފަވަމުންނެވެ.އަދި ގައިގަ ހަޑި ހުރެގެން ދޮންނަ ފަދައިން އަހަރެން ދިޔައީ މާނިއު އަހަރެންގެ ގައިގަ އަތްލި ކޮންމެ ތަނެއް ދޮންނަމުންނެވެ. އަހަރެންގެ ހިތް ހީވަނީ ކަފާ ކުދިކުދި ކުރާހެންނެެވެ. މޭގެ ދިލަ ނެގުންދަނީ އިތުރުވަމުންނެވެ. ބޮލުގެ އަޅާ ވޭނުގެ ރިހުން ދަނީ ގަދަ ވަމުންނެވެ. މުޅި ދުނިޔެ ވެސް އަހަރެންނަށް ކެހި ދީފިއެވެ. އިތުބާރު ކުރާނީ ކާކަށް ކަމެއް އަހަރެންނަކަށް ނޭނގެއެވެ. ގިނަ ފަހަރު ލަނޑު ދޭނީ އެންމެ ކައިރީ އުޅޭ މީހާކަން މިއަދު އަހަރެންގެ ލޯ ކުރިމަތިން މި އޮތީ ފެންނާށެވެ.\nތެތް އެއްޗެހި ބަދަލު ކުރުމަށްފަހު އަހަރެން އެނދަށް އަރާ އޮށޯތީމެވެ. އަދި ގައިގަ އަޅާ ވޭނުން ފަރާތަކަށް ގުޑިލަންވެސް ނޭނގިފައި އޮވެ ވުނެެވެ. ދެލޯ މެެރިލާ އިރަށް އަަހަރެންނަށް ފެންނަމުންދަނީ މާނިއުގެ އެ ހީލަތްތެރި މަކަރުން ފުރިގެންވާ މޫނެވެ. ކުއްލިއަކަށް އެއްޗެއް ހަނދާންވާ ފަދައިން ފޯނު ހޯދަން ފެށީމެވެ. ފޯނު ފެނުމާއެކު އަހަރެން އެ ހުޅުވޭތޯ މަސައްކަތް ކުރަމުން ދިޔައީމެވެ.އެހެންނަމަވެސް ނުހުޅުވުމުން ފޯނު ޗާޒަށް ޖެހުމަށްފަހު ބޭއްވީ އެ އަށް ވެފަ އޮތް ގޮތެއް ބަލާލަން މިރޭ ދެން ނުދެވޭނެތީއެވެ. އެހެން ކަމުން މާޔޫސް ކަމާއެކު އަހަރެން އަނެއްކާވެސް އޮތީމެވެ. އެކި ކަހަލަ ވިސްނުން ތަކުން އަހަރެންގެ ސިކުނޑި ދިޔައީ ގޮވަމުންނެވެ.\n” އަޔާ، ޕްލީޒް، އެންމެ ފަހަރަކު ވަށައިގެން އުޅޭ މީހުންނަށް ވިސްނާލަބަލަ، މާނިއު އެއީ ވަރަށް ނުބައި ނުލަފާ މީހެކޭ، އެނގޭތަ، މާނިއު އަހަރެން ރޭޕް ކުރަން އުޅުނީ، ގަބޫލު ކުރެވޭތަ، އަނެއްކާ އަޔާއަށް ހާދަ ބޮޑު ލަނޑެކޭ އެދެނީ، އަހަރެން އަޔާއަށްޓަކައި މި ލޯބި ގުރުބާން ކުރީ، އަޔާއަށް ދެރަގޮތެއް ވާން ނޭދޭތީ،އަޔާ އަހަރެންދެކެ ވީ ލޯބި ތިހިތުން ފުހެލީތަ، އެއީ އެއްވެސް އަސްލެއް ނެތް ވައުދާ ހުވާ ތަކަކަށް ދެކެނީތަ،ކީއްވެ ކީއްވެ އަޔާ” އަހަރެންނަށް އަނެއްކާވެސް ރޮއެ ގަނެވުނެވެ. އެގޮތަށް އޮވެ އަހަރެންނަަށް ނިދުނީ ކޮން އިރަކު ކަމެއްވެސް ނޭނގެއެވެ.\nދުވަސްތަށް ފާއިތުވަމުން ދިޔައީ ހީ ނުކުރާހާ ހަލުއި މިނުގައެވެ. ހަފްތާއެއް ފާއިތުވެގެން ދިޔައިރު އަހަރެން އެކި ގޮތް ގޮތުން އަޔާގެ ނަމްބަރ ލިބޭތޯ ދިޔައީ މަސައްކަތް ކުރަމުންނެވެ.އެހެންނަމަވެސް ކާމިޔާބުވާ ގޮތެއް ނުވެއެވެ. ކޮލެޖަށް ވެސް ލިބިފަ އިނީ އަޔާގެ ކުރީގެ ނަމްބަރ އެވެ. އޭރު ކުލާހުގައި އުޅުނު ކުދިންނަށްވެސް އަޔާގެ އާ ނަމްބަރ އެނގޭ ކަމަކަށް ނުވިއެވެ. ގެ ހޯދައިގެން ދާން ބޭނުންވި ނަމަވެސް މާނިއުގެ ނުރައްކާ ބޮޑުކަމުން އަހަރެން ގެއިންވެސް ނުނި ކުންނަމެވެ. އަނެއްކޮޅުން ގެއަށްވެސް އެއްވެސް މީހަކު ވެއްދުން ވާނީ މަނާ ކޮއްފަ އެވެ.\nމިއަދު މީ އަޔާގެ ކައިވެނި ކުރެވޭ ދުވަހެވެ. އަހަރެން ހަނދާނެއް ގޮތެއް ނޭނގި،އެކަމާ ވިސްނަމުން ދިޔައީމެވެ. އަހަރެން ނިންމީ ކޮންމެ ގޮތެއް ވިޔަސް ވަރިހަމަ ކަަމަށް ބަލާ އެގެއަށް ދާށެވެ. އަތް އުރާލާއިގެން އަޔާގެ ދިރިއުޅުން ހަލާކުވަމުންދާ ތަން ބަލަން އަހަރެންނަކަށް ކެތެއް ނުވާނެއެވެ.\nއިރު އޮއްސުމާއެކު އަހަރެން އަޔާމެން ގެއަށް މިސްރާބު ޖެހީމެވެ. އަޔާ އެހެން މީހެއްގެ ހައްގަކަށް ވާތަން ބަލަން އަހަރެން ކެތް ކުރާނީ ކިހިނެއް ހެއްޔެވެ.އަދި އެވެސް މަކަރާއި ހީލަތުންނެވެ.\nމުޅި ތަން ވަނީ އެކި ކުލައިގެ ކުލަ ބޮކި ތަކުން ޖަރީ ކޮއްފައެވެ. ކައިވެނި ކުރަން މިހާރު ދަނީ ތައްޔާރު ވަމުންނެވެ. ވަށައިގެން އަތުރާފާ ގޮނޑީގައި މީހަކު އިނެވެ.ބަލާބެލުމަށް އެއީ ކައިވެނި ކޮއްދޭ މީހާއެވެ. އަހަރެން އެތާ ބޭރުގައި ބަލަން ހުރީމެވެ. ވަރަށް ފުރިހަމައަށް އެތަން ވަނީ ޒީނަތްތެރިކޮއްފައެވެ. އަހަރެންގެ ލޮލުން ފައިބަމުންދާ ކަރުނަތަށް އަހަރެންގެ އަތުގެ ނުފުށުން ފުހެލީމެވެ.އަދި އަޔާ ފެނޭތޯ ފަރާތް ފަރާތް ހޯދާލީމެވެ.\nކުއްލިއަކަށް އަހަރެންގެ ލޮލުގައި އަޅައިގަތީ އެދިމާލަށް އަންނަމުންދާ އަޔާއެވެ. ހީވާ ގޮތުން ކައިވެނީގެ މަޖިލީހަށް އަންނަނީއެވެ. އަޔާގެ އެ ރީތިކަން ފެނިފައި އަހަރެންގެ ހިތުން އިރުކޮޅަކަށް ހުއްޓުނު ކަހަލައެވެ. މެރޫން ކުލައިގެ ކޯޓް ފަޓްލޫނުގައި ހުރި އިރު އަޔާގެ ރީތިކަން ދެގުނައަށް ދައްކައެވެ. އަހަރެން އެދިމާލަށް މިސްރާބު ޖެހީމެވެ.\nއެހެންނަމަވެސް ބާރު ގަދަ އަތަކުން އަހަރެންގެ އުނަގަނޑުގައި ހިފާ ދަމައިގަތެވެ. އަދި ދަަމަމުން ކަހަލަ ގޮތަކަށް އެތަނުން ގެންދިޔައެވެ. އަހަރެން އެމީހާގެ އަތް ފޮޅުވާލުމަށް ފަހު ބަލާލީމެވެ.އެއީ ނާޒިމްއެވެ.\n” ހަނދާން ކުރާތި އެންމެ ފިޔަވަޅެއް ކުރިއަށް އެޅިޔަސް މީގަ ހުރި ތޫނުކަން ދައްކާލާނަން” ނާޒިމް އެހެން ބުނެ ދައްކާލީ ވަޅިއެވެ. އަަހަރެން ވަގުތުން ހުއްޓުން އެރިއެވެ. އެއްޗެކޭ ބުނަން އަނގަ ހުޅުވާލިތަނުން ކުއްލިއަކަށް ނާޒިމް އަހަރެންގެ ގައިގަ ބައްދާގަތެވެ. އަހަރެންނަށް ހީވީ އަހަރެންގެ ގައިގަ މީހަކު ކަރަންޓު ޖެއްސިހެންނެވެ. އެހެންކަމުން ނާޒިމް ދުރުކުރެވޭތޯ އުޅުނީމެވެ. އެހެންނަމަވެސް ނާޒިމް ހިފަހައްޓާފައިވަނީ އެއަށް ވުރެން ބާރަށެވެ.\n” ޕްލީޒް،ދޫނި އަހަރެން ދޫކޮއްފަ ނުދޭ، އަހަރެންނަށް ކޮން ކުށެއް ކުރެވުނީ، މާނިއު ދެކެ ލޯބިވާ ވާހަކަ ތިބުނީ އަހަރެން ރުޅި އަރުވަންތަ، ބުނޭ ތީ ދޮގެކޭ، ދޫނި ބުނި ކޮންމެ ކަމެއް އަހަރެން ކޮއްފާނަން” ނާޒިމްގެ އެ ބަސްތަކުން އަހަރެން ހުރީ މިވަނީ ކީއްކަން ނޭނގިފައެވެ.އަދި އިންތިހާއަށް ރުޅިގަދަ ވިއެވެ. އެހެންކަމުން ނާޒިމް ކޮއްޕާލީމެވެ.\n” ކިހިނެއް ވެގެން ތިއުޅެނީ، ބުނެފީމެއްނު އަހަރެން ލޯބިވަނީ….. އަަހަރެންނަށް ބުނެވުނީ އެވަރަށެވެ. އަނެއްބައި ފުރިހަމަ ކުރީ މާނިއުގެ ނަން ލައިގެންނެވެ. އަހަރެން ހައިރާންވެފައި ބަލާލި އިރު ކުރިމަތީ އަޔާ ހުއްޓެެވެ. އަދި ނާޒިމް މި އެކްޓް ޖެއްސީ އަޔާ ހުރީމަކަން އަހަރެންނަށް އެނގުނެވެ.\n” މިހާރު އެހެން މީހެއް ދެކެ، ލާ ހެދުން ގޮތަށް މީހުންވެސް ބަދަލުވޭދޯ” އަޔާގެ އެ ޖުމްލައިން އަހަރެން ދެރަވި ނަމަވެސް ހިތްވަރު ކޮއްލާފަ ވާހަކަ ދައްކަން މަސައްކަތް ކުރީމެވެ.\n” އަޔާ، އަހަރެން މިދައްކާ ވާހަަކަ އަޑު އަހާބަލަ، މާނިއު އެއީ ރަނގަޅު މީހެއް ނޫން” އަހަރެންނަށް ވަރަށް ހިތްވަރުން ބުނެވުނެވެ.\n” މަށަށް އެނގޭ ތިކަން، ކަލޭގެ ހުށައެޅުން ގަބޫލު ނުކުރީމަ، މިހާރު އޭނަ ގޯސްވީދޯ، ތަންކޮޅެއް އިސްލާހު ވެ ބަލަ” އަޔާގެ ޖުމްލައިން މާނިއު ކޮއްމެސް އެއްޗެކޭ ބުނީކަން އެނގުނެވެ.\nަ” އަދި ބުނަން، ތިކަހަލަ ބޭކާރު މީހުން ދައްކާ ވާހަކަ އަޑުއަހާކަށް އަހަރެންނަށް ވަގުތެއް ނެތް، މި ތަނުން އެތެރެއަށް ވަދެފިއްޔާ އަހަރެންގެ ހުރި ނުލަފާކަން ދައްކާލާނަން، ކައިވެނި ކުރާތަން ބަލަން ބޭނުންވަންޏާ ތިތާ ހުއްޓަސް ހެޔޮ” އަޔާ އެހެން ބުނެ އެތަނުން ދިޔައެވެ. އަހަރެންނަށް ރޮއެ ގަނެވުނެވެ.އަހަރެން އަޔާއަށް ވަރަށް ގޮވީމެވެ. އެހެންނަމަވެސް ބަލާވެސް ނުލާ އަޔާ ދިޔައީއެވެ.\n” އަޔާ،ޕްލީޒް، އެންމެ ފަހަރަކު އަހަރެން މިދައްކާ ވާހަކަ އަޑު އަހާބަލަ، އަހަރެން ހަގީގަތުގަވެސް އަޔާ ދެެކެ ވަރަށް ލޯބިވޭ، އަހަރެންނަށް މަޖުބޫރު ކުރީ މާނިއު” އަހަރެން އަޑުގެ ނެތްތަނަށް ހަޅޭ ލެވީމެވެ. އެހެންނަަމަވެސް އަޔާގެ ބޮލަށް މާނިއުވަނީ ވަރަށް ރަނގަޅަށް އެރިފައެވެ. ކައިވެނި ކުރާނެ ތަން ބަލާނެ ހިތްވަރު އަހަރެންގެ ނެތެވެ.އެހެން ކަމުން އަހަރެން އެތަނުން ދާން މަސައްކަތް ކުރީމެވެ.އެހެންނަމަވެސް ނާޒިމް އަހަރެންގެ ބުރަކަށީގައި ވަޅި ޖެއްސިއެވެ. އަހަރެންގެ ހިތް ހީވަނީ ވިރިގެން ފައިބައި ހެންނެވެ. އެ މަންޒަރު ބަލާނެ ހިތްވަރު ނެތުމުން އަހަރެން ދެލޯ މަރާލީމެވެ.\nކައިވެނި ކުރާ މަޖިލީސް ފަށާ އަޔާ އަނގައިން އަނބި ގަބޫލު ކޮއްފީމޭ ބުނި އަޑު އަހަރެންނަށް އިވުނީ ހޮނު ގުގުރީގެ ސިފައިގައެވެ. ރޮއެ ރޮއެ އިނދެފަ ވަގުތުން ހުއްޓުން އެރިއެވެ. އެމީހުން ތިބި ހިސާބަކީ މާ ދުރުނޫން ހިސާބެއް ކަމުގައި ވުމުން މަންޒަރުވެސް ވަރަށް ރީތިކޮށް ފެނެވެ. އަހަރެންނަށް އިތުރަށް ކެތް ނުވުމުން އަނގަމަތީ އަތް އަޅާ ދުއްވައިގަތީމެވެ. ތަންތަން ނުފެންނަ ވަރަށް ލޮލުގައި ވަނީ ކަރުނައެވެ. ބަލާ ނުލާ މަގު ހުރަސް ކުރަނިކޮށް ކުއްލިއަކަށް އައި ކާރަކުން ޖެހި އަހަރެން ވިއްސައިގެން ދިޔައެވެ. ވެއްޓުނު ގޮތުން އަހަރެންނަށް ހިރިވެސް ނުލެވުނެވެ. ދެލޯ މެރެމުން ގޮސް އަހަރެންނަށް އެއްކޮށް ދެލޯ މެރުނެވެ.\n” ދަރިފުޅޫ މަންމައަށް އެ އޮތީ ނިދިފަ، މަންމައަށް އުނދަގޫ ވެދާނެ، އާދެ ބައްޕި ކައިރިއަށް” ދެބަ ދޭތެރޭން އިމްރާން އެހެން ބުނި އަޑު އަހަރެންނަށް އިވުނެވެ.\nއަގެއްނެތްލޯބި 11 ވަނަ ބައި\n02:30 ހަތާވީސްވަނަ ބައި\nSalaam, here 16th episode, kamudhaane kamah uhmeedhu kuran❤😊😊\nWow vvvvvvvv reethi\nThank you so much Sama❤❤😊\nWhattttttttttt ayaa marry kureetha\nBtw varah sali Mi part ves\nVrh deraveje Mi part kiyaafaa\nMi maaniu haadha nulafaey dhw naazim ves\nAley reeem accident vee thr no way\nReem ves marry kureetha\nވަރަށް ކިއުރިއަސް ނެކްސްޓް ޕާރޓް އަށް\nއަވަހަށް އަށް ކޮށްލަދޭއްޖޭ އަނެއްބާ\nRil,V ufaavehje mi part vess Ril ah kamudhiyaima.and dhen vaa goii balamaa dhw, reem vess marry kuree thw nukurey thw😊❤\nCan I ask youaquestion??? What’s your age???\nAnd this part is really nice\nAnonymous I am 28y.any problem dear….next part mondayga, because Sunday I am very busy,and varah ufaavehje story kamudhiyaima\nVarah Varah reethi mibai ves waiting for next part😍😍😍😍🤗🤗🤗❤❤❤❤❤❤❤❤❤💘💘💘💘\nAnaaya anaa says:\nVarah reethi mi prt vx 💜💜💜\nWhn nxt? ❤❤❤☺☺☺☺☺\nޒާޔާ (ތެއްތިރީސްވަނަ ބައި)


HEYRIYA| Molhadhoo Ge Nan: Rahverhinge Jazubaathuthakaai Gulhifai - Vaguthu\nމޮޅަދޫގެ ނަން: ރަށްވެހިންގެ ޖަޒުބާތުތަކާ ގުޅިފައި\n(ހއ. މޮޅަދޫ) ރާއްޖޭގެ އެންމެ އުތުރުގެ ރަށްތަކުގެ ތެރޭގައި ހިމެނޭ ހއ.މޮޅަދޫގެ ކޮންމެ ދިމާލަކުންވެސް ފެންނަނީ ޗާލުކަމާއި ޖަޒީރާ ވަންތަކަމެވެ. ފެހި ރުއް ގަސްތަކުން އަތުރާލާފާއިވާ ފެހި ސާލުތަކާއި، ނޫކުލައިގެ ބަގީޗާއެއް ފަދަ ސާފު މޫދާއި، ރީތި ދޮންވެލިގަނޑުން ރަށުގެ ގުދުރަތީ ޒީނަތްތެރިކަމަށް އިތުރުކޮށްދެނީ އާރޯކަމާއި ފުރިހަމަކަމެވެ. ރަށުގެ ފަސްގަނޑަށް މިންވަޅު ނެގިފައިވާ ސަގާފަތާއި ބޯދާ ވާހަކަތައް އަދި ތާރީހީ ހަޒާނާއިން މޮޅަދޫގެ ރަށްވަންތަކަން އެތައް ގުނައެއް އިތުރުކޮށްދެއެވެ. އެ ހުރިހާ ކަމަކަށް ވުރެ އެ ރަށުގެ ރަށްވެހިންގެ ގެވެހި ކަމާއި މުރާލިކަން، އަދި ހިތްހެޔޮކަން ފުރިހަމައެވެ. މޮޅަދޫ އަށް ދާ ކޮންމެ މީހަކު އެ ކަންކަމަށް ހެކިދޭނެއެވެ.\nމާލެ އާ 318 ކިލޯމީޓަރު ދުރުގައި އޮންނަ މި ރަށާ މެދު ޝައުގުވެރި އެތައް ވާހަކަތަކެއް އެބަހުއްޓެވެ. މި ރަށުގައި ހުރި ނަން މަޝްހޫރު ސައްޔިދު ތޯހާ ޒިޔާރަތުގެ ވާހަކަ އާއި، މާ ފެންމީރު ބޯފެން ވަޅެއްގެ ވާހަކަ އާއި އެރަށުގައި "ބަރާސީލު" ގެ ނަމުން ނަން ދެވިފައިވާ ސަރަހައްދެއްގެ ވާހަކަ އެއީ ނިކަން ފަރިތަކޮށް މޮޅަދޫގެ ތާރީހީ ސޮފްހާތަކުން ފެންނަ ވާހަކައެކެވެ. ނަމަވެސް މޮޅަދޫ އާ މެދު ނުދައްކާ، އެހެނަސް އެ ރަށުގެ ރައްޔިތުންގެ ޖަޒުބާތުތަކާއި ލާމެހިފައިވާ ވާހަކައެއް އެބައޮތެވެ.\nއެއީ މި ރަށުގެ ނަމުގެ ވާހަކައެވެ. ރާއްޖޭގެ ރަށްތަކަށް ނަން ކިޔާފައި ހުރި ގޮތަކީ ވަރަށް ޝައުގުވެރި ގޮތްތަކެކެވެ. ބައެއް ރަށްތަކަށް ނަން ދީފައި އޮންނަނީ އެ ރަށުގައި ފުރަތަމަ ވަޒަންވެރީންގެ ވާހަކަތަކަށް ބިނާކޮށްގެންނެވެ. ބައެއް ރަށްތަކަށް ނަން ދީފައި ވަނީ އެ ރަށުގެ މަސައްކަތްތެރިކަމާއި، ވަޒަންވެރީންގެ ހުނަރުވެރިކަމާއި ސިފަވަންތަކަމަށް ބަލައިގެންނެވެ. ގިނަ ރަށްރަށުގެ ނަން ބަދަލުވަމުން ބަވަނަ ވަމުން އައި ތާރީހީ ރޮނގު ސާފުކޮށް ފެންނާން އެބަހުއްޓެވެ. ނަމަވެސް މޮޅަދޫގެ ނަން މިއަދު މި ފެންނަ ހިސާބަށް އައުމަށް ކަޑައްތު ކުރި ރާސްތާ އެހާ ސާފެއް ނޫނެވެ.\nމޮޅަދޫ އަށް ކުރިން މުޅަދޫ ކިޔާ އުޅުނުކަން ތާރީހީ ލިޔުންތަކުން ފެންނަން އެބަހުއްޓެވެ. މި ރަށުގެ ބައެއް އިސް ރަށްވެހިންނާއި އިހަވަންދިއްޕޮޅުގެ ދުވަސްވީ މީހުން މި ރަށަށް "މޮޅުދޫ"ވެސް އިރެއްގައި ކިޔާ އުޅުނު ކަމަށް ބުނެ އުޅެއެވެ. ނަމަވެސް "މޮޅުދޫ"ގެ ނަމުން އެއްވެސް ލިޔުންތެރިޔަކު ވެސް އަދި ތާރީހީ ފޮތެއްގައި ވެސް މި ރަށަށް އެއްވެސް ބޭފުޅަކު ނިސްބަތްކޮށް ލިޔުއްވާފައެއް ނެތެވެ. މިހާރު މި ފެންނަ ގޮތަށް މޮޅަދޫ އަށް މި ރަށުގެ ނަން ބަދަލުކުރެއްވީ ކުރީގެ ރައީސް މައުމޫން އަބްދުލް ޤައްޔޫމްގެ ވެރިކަމުގައިކަން އެއީ ސުވާލު ނު އުފެދޭ މިންވަރަށް ޔަގީން ކުރެވެން އޮތް ކަމެކެވެ.\nކޮންމެއަކަސް މި ލިޔުމުގައި މޮޅަދޫގެ ނަމާ މެދު ތުންތުން މަތިން ދެކެވޭ ވާހަކަތަކާއި ނެގެން ހުރި ބައެއް ވާހަކަތަކަށް ނަޒަރު ހިންގާލާނަމެވެ. އެންމެ ފުރަތަމަ މި ހިސާބުގެ ރަށްތަކަށް ނަން ދީ އުޅުނު ގޮތަށް ބަލާލަމާ ހިނގާށެވެ. ތާރީހު ދިރާސާކުރައްވާ ބޭފުޅެއް ކަމަށްވާ ކުރީގެ ނޫސްވެރިޔާ، އަދި މަޝްހޫރު ލިޔުންތެރިޔާ، މުހައްމަދު ސަލީމް (ހޯރަފުށީ ސަލީމް) ވިދާޅުވި ގޮތުގައި ހއ.ގެ ގިނަ ރަށްތަކަށް ނަން ދީފައި ވަނީ ޑްރެވީޑިއަމް ނުވަތަ ތަމަޅަ ނަންނަމެވެ. ނަމަވެސް މުޅަދޫ ކިޔުނު ގޮތް އެއްވެސް ލިޔުމެއްގައި ސާފުކޮށް އެނގެން ނެތްކަން އޭނާ ފާހަގަކުރައްވައެވެ.\nޑްރޭވީޑިއަމް ޑިކްޝްނަރީ އަށް ބަލާ ނަމަ މޮލަ މި ބަހުގެ މާހަނަ އަކީ މެދު ނުވަތަ މެދު ހަށި މިއެވެ. ނަމަވެސް މޮޅަ އެ ބަސް އައިސްފައި ވަނީ އެ ބަސް އަސްލަކަށް ބަލައިގެންކަން އެނގޭނެ އެއްވެސް ހެއްކެއް ނެތެވެ. މޮޅަދޫގެ ނަން އައި ގޮތާއި މެދު ރަށުގެ ރައްޔިތުންގެ މެދުގައި ދެކެވޭ ވާހަކައެއް އެބައޮތެވެ. އެއީ މި ރަށަށް މޮޅަދޫ ކިޔުނީ ރަށުގައި މޮޅު މީހުން ތިބުމުން ކަމަށް ބުނެ ދެކެވޭ ވާހަކައެވެ. އެގޮތުން ރަށުގައި ކަންވެރިކަމާއި، މަސްވެރިކަން އަދި ދަނޑުވެރިކަން ފަދަ ކަންކަމަށް ކުޅަދާނަ މީހުން ތިބުމުން ރަށަށް މޮޅުދޫ ކިޔުނީ ކަމަށް ރަށުގެ ބައެއް މީހުން ބުނެއެވެ. އަދި ރައީސް މައުމޫން މި ރަށުގެ ނަން ބަދަލުކުރެއްވުމުގައި "މޮޅަދޫގައި ބަސްމޮޅުންތެރި، ދޫފަރިތަ ބޭފުޅުން ތިއްބެވި" ކަމަށް ވިދާޅުވި ކަމަށް ދެކެވޭ ވާހަކަތަކަކީ ވަރަށް މަޝްހޫރު ވާހަކައެކެވެ.\nމި ނަޒަރިއްޔާތާއި މެދު ސުވާލުކުރުމުން ސަލީމް ވިދާޅުވީ އެފަދަ ވާހަކަތަކަކަށް ބާރު ލިބޭނެ ތާރީހީ ލިޔުމެއް ވެސް އަދި ފޯކްލޯ އެއްވެސް ނެތް ކަމަށެވެ. ނަމަވެސް މޮޅަދޫ އަކީ މަތީ މަގާމުތައް ފުރުއްވި ބޭފުޅުން ތިއްބެވި ރަށެއްކަން ސަލީމް ވެސް ފާހަގަކުރައްވައެވެ.\n"އެތަނުގައި ހުންނާނެ ހަތީބު ކަލޭފާނުގެ މަހާނަ. އިސް މަގާމުތައް ފުރުއްވި ބޭފުޅުން ތިއްބެވި. ނަމަވެސް އެކަމާއި ނަމާއި ގުޅުމެއް އޮތްކަން އެނގޭކަށް ނެތް. ދެން އެ ރަށް ކައިރީގަ އޮންނާނެ ވަނގާރަ ކިޔާ ރަށެއް. ވަނގާރައިގައި ގެންގުޅުނު ތަކެތި ނައިބު މަނިކު ކިޔާ ބޭފުޅެއްގެ ގޭގައި ގެންގުޅުނު. ފަހަރެއްގައި ވަނގާރުގައި އުޅުނު މީހުން ދިޔަ އެއް ރަށަށް ވެދާނެ. މާރަށެއް އެ ރަށަކީ. އެއިން އެއްވެސް ކަމަކާ ގުޅުން ހުރިކަން އެނގޭނެ ގޮތެއް ނެތް ނަމާ." އޭނާ ވިދާޅުވިއެވެ.\nމޮޅަދޫ އަށް މުޅަދޫ އޭ ކިޔުނީ ދެރަކޮށްލުމުގެ ގޮތުން ކަމަށް މި ރަށުގެ އުމުރުން ދުވަސްވީ ބައެއް މީހުންނާއި މި އަތޮޅުގެ ދުވަސްވީ މީހުން ބުނެ އުޅެއެވެ. އަދި ބައެއް މީހުން ބުނާ ގޮތުންނަމަ އެ ރަށަށް މުޅަދޫ ކިޔުނީ އެ ރަށް އެހެން ރަށްރަށް ވުރެ މަސްވެރިކަމާއި، ދަނޑުވެރިކަމުގެ ގޮތުން ދަށްވުމުންނެވެ. ރާއްޖޭގެ ނަންތައް ކިޔާފައިވާ ގޮތުގެ މައުލޫމާތު އެނގިލައްވާ ބޭފުޅެއްކަމަށްވާ ރައްޔިތުންގެ މަޖިލީހާއި ޚާއްސަ މަޖިލީހުގައި ކުރިން ޚިދުމަތްކުރެއްވި، ދޮނަފަނު މުހައްމަދު ޔޫސުފް "ވަގުތު" އަށް ވިދާޅުވީ އެ ރަށަށް އެއްވެސް އިރެއްގައި މޮޅުދޫ ކިޔާފައި ނުވާ ކަމަށެވެ. އަދި ރައީސް މައުމޫން އެ ރަށަށް ނަން ދެއްވީ މޮޅަދޫގެ ނަމުން ކަމަށާއި އޭގެ ކުރީގައި އެ ރަށަށް ކިޔަނީ މުޅަދޫ ކަމަށް އޭނާ ވިދާޅުވިއެވެ.\n" އެ ރަށަށް އިހުގައި ކިޔަނީ މުޅަދޫ. އެހެން ރަށްރަށަށް ވުރެ އެ ރަށް ފެންވަރު. އެ ރަށްރަށުގެ ފެންވަރާއި މަސްވެރިކަމާއި އެހެން ރަށްރަށަށް ވުރެ ދަށްވީމަ. މުޅަދޫ ދެންނެވީ. އަދިވެސް އޮންނާނެ އެކަހަލަ ރަށެއް ބިލެތްފަހި މުޅަދޫ އޮއްވާ، މޮޅަދޫ އަށް. އެއްވެސް އިރެއްގައި މޮޅުދޫ އެއް ނުކިޔާ. އެ ރަށު މީހުން ކިޔާ މުޅުދޫ." އޭނާ ވިދާޅުވިއެވެ.\nދެން އޮތީ މި ރަށުގެ ރައްޔިތުން މި ރަށުގެ ނަމާއި މެދު ދައްކާ ވާހަކައިގެ ވާހަކައެވެ. އެވާހަކަ އެންމެ ތަފްސީލުކޮށް ކިޔާދެއްވީ މި ރަށުގެ ތާރިހު ދިރާސާކުރައްވާ ބޭފުޅެއްކަމަށްވާ މުހައްމަދު މޫސާ (މުހައްމަދުބެ) 51،އެވެ. މުހައްމަދުބެ ވިދާޅުވާ ގޮތުން މި ރަށުގެ ނަން "މުޅަދޫ" އިން "މުޅުދޫ" އަށް 1982 ވަނަ އަހަރު އުތީމުގައި ބޭއްވި މަރުކަޒެއްގައި ބަދަލުކުރެވުނު ކަމަށް ވެއެވެ. އޭރު އުތީމުގައި ކުރިއަށް ދިޔަ މައުރަޒެއްގައި ހުރި ނަން ބޯޑެއްގައި "މުޅަދޫ" މިހެން ލިޔުއްވާފައިވާ ނަން "މުޅުަދޫ"ގެ ނަމަށް ރައީސް މައުމޫން ބަދަލުކުރެއްވި ކަމަށް މި އަތޮޅުގެ ބައެއް ގަދަރުވެރިންނާއި ހަވާލާދެއްވާ މުހައްމަދުބެ ވިދާޅުވިއެވެ.\n"ބޮޑު ގައުމީގެ ނަމުގައި ހެދި ސްޓޯރުގައި ނަން ބޯޑު އިނީ މޮޅުދޫ. ނަން ބަދަލުކުރެއްވީ ރައީސް މައުމޫންގެ ގަލަމުން މުޅުދޫ އަށް." މުހައްމަދުބެ ވިދާޅުވިއެވެ.\nއަދި އެ ބަދަލުކުރެއްވި ކުރެއްވުމުގައި "މޮޅުދޫ"ގެ ރައްޔިތުންނަށް ރައީސް މައުމޫންގެ ތައުރީފާއި ސަނާގެ ބަސް ލިބުނު ކަމަށް ބުނެ އުޅެއެވެ. ރަށުގެ ބައެއް ލިޔުންތަކުގައި ވެސް އޭރު މުޅުދޫގެ ނަމުން ރަށަށް މުހާތަބު ކުރި ކަމަށާއި އޭރުގެ ކަމާއި ބެހޭ އިދާރާތަށް މުޅުދޫ އަށް ބަދަލުކުރަން ރައީސް އޮފީހުން އެންގެވިކަމަށް ވެސް މުހައްމަދުބެ ވިދާޅުވެއެވެ. އަދި މިހާރު ފެންނަ ގޮތަށް މޮޅަދޫގެ ނަމުގައި އިދާރީ ގޮތުން އެ ރަށަށް ނަން ކިޔަން ފެށީ 2003 ވަނަ އަހަރު ރަށު އޮފީހުގެ ނަން ބޯޑުތައް ލިބުނު އިރު އެގޮތަށް ނަންއޮތް ހިސާބުން ކަމަށް ވެސް އޭނާ ވިދާޅުވިއެވެ.\nއެއީ މި ރަށަށް މުޅުދޫ ކިޔުނު ކަމަށް ބުނާ ބުނުމުގައި ބުރަ ވެވޭ ވާހަކަތަކެވެ. ނަމަވެސް ތާރީހު ދިރާސާކުރައްވާ ބޭފުޅުން އިއްތިފާގުވެލައްވަނީ މޮޅަދޫ އަށް އިހު ގަދީމީ ނަމެއްގެ ގޮތުގައި ކިޔުނީ މުޅަދޫ ކަމާއި އެ ނަން މޮޅަދޫގެ ނަމަށް ބަދަލުކުރެއްވީ ރައީސް މައުމޫން ކަމަށެވެ. އެގޮތަށް އަމަލުކުރެއްވީ ފަސޭހަ ނަންތަކެއް ރަށްރަށް ކިޔުމުގެ މަގްސަދުގައި ކަމަށް އެ ބޭފުޅުން ވިދާޅުވެއެވެ.\nކޮންމެ އަކަސް މޮޅަދޫ އަށް މުޅަދޫ ކިޔުނީ ރަށުގެ ފެންވަރު ދަށްވުމުން ކަމަށް ބުނާ ބުނުމާއި، ރަށަށް މޮޅުދޫ ކިޔުނު ކަމަށް ރަށުން ބޭރު ބަޔަކު އެއްބަސް ނުވާ ސަބަބަކީ ވަތަނީ ދެބަސްވުމެއް ކަމަށް ގަބޫލުކުރާ މީހުން މި ރަށުގައި މަދެއް ނޫނެވެ. އަދި މޮޅަދޫގެ ނަމަކީ މިއަދުވެސް އެ ރަށުގެ ރައްޔިތުންގެ ޖަޒުބާތުތަކާއި ގުޅިފައިވާ ނަމެކެވެ.\nސެޕްޓެމްބަރު 25, 2021 11:33\nތާރީޚާއި، އާދަކާދަޔާއި، ދިވެހިންގެ މަސައްކަތްތެރިކަމާއި، ދޫދޫމަތީން އެކި ރަށްރަށުގައި ކިޔަމުން އަންނަ ވާހަކަތަކާއި، ،ހިނގާފައިވާ ބޮޑެތި ހާދިސާތަކާއި، ރަށްރަށުގެ މުހިންމު ޝަޚްސިއްޔަތުގެ ހަޔާތުގެ ވާހަކަތަކަކީ ލިޔުންތެރިކަމުގެ މުހިންމު ބައިތައް.\nދިވެހިރާއްޖެއަކީ ވެސް އެތައް ސަތޭކަ ޖަޒީރާ ރަށްތަކެއް އޮތް ޤައުމެއް..އެންމެ ރަށެއް ނޫން. އެހެން ކަމުން ދެން ލިޔާލިޔުމެއްގާ ތަފާތު ރަށަކާ ބެހޭ ވާހަކައެއް ޙިއްސާކޮއްލެއްވުން އެދެން.\nސެޕްޓެމްބަރު 25, 2021 20:09\nވަގުތު ނޫހްގެ އެކި އާޓިކަލް ތަކުގެ މައުލޫމާތު ވ ތަފާތު.


ޔޫތު މިނިސްޓަރ މަހުލޫފު ހުކުރު ދުވަހު އުނގޫފާރަށް ވަޑައިގަންނަވަނީ – Ungoofaaru\nބަނޑޭރިގަނޑު/ޙަބަރު/ޔޫތު މިނިސްޓަރ މަހުލޫފު ހުކުރު ދުވަހު އުނގޫފާރަށް ވަޑައިގަންނަވަނީ\nއިބްރާހީމް ޒަޔާން9ޖަނަވަރީ 2019\n0 169 މިނެޓެއް ނުވަނިސް ކިޔާލެވޭ\nމިނިސްޓަ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމަންޓް އަލްފާޟިލް އަހުމަދު މަހުލޫފް އަންނަ ހުކުރު ދުވަހު އުނގޫފާރަށް ވަޑައިގަންނަވާ ނެއެވެ. މިނިސްޓަރ މަހުލޫފް އުނގޫފާރަށް މިވަޑައިގަންނަވަނީ އެމަނިކުފާނު ރ އަތޮޅަށް ކުރައްވާ ދަތުރު ފުޅެއްގައެވެ.\nމިމަހު 10 ން 14 އަށް5ދުވަހުގެ މުއްދަތައް ޅ ހިންނަވަރަށާއި ރ އަތޮޅަށް އެމަނިކުފާނު ކުރައްވާ މިދަތުރުގައި ރ އަތޮޅުގެ ހުރިހާ ރަށަކަށް ވަޑައިގަންނަވާނެއެވެ. މިދަތުރުފުޅުގައި ބްރާސްފަތި ދުވަހު މިނިސްޓަރ ފުރަތަމަ ވަޑައިގަންނަވާނީ އިފުރުން އަނގޮޅިތީމަށެވެ. އެއަށްފަހު ރަސްގެތީމް ވާދޫ އަށްފަހު އެރޭ މަޑުކުރައްވާނީ އަލިފުށީގައެވެ.\nހުކުރު ދުވަހު ހެނދުނު ވަޑައިގަންނަވާނި ހުޅުދުއްފާރު އަދި އުނގޫފާރަށެވެ. ހުކުރު ދުވަހު ހަވީރު އުނގޫފާރުން މިނިސްޓަރު ވަޑައިގަންނަވާނީ ޅ ހިންނަވަރަށެވެ.\nހޮނިހިރު ދުވަހު ހެނދުނު ވަޑައިގަންނަވާނީ ދުވާފަރަށެވެ. މާކުރަތު ރަސްމާދޫ އިންނަމާދޫ އިނގުރައިދޫ އަށެވެ. މިނިސްޓަރ އެރޭ މަޑުކުރައްވާނީ އިނގުރައިދޫގައެވެ.\nއާދީއްތަ ދުވަހު ކިނޮޅަސް ފައިނު މީދޫ އަދި މަޑުއްވަރީ އަށް މިނިސްޓަރު ވަޑައިގަންނަވާނެއެވެ. މިނިސްޓަރ އާދިއްތަ ދުވަހުގެރޭ މަޑުކުރައްވާނީ މަޑުއްވަރީގައެވެ. މިނިސްޓަރ މަހުލޫފު ފުރާވަޑައިގަންނަވާނި ހޯމަދުވަހު ދަރަވަންދޫ މަގުންނެވެ.


SunOnline: Inthihaabu fas kurumuge sunset bill Majlis ah fonuvaifi\nއިންތިހާބު ފަސް ކުރުމުގެ ސަންސެޓް ބިލު މަޖިލީހަށް ފޮނުވައިފި\nނަޖާހު މަސްއޫދު 02 Apr 2020, 15:15\nމޭ 6، 2017: ލޯކަލް ކައުސިލް އިންތިހާބުގައި މާލޭގައި ބެހެއްޓި ބައެއް ވޯޓް ފޮށިތަށް ގުނަން ފެށުން -- ސަން ފޮޓޯ/ ފަޔާޒު މޫސާ\nމި މަހުގެ 18 ވަނަ ދުވަހު ބާއްވަން ނިންމާފައިވާ، ލޯކަލް ކައުންސިލް އިންތިހާބު އަންނަ އަހަރުގެ ޖެނުއަރީ މަހަށް ލަސްކުރަން ސަރުކާރުގެ ފަރާތުން ރައްޔިތުންގެ މަޖިލީހަށް "ސަން ސެޓް" ބިލެއް ހުށަހަޅައިިފި އެވެ.\nއެންމެ ފުރަތަމަ ލޯކަލް ކައުންސިލް އިންތިހާބު ބާއްވަން ތާވަލު ކުރީ އެޕްރީލް ހަވަނަ ދުވަށެވެ. ނަމަވެސް ކޮރޯނާވައިރަހުގެ ބަލިމަޑުކަން. ކޮވިޑް-19އާ ގުޅިގެން އެ ތާރީހު އެޕްރީލް 18 އަށް ފަސްކުރި އެވެ. އެއީ އިންތިހާބު ފަސް ކުރަން އިލެކްޝަންސް ކޮމިޝަނަށް ގާނޫނީ ގޮތުން ބާރު އޮތް އެންމެ ލަސް ތާރީހެވެ.\nއިންތިހާބު އިތުރަށް ފަސް ކުރަން ޖެހޭ ކަމަށް ސިއްހީ މާހިރުންވެސް ލަފާދޭތީ އަންނަ އަހަރުގެ ޖެނުއަރީއަށް އިންތިހާބު ފަސް ކުރެވޭ ގޮތަށް ސަންސެޓު ބިލެއް ބަންޑާރަނައިބުގެ އޮފީހުން ވަނީ އެކުލަވާލައިފަ އެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ، އިންތިހާބު ފަސް ކުރުމާ ބެހޭ ބިލު މިހާރު މަޖިލީހަށް ލިބިފައިވާ ކަމަށެވެ. އަދި އެ ބިލުގެ ބަހުސް އަންނަ ހޯމަ ދުވަހު ފަށާނެ ކަމަށް ވިދާޅުވި އެވެ.\n"އިންތިހާބާ ގުޅޭ ބިލު މިހާރު މަޖިލީހަށް ވަނީ ލިބިފައި. ހޯމަ ދުވަހު އިރާދަކުރެއްވިއްޔާ ބިލު އަޅުގަނޑުމެން ބަހުސް ފަށާނަން. ފުރަތަމަ ކިޔުން އޮންނާނެ،" މަޖިލީހުގެ ރައީސް ވިދާޅުވި އެވެ.\nއެމަނިކުފާނު އިތުރަށް ވިދާޅުވީ، އިންތިހާބު ބާއްވަން ވަކި ތާރީހެއް އަދިވެސް ދެމި އޮތުމުން، އިންތިހާބު ފަސް ކުރުމުގެ ބިލުގެ މަސައްކަތް އަވަހަށް ކުރިއަށް ގެންދިޔުމަށް މަޖިލީހުގެ އަމީންއާންމާއި ކައުންސިލާ ޖެނެރަލްވެސް ލަފާދޭ ކަމަށެވެ. އެހެންކަމުން އެ މަސައްކަތް ވީހާވެސް އަވަހަށް ކުރިއަށް ގެންދަވާނެ ކަމަށް ވިދާޅުވި އެވެ.\nއިންތިހާބު ފަސް ކުރުމުގައި ވިސްނާފައި އޮތީ ކިހިނެއްތޯ "ސަން"އިން ސުވާލު ކުރި ނަމަވެސް، ނަޝީދު ވިދާޅުވީ، ބިލުގައިވާ އެއްޗެއް އަދި އެނގިވަޑައިނުގަންވާ ކަމަށެވެ.\n"އެ ބިލު، ގާނޫނު އޮންނާނެ ގޮތެއް އަޅުގަނޑަކަށް ދަންނަވާކަށް ނޭނގޭނެ. އިއްޒަތްތެރި މެމްބަރުންނަށް އެކަން އެނގިވަޑައިގަންނަވާނީ،" ނަޝީދު ވިދާޅުވި އެވެ.\nމަޖިލީހުގެ ރައީސް މިއަދު އިތުރަށް ވިދާޅުވީ، އެންމެ ފުރަތަމަ ވިސްނުން ހުރީ ޑޮކްޓަރުންގެ ލަފާގެ މަތިން އިންތިހާބު ބޭއްވޭތޯ ކަމަށެވެ. އެކަމަކު، އެ ވިސްނުން މުޅިން ބަދަލުވެފައިވާ ކަމަށް އެމަނިކުފާނު ވިދާޅުވި އެވެ.\n"އިންތިހާބު ލަސް ކުރުމާ ގުޅޭގޮތުން އެބަ އޮތް ދެ ބާވަތުގެ ވިސްނުންވެސް. އެއް ގޮަތަކީ ޑޮކްޓަރުންގެ ލަފައާ އިރުޝާދާ އެކީގައި އެ އޮތްގޮތަކަށް އިންތިހާބު ބޭއްވޭތޯ ބެލުން. އަޅުގަނޑަކަށް ހިއެެއް ނުވޭ އެއީ ވާން އޮތް ކަމެއް ހެންނެއް. އެއީ ކެމްޕެއިން ޕީރިއަޑެއްވެސް އެބަ ބޭނުންވޭ. ސަރުކާރުންވެސް އެދިވަޑައިގަންނަވަނީ އިންތިހާބު ލަސް ކުރަން. އަޅުގަނޑަށްވެސް ލަފާ ކުރެވޭ ގޮތުގައި މަޖިލީހުގެ ގިނަ އިއްޒަތްތެރި މެމްބަރުންވެސް ގަސްދުކުރަނީ އިންތިހާބު ފަސް ކުރަން،" މަޖިލީހުގެ ރައީސް ވިދާޅުވި އެވެ.\nލޯކަލް ކައުންސިލް އިންތިހާބު ލަސްކޮށްފި ނަމަ، ކައުންސިލަރުން މަގާމުގައި ތިބެން ޖެހޭ މުއްދަތު ހަމަވެ، ކައުންސިލުތައް ގާނޫނީ ހުސް ކަމަކަށް ދާނެ އެވެ. އިންތިހާބު ފަސް ކުރަން ފާސް ކުރާ ސަންސެޓް ގާނޫނުން އެކަމަށް ގާނޫނީ ހައްލެއް ގެންނަން ޖެހޭނެ އެވެ.\nދަރަނި އަނބުރާ ދެއްކުމުގެ ރިޕޯޓު ކޮމެޓީން ފާސްކޮށްފި